
LAUDĂ MAICII DOMNULUI 



Biserica dreptmăritoare cinsteşte, mai presus de toate făpturile cereşti şi 
pământeşti, pe cea mai cinstită decât Heruvimii şi mai slăvită fară de asemănare decât 
Serafimii, pe Preasfânta, Preacurata, Preabinecuvântata, Slăvită Stăpâna noastră, de 
Dumnezeu Născătoarea şi Pururea Fecioara Măria. 

După învăţătura Bisericii, ea este singura nădejde a credincioşilor, izbăvirea 
tuturor celor ce aleargă la ea, de necazuri şi nenorociri, izvor al milei şi zid nebiruit, 
mijlocire către Ziditorul, nădejdea neschimbată a credincioşilor şi Bucuria tuturor celor 
necăjiţi. Ea mijloceşte fară încetare pentru noi în rugăciuni înaintea lui Dumnezeu. In faţa 
ochilor ei, zi de zi, noapte de noapte, ceas de ceas şi clipă de clipă, stă mulţimea 
oamenilor, dintre care unii sunt împresuraţi de nevăzuţii vrăjmaşi ce caută pieirea lor, alţii 
sunt îngreunaţi de necazuri şi nenorociri nemăsurate, iar alţii suferă de neputinţe şi boli 
grele; şi pe toţi îi vede Preabinecuvântata Maică a lui Dumnezeu. 

Nu se pricepe nici-o limbă a te lăuda după vrednicie, ci se întunecă şi mintea 
cea mai presus de lume să cânte ţie, de Dumnezeu Născătoare. Insă, fiind bună, primeşte 
credinţa; că ştii râvna noastră cea dumnezeiască; că tu creştinilor eşti ocrotitoare, pe tine 
te mărim! 

Ce laudă putem aduce după vrednicie cu buzele noastre slabe şi păcătoase 
Celei mai cinstite decât toate făpturile, mai mărită decât îngerii şi Arhanghelii, 
Preabinecuvântatei Fecioare Măria, care s-a învrednicit a fi Maica Dumnezeului celui 
Preaînalt - Ocrotitoarea neamului creştinesc? După puterea noastră am cuprins în această 
carte o serie de cuvinde de laudă adresate Maicii Domnului prin care o lăudăm pe 
Pricinuitoarea mântuirii noastre. 

Cuvânt în ziua prăznuirii icoanei Maicii Domnului „Bucuria 

tuturor celor necăjiţi" 



Anul 1962 

„Bucuria tuturor celor necăjiţi şi Ocrotitoarea celor obijduiţi, Hrănitoarea 
celor flămânzi şi Mângâierea celor străini, Adăpostirea celor înviforaţi şi grabnica 
Vindecătoare a celor bolnavi, Acoperământul şi Apărătoarea celor neputincioşi, Toiagul 
bătrâneţii, Maica Dumnezeului Celui Preaînalt tu eşti, Preacurată, şi pe Tine te rugăm: 
mânecă degrabă şi mântuieşte poporul Tău". Cu aceste cuvinte înduioşătoare şi profunde 
se adresează Sfânta Biserică, în numele tuturor creştinilor, Preacuratei Fecioare Măria, 
învăţându-ne şi pe noi să alergăm totdeauna sub Acoperământul ei de Maică. 

Iubiţi fraţi şi surori, fericit este omul care are o mamă bună, iubitoare! 
Totdeauna are parte de iubire sinceră, alinare şi vorbe calde spuse din inimă. 

Totdeauna are lângă el un îndrumător şi un păzitor bun al vieţii lui curate, 
neprihănite. Şi ce rugăciuni fierbinţi, pline de ardoare şi osârdie înalţă buzele mamei la 
Tronul Celui Preaînalt pentru copilul său! Chiar şi atunci când ea se desparte de viaţa sa, 
principala ei grijă rămâne cea pentru copii. In persoana mamei, fiecare are o comoară 
scumpă, faţă de care nimic nu este mai preţios pe lume. Şi, dimpotrivă, cei ce rămân de 
timpuriu fără mamă sunt nevoiţi să sufere, simţind o mare lipsă în viaţa lor. Pe aceşti 

a 

nefericiţi îi compătimim, îi numim orfani. Insă, iubiţilor, Biserica spune astăzi în auzul 
tuturor că la Dumnezeu nu sunt, nu au fost şi nici nu vor fi orfani! Toţi cei ce trăim pe 
pământ avem o Mamă scumpă, sfântă, foarte iubitoare şi bună mângâietoare, care ne 
îngrijeşte cu duioşie din leagăn până la mormânt, şi această Maică este împărăteasa 
noastră Cerească. 

In viaţa sa, ea a îndurat tot chinul, toate frământările, toate grijile, toată crucea 

unei mame. Nu o dată a trecut sabia durerii prin sufletul ei şi nu o dată a pricinuit răni 
inimii ei curate şi neprihănite. Ea a văzut cum Fiul ei, Cel ce crease cerul şi pământul, nu 
avea unde să- Şi plece capul. A văzut batjocurile, scuipările, ocările şi prigoanele 
împotriva dumnezeiescului ei Fiu. A văzut cum El, Fiul ei cel Atotdrept şi Atotsfânt, a fost 
osândit de răutatea omenească la moarte ruşinoasă în rând cu tâlharii şi ucigaşii. A văzut 
cum El a căzut sub greutatea Crucii; L-a văzut pe Cruce când, înaintea ochilor ei, cununa 
de spini de pe capul Lui s-a făcut roşie de la sângele Lui. In aceste cumplite clipe ea a 
suferit, a pătimit atât de mult şi a simţit atâta durere! Ce chinuri grele a îndurat sufletul ei! 
Insă după slăvită ei Adormire, când s-a mutat cu preacuratul trup la cer, toate chinurile ei 
au încetat. 

Acum Maica Domnului şade de-a dreapta Fiului ei; înaintea ei, a celei mai 
cinstite decât Heruvimii şi mai slăvite decât Serafimii, se închină toţi Arhanghelii şi 
îngerii în ceruri, şi ei îi aduc slavă toţi credincioşii creştini pe pământ. Totuşi, aflându-se 
în cea mai mare bucurie şi simţind nespusă fericire, ea îşi aduce aminte şi nu uită de valea 
plângerii şi a tânguirii, adică de pământ, căci în sufletul ei au rămas şi s-au întipărit adânc 
şi pentru totdeauna amintirile despre chinurile pe care le-a trăit şi le-a îndurat ca maică. Şi 
aceste amintiri au născut şi au întărit în inima ei cea mai profundă iubire pentru surorile şi 
fraţii mai mici ai Fiului ei dumnezeiesc, aflaţi în suferinţă. 

De aceea ea este pururea cu noi - oriunde am fi şi oricum am trăi. Ea este gata 
totdeauna să ne dea ajutorul ei, să ne aline suferinţele, să reverse mângâiere în sufletul 
nostru chinuit, frământat şi pârjolit, şi în braţele sale de maică să ne liniştească, să ne 
mângâie, să ne sprijine şi să ne îmbărbăteze. In inima ei de maică nu există „nu" pentru 
nici-o rugăciune, pentru nici-o rugăminte! Chiar mai mult decât atât, ca o mamă iubitoare 
aleargă degrabă către copilaşii ei, când aceştia suferă, se chinuiesc şi pier. Şi, ca Maică a 
Dumnezeului Celui Preaînalt, are har şi putere dumnezeiască să ne ajute. 

Aşadar, iubiţilor, vedeţi că toţi cei ce trăiesc pe pământ au o Maică iubitoare, 

plină de lumină, atotputernică. Ea este zid nebiruit, nădejdea celor deznădăjduiţi, ea este 
bucuria tuturor celor necăjiţi. Şi, când suferiţi, când sunteţi chinuiţi, când vă este cu 
adevărat greu să trăiţi, când vă aflaţi în pragul pieirii, când vă pierdeţi nădejdea şi cădeţi 
în deznădejde, aduceţi-vă aminte că, în ciuda murdăriei, a necurăţiei vieţii voastre, aveţi o 
Maică foarte iubitoare! Şi să credeţi că, îndată ce o veţi chema, ea va veni la voi şi va veni 
cu ajutor, cu mângâiere, cu uşurare şi cu mântuire! Numai s-o chemaţi, numai să-i spuneţi 
cu lacrimi, cu nădejde, cu credinţă: „nu avem alt ajutor, nu avem altă nădejde, decât 
numai pe tine, Stăpână! Tu ne ajută nouă, că întru tine nădăjduim şi întru tine ne lăudăm, 
căci robii tăi suntem, să nu ne ruşinăm!". Şi să nu vă îndoiţi că ea, auzind plânsul vostru 
îndurerat, va veni la voi, vă va şterge lacrimile, vă va alina suferinţele şi vă va izbăvi de 
primejdie, de pieire, de întristarea cea rea şi de deznădejde. 

Odată, Sfântul Andrei cel nebun pentru Hristos a fost răpit la ceruri şi a văzut 
slava sfinţilor, dar nu a putut-o vedea acolo pe Preasfânta Fecioară Măria. 

Când a întrebat unde este ea, îngerul, care îl însoţea pe sfânt, i-a răspuns că 
Maica Domnului se afla în momentul acela pe pământ, cercetându-i pe cei bolnavi şi 
uscând lacrimile tuturor celor împovăraţi şi strâmtoraţi de necazuri. Este cu neputinţă a 
număra toate cazurile în care Maica Domnului oferă ocrotire şi ajutor. Ca exemplu al 
milei împărătesei Cereşti, ne poate sluji şi sărbătoarea de astăzi - rânduită în cinstea 
icoanei ei: „Bucuria tuturor celor necăjiţi". 

S-a întâmplat în secolul al 17-lea, în Moscova: sora bună a patriarhului 
Ioachim, cu numele Eufimia, se îmbolnăvise grav şi nu avea nici-o nădejde de 
însănătoşire. Toţi au înţeles că boala ei era cu neputinţă de tămăduit şi, de aceea, se 
grăbeau s-o împărtăşească pe bolnavă cu Sfintele Taine şi s-o pregătească pentru plecarea 
în veşnicie. Dar, zăcând pe patul de boală după împărtăşanie, Eufimia a început a se ruga 
cu râvnă Mântuitorului, şi cu deosebită înflăcărare Maicii Domnului, zicând: „O, întru-tot- 
milostiva mea Stăpână, Născătoare de Dumnezeu! Auzi-mă pe mine, cea neputincioasă, şi 

miluieşte-mă pe mine, ceea ce sunt necăjită şi pe patul de moarte zac. Toată lumea întru 
tine se laudă şi toţi primesc milele tale cele nesecate; numai eu singură am pierdut acest 
har al tău şi, desigur, primesc pedeapsa cuvenită pentru nenumăratele mele fărădelegi. 
Dar, o, întru- tot-milosti va mea Stăpână! Nu cu mânie, nici cu grăbire să mă pedepseşti pe 
mine, ci caută cu milostivire la această cumplită neputinţă a mea şi mă miluieşte". 

Şi, deodată, după rugăciune ea a auzit un glas, zicându-i: „Eufimia! Suferi de 
atâta timp, dar de ce nu alergi la Tămăduitoarea tuturor?". Când bolnava, în uimire, a 
întrebat: „Unde, dar, să o găsesc pe această Tămăduitoare?", glasul i-a răspuns, zicând: 
„In biserica «Schimbării la Faţă» a Fiului meu este icoana mea, numită «Bucuria tuturor 
celor necăjiţi». Cheamă preotul acestei biserici cu icoana aceasta şi, când el va sluji 
înaintea ei cântarea moleben-ului (Moleben-ul este o slujbă necunoscută în cultul ortodox 
de dincoace de Prut; în Basarabia se cunoaşte din influenţa rusească. Este un fel de 
Paraclis, care se poate adapta oricărui Sfânt) cu sfinţirea apei, vei primi tămăduire de 
boala ta. Şi, tămăduindu-te, să nu uiţi mila mea faţă de tine, ci s-o mărturiseşti spre lauda 
numelui Fiului meu Iisus Hristos şi a numelui meu". 

Aflând că în biserica „Schimbării la Faţă" din Ordânka se afla, într-adevăr, 
icoana Maicii Domnului „Bucuria tuturor celor necăjiţi", Eufimia 1-a chemat pe preot cu 
această icoană la ea acasă şi, după săvârşirea înaintea icoanei a moleben-ului cu sfinţirea 
apei, ea a primit tămăduire. 

De aceea, dragii mei, să credeţi din toată inima şi din tot sufletul că 
împărăteasa Cerească niciodată nu ne părăseşte, niciodată nu ne uită, ci este pururea cu 
noi - şi în necazuri, şi în bucurii; şi când ne naştem, şi când murim; şi aici, pe pământ, şi 
dincolo, în cer. Şi tuturor ne arată aceeaşi dragoste şi milă - şi celor drepţi, şi celor 
păcătoşi, şi acum şi pururea până la sfârşitul veacului. Căci ea este Maica noastră, 
neschimbată, iubitoare şi mântuitoare. 

De aceea şi noi, iubiţi fraţi şi surori întru Hristos, să căutăm totdeauna cu 

nădejde şi îndrăznire către Maica Domnului, cea milostivă, şi, închinându-ne preacuratei 
sale icoane „Bucuria tuturor celor necăjiţi", cu smerenie şi cu dragoste, cu o gură şi cu o 
inimă să-i cântăm, grăind: Bucură-te, Ocrotitoare plină de osârdie, bucură-te, ceea ce eşti 
plină de bucurie, bucură-te, Bucuria noastră, ceea ce ne acoperi pe noi de tot răul cu 
cinstitul tău Acoperământ. Amin. 



Anul 1962 

Cuvânt în ziua prăznuirii icoanei Maicii Domnului „Bucurie 

neaşteptată" 

Bucură- te, ceea ce dăruieşti bucurie neaşteptată celor credincioşi! 

9/22 decembrie 1962 



Iubiţi fraţi şi surori întru Hristos, praznicul rânduit astăzi în cinstea icoanei 
Maicii Domnului, numită „Bucurie neaşteptată", descoperă înaintea noastră nădejdea 
luminoasă în mijlocirea Preacuratei Fecioare Măria, mila ei faţă de neamul creştinesc - nu 
numai faţă de cei cu viaţă neprihănită, ci şi faţă de cei afundaţi în păcate, faţă de cei ce au 
conştiinţa necurată, faţă de cei ce trăiesc în fărădelegi. Nu în zadar Sfânta Biserică, la 
dumnezeiasca slujbă, în rugăciunile şi cântările ei, se adresează mai întâi de toate Maicii 
Domnului, cunoscând negrăita ei milă şi iubire de oameni, prin aceasta învăţându-ne ca şi 
noi în necazurile şi lipsurile noastre totdeauna să alergăm sub Acoperământul 
atotputernicei şi milostivei noastre Maici Cereşti şi să primim ajutor. 

Ştiţi din istorie că înaintaşii noştri, creştini ortodocşi, erau oameni foarte 
temători de Dumnezeu, şi totdeauna aveau credinţă tare şi adâncă în mijlocirea cea 
cerească a Maicii Domnului. Şi împărăteasa Cerească nu lăsa tară răspuns credinţa lor, ci 
trimitea totdeauna ajutor tuturor celor ce alergau la ea cu nădejde. 

Este greu să arătăm vreun necaz sau nenorocire, de care să nu-i fi izbăvit 
Maica Domnului, când ei alergau la ea cu credinţă şi rugăciune fierbinte. Prin mijlocirea 
şi ocrotirea ei erau tămăduiţi cei ce sufereau de boli cu neputinţă de tămăduit, iar cei morţi 
erau înviaţi; mulţi erau izbăviţi de moarte năprasnică, de tâlhari, de înec, de foc, de îngheţ; 
prin mijlocirea ei se curmau nenorocirile omenirii: incendiile, foametea, războaiele; sate, 

oraşe şi regiuni întregi, prin rugăciunile împărătesei Cereşti, erau izbăvite de boli 
aducătoare de moarte şi pierzătoare. Şi multe alte exemple ale ocrotirii ei cunosc 
dreptslăvitorii creştini, însă mai important decât orice este faptul că nu o dată a înlăturat 
dreapta mânie a lui Dumnezeu, îndreptată asupra păcătoşilor, şi i-a povăţuit pe aceştia şi i- 
a ajutat să se întoarcă de la rătăcirea cea pierzătoare la calea pocăinţei şi a îndreptării vieţii 
lor. 

Printre aceste cazuri se află şi evenimentul, prăznuit de noi astăzi, care este 
înfăţişat în icoana „Bucurie neaşteptată". Un păcătos avea obiceiul de a sta în fiecare zi în 
camera sa, înaintea icoanei Maicii Domnului, la rugăciune, şi de a înălţa către ea lauda 
Arhanghelului: „Bucură-te, ceea ce eşti plină de dar!". Odată, gătindu-se spre fapta sa cea 
păcătoasă, a intrat după obicei în camera sa şi a stat înaintea icoanei Maicii Domnului. 
Dar ce s-a întâmplat? Ea a devenit vie înaintea ochilor lui, chipul Preacuratei şi al 
Pruncului dumnezeiesc au devenit vii înaintea lui; pe mâinile, picioarele şi coasta 
Pruncului s-au deschis răni, şi din ele a început a curge sângele în şiroaie. Văzând aceasta, 
păcătosul de frică a căzut cu faţa la pământ, şi a strigat: 

- O, Doamna mea, cine a făcut aceasta? 
Iar Născătoarea de Dumnezeu i-a răspuns: 

- Tu şi ceilalţi păcătoşi, cu păcatele voastre II răstigniţi iarăşi pe Fiul meu, ca 

iudeii. 

Miluieşte-mă, Maica Milostivirii! - a început atunci a se ruga tâlharul 

îngrozit. 

Iar ea i-a răspuns: 

Iată, mă numiţi Maica Milostivirii, dar mă supăraţi cu faptele voastre 

nelegiuite. 

Nu! - a strigat păcătosul - să nu biruiască răutatea mea bunătatea Ta 

nespusă, căci Tu eşti singura nădejde a tuturor păcătoşilor. Roagă-L, dar, pentru mine, pe 
Fiul tău şi Ziditorul meu! 

Atunci, Preabinecuvântata Maică a lui Dumnezeu a început a-L ruga pe Fiul 

său, zicând: 

Bunul meu Fiu! Pentru dragostea mea, pomeneşte- 1 pe acest păcătos şi 
iartă păcatele lui! 

La acestea, Fiul i-a răspuns: 

Nu te mânia, Maica mea, că nu te voi asculta, căci şi Eu L-am rugat pe 
Tatăl Meu să treacă de la Mine paharul suferinţelor, iar El nu M-a ascultat. 

De trei ori L-a rugat Preasfânta Maică a lui Dumnezeu pe Fiul său pentru 
iertarea păcătosului, dar El a rămas neînduplecat. Atunci ea s-a ridicat, L-a aşezat în locul 
ei pe Fiul său, şi a voit să se arunce la picioarele Lui. 

- Ce voieşti să faci, o, Maica Mea?! - a strigat Fiul. 

- Voi sta la picioarele Tale până când îi vei ierta acestui păcătos păcatele lui - 
a răspuns Maica Domnului. 

Legea porunceşte fiecărui fiu să-şi cinstească mama sa, iar dreptatea cere 
ca dătătorul legii să fie şi împlinitorul legii; aşadar, voi împlini rugămintea ta, fie după 
dorinţa ta. Pentru tine i se iartă astăzi omului acestuia păcatele lui. Iar ca semn al iertării 
păcatelor lui să fie sărutarea de către el a rănilor Mele. 

Cu mare bucurie s-a ridicat păcătosul, cel ce s-a căit şi a fost iertat, şi cu 
evlavie a sărutat preacuratele răni ale Mântuitorului, şi de atunci a început a vieţui în chip 
bineplăcut lui Dumnezeu. 

Iubiţi fraţi şi surori, faptul pomenit astăzi adevereşte, mai întâi de toate, 
iubirea nespusă a Maicii lui Dumnezeu nu numai faţă de cei drepţi, ci şi faţă de cei 

păcătoşi, grija ei de maică faţă de copiii ei, care se afundă în adâncul păcatului, dar - în 
acelaşi timp - dezvăluie înaintea noastră şi cel mai mare rău, ce se ascunde în păcat. 
Păcatul este un rău cumplit, pentru nimicirea căruia a fost nevoie de moartea Fiului lui 
Dumnezeu, Celui Unuia-Născut. Iar noi prin păcatele noastre iar şi iar II răstignim pe 
Mântuitorul şi adâncim rănile Lui. Câte asemenea răni I-am pricinuit noi Domnului nostru 
Iisus Hristos, trăind în fărădelegi şi nedreptăţi! De aceea, să fugim, iubiţii mei, de păcat şi 
să ne ferim de el mai mult decât de toate nenorocirile. 

Fiecare dintre noi poate spune că este neputincios şi că peste tot în jurul lui 
întâmpină piedici şi ispite, care nu sunt prea uşor de ocolit. într-adevăr, suntem 
neputincioşi şi slabi, iar ispitele sunt foarte multe: de la propriul nostru trup, care luptă 
totdeauna împotriva duhului nostru; de la lume care, după cuvântul lui Dumnezeu, zace cu 
totul în rele şi, în sfârşit, de la vrăjmaşul diavol care, răcnind ca un leu, caută să piardă 
câte un suflet creştin. 

însă, dragii mei, noi avem o scăpare de nădejde şi un acoperământ în persoana 
Maicii Domnului. Să avem nădejde tare că ea totdeauna va fi cu noi, oriunde am fi şi 
oricum am trăi, şi că nu ne va uita de vom alerga la ea cu rugăciune fierbinte. Să ne rugăm 
şi astăzi, în ziua prăznuirii icoanei ei, ca să ne trimită şi nouă, celor afundaţi în patimi şi 
păcate, bucuria ei neaşteptată, să înmoaie inimile noastre şi să le umple de smerenie şi 
dragoste faţă de aproapele ca, miluiţi şi mântuiţi fiind de ea, neîncetat să-i înălţăm 
slavoslovie, grăind: Bucură-te, Ceea ce eşti plină de bucurie, bucură-te, Bucuria tuturor 
celor necăjiţi, bucură-te, Ocrotitoare plină de osârdie! Amin. 

9/22 decembrie 1962 

Cuvânt la înainteprăznuirea Adormirii Preasfintei Născătoare de 

Dumnezeu 



Anul 1960 

Astăzi, iubiţi fraţi şi surori, prăznuind odovania Schimbării la Faţă, am 
coborât de pe Tabor şi tot astăzi, intrând în înainteprăznuirea Adormirii, trebuie să 
mergem în Ghetsimani - la mormântul Maicii Domnului, să vedem cea din urmă taină, ce 
s-a petrecut cu ea. Minunat este Taborul, încântătoare este şi grădina Ghetsimani. Sfânta 
Biserică numeşte Adormirea Maicii Domnului cea din urmă taină ce s-a petrecut cu ea, 
cea din urmă dintre toate, câte au însoţit toată viaţa ei cea pământească. Toată viaţa 
Preasfintei Fecioare, prin felul şi conţinutul ei, a fost ceva tainic şi minunat, care a purtat 
în sine pecetea dumnezeiască. Spre lauda Maicii Domnului şi spre zidirea noastră, cu 
credinţă şi cu dragoste să ne amintim care au fost tainele ce s-au săvârşit prin Pronia lui 
Dumnezeu asupra ei. 

Cea dintâi taină din viaţa Maicii Domnului s-a arătat chiar la naşterea ei, la 
venirea ei pe lume. Din cine s-a născut ea? Din nişte părinţi bătrâni - în urma rugăciunii 
deosebite şi a unui legământ. înţelepciunea lui Dumnezeu a binevoit ca aceea, care trebuia 
să-L nască pe Dumnezeu-Omul, să fie ea însăşi rodul, nu atât al puterilor fireşti ale naturii 
omeneşti, cât al umbririi Harului dumnezeiesc. Şi, iată, Ioachim şi Ana, ajunşi la adânci 
bătrâneţi, când oamenii nu mai au nici-o nădejde de a deveni părinţi, mulţumită credinţei 
şi nădejdii lor stârnitoare în atotputernicia lui Dumnezeu, pentru rugăciunile lor primesc 
un adevărat dar ceresc - pe Preabinecuvântata Măria, astfel săvârşindu-se cea dintâi taină 
asupra ei. 

Cea de-a doua taină s-a petrecut cu ea la intrarea ei, ca pruncă de trei ani, în 
biserică. însăşi intrarea ei în biserică la această vârstă a fost ceva neobişnuit, ca urmare a 

legământului deosebit al drepţilor Ioachim şi Ana de a închina Domnului rodul 
rugăciunilor lor. Astfel, încă din pruncie ea s-a putut înrudi cu duhul şi cu inima cu toţi 
sfinţii. Aflându-se în biserică, ea trebuia, ca şi celelalte fecioare, să petreacă numai în 
pridvorul ei, dar, printre altele, vedem cum marele preot, în urma unei descoperiri 
deosebite, o introduce pe Prunca cea sfântă în Sfânta Sfintelor, unde putea să intre numai 
el şi numai o dată pe an. Dumnezeiasca înţelepciune a binevoit ca viitoarea Maică a lui 
Dumnezeu, Chivotul cel însufleţit al Domnului, să petreacă acolo unde se păstra 
prototipul ei - chivotul Legământului cu mana şi cu tablele de piatră, pe care erau scrise 
cele zece porunci. Astfel s-a săvârşit cea de-a doua taină asupra Fecioarei - în vremea 
intrării ei în biserică. 

Cea de-a treia taină ce s-a petrecut cu Maica Domnului s-a descoperit când 
aceasta a atins vârsta cea desăvârşită. Vechiul Testament, precum se ştie, nu cunoştea 
starea fecioriei închinată lui Dumnezeu şi sfinţită prin Lege, aşa cum o cunoaşte şi o 
înţelege Biserica nou-testamentară, de aceea Preasfânta Fecioară Măria, atingând vârsta 
rânduită, după exemplul celorlalte fecioare, trebuia să-şi aleagă un soţ. însă Fecioara 
Măria a adus la cunoştinţă că ea a hotărât cu tărie ca toată viaţa să nu aparţină nimănui 
decât numai lui Dumnezeu. 

Mai-marii preoţilor au căzut în nedumerire, neştiind ce să facă; după 
consfătuiri şi rugăciuni au hotărât s-o logodească cu un asemenea om care să se învoiască 
a purta numele de soţ fară însă a se folosi de drepturile lui. Sorţii au căzut pe bătrânul şi 
dreptul Iosif şi astfel Preacurata a devenit soţie fară a înceta să fie fecioară, întrunind 
astfel în sine fecioria şi căsătoria, binecuvântarea Vechiului Testament şi harul Noului 
Testament. Această taină a logodirii a fost până la un moment dat un acoperământ necesar 
pentru săvârşirea marii taine a întrupării Fiului lui Dumnezeu. 

Cum s-a săvârşit însăşi taina dumnezeieştii întrupări, se ştie din Evanghelie. 
Fecioara a spus: Iată roaba Domnului (Luca 1, 38), şi puterea Celui Preaînalt a umbrit-o, 

iar Cuvântul S-a făcut trup. Aceasta a fost taina tainelor, însă cu ea nu s-au sfârşit tainele, 
ce se cuveneau să se săvârşească asupra ei. Ele doar s-au adâncit, au devenit mai ascunse, 
nevăzute, rămânând totodată foarte ziditoare şi mângâietoare pentru noi. 

După tainele acestea urmează şi taina Răstignirii; pe Cruce nu a fost numai 
Fiul, ci şi Maica Lui. In toată vremea vieţii sale, ea a fost pe cruce dar mai ales atunci - pe 
Golgota; şi altfel nici nu putea fi. Căci însuşi Fiul ei dumnezeiesc a spus: Cel ce nu-şi ia 
crucea şi nu-Mi urmează Mie nu este vrednic de Mine (Matei 10, 38). Cine, dar, a fost mai 
vrednic de Domnul decât Maica Lui? De aceea, nimeni niciodată nu a purtat o asemenea 
cruce în toată viaţa sa, ca Preabinecuvântata Fecioară Măria. 

Crucea ei a fost alcătuită nu din lemn sau din materie, ci din acele necazuri şi 
umilinţe în care Maica Domnului a trăit până la moartea sa. Pregătită să devină Maica 
Făcătorului cerului şi al pământului şi numită de Arhanghel binecuvântată între femei, ea 
a trebuit în acelaşi timp să sufere din partea păzitorului fecioriei ei bănuiala cum că ar fi 
trădat căsnicia. Oare nu a fost aceasta o cruce? 

Apoi s-a apropiat vremea să-L nască pe Acela a Cărui împărăţie nu va avea 
sfârşit, însă pentru familia lor nu s-a găsit loc în casele de oaspeţi ale Betleemului, şi L-a 
născut într-o peşteră, punându-L într-o iesle. Nu a fost o cruce aceasta? îngerii cântau: 
Slavă întru cei de sus lui Dumnezeu (Luca 2, 14), păstorii şi magii se închinau şi aduceau 
daruri, iar duşmănosul Irod căuta să-L ucidă pe Prunc; şi au fost nevoiţi să fugă noaptea în 
Egipt. Oare aceasta nu a fost o cruce? Iar pe Golgota ce a simţit inima ei curată, când Fiul 
ei în chinuri a strigat: Dumnezeul Meu, Dumnezeul Meu, pentru ce M-ai părăsit? (Matei 
27, 46). Aici, fără îndoială, s-a împlinit în toată puterea cuvântului cumplita prevestire a 
lui Simeon: Şi prin sufletul tău va trece sabie (Luca 2, 35). 

După taina răstignirii, au urmat înfierea de către Născătoarea de Dumnezeu a 
ucenicului lui Hristos, Ioan, şi intrarea în casa acestui Apostol, ca maică a lui. Astfel, în 
toată viaţa ei i-a fost dat să rămână o necunoscută, purtând crucea unei creştine simple şi 

smerite. Şi întru aceasta s-a aflat marea taină a lui Dumnezeu, căci nu tară însemnătate au 
fost spuse aceste minunate cuvinte de pe Cruce: Femeie, iată fiul tău! (Ioan 19, 26); ele au 
determinat caracterul întregii vieţi ulterioare a Maicii Domnului. Când Dumnezeirea 
Fiului s-a descoperit în toată puterea ei, odată cu învierea şi înălţarea Lui la Cer, când 
lumea a început să se închine înaintea numelui Celui Răstignit, atunci Maicii lui Iisus i-a 
revenit în chip firesc cea mai mare cinste şi slavă, ce se cuveneau Maicii Fiului lui 
Dumnezeu, a Mântuitorului tuturor oamenilor. Nimeni, tară îndoială, nu putea fi mai 
vrednic decât Măria, de toată lauda, de toată cinstirea; totuşi, slava şi cinstea dăruite 
Preasfmtei Fecioare în toată vremea vieţii ei celei pământeşti, ar fi lipsit-o pe Maică de 
asemănarea desăvârşită cu dumnezeiescul ei Fiu, Care până la sfârşitul vieţii Sale nu a 
avut unde să-Şi plece capul; iar această proslăvire a ei ar fi fost însoţită şi de unele 
greutăţi în lucrarea răspândirii Evangheliei. 

Iubiţi fraţi şi surori, Sfânta Biserică ne porunceşte să nu ne întristăm în ziua 
Adormirii Maicii Domnului, ci să ne bucurăm, pentru că în acest sfârşit minunat al 
Preabinecuvântatei Fecioare s-a arătat puterea Domnului spre mângâierea tuturor, cu 
deosebită solemnitate, Care prin moartea şi învierea Sa a sfărâmat boldul morţii, şi din 
înfricoşată şi chinuitoare a facut-o - pentru credincioşii Săi următori - aducătoare de 
bucurie şi fericire. Aici este cel dintâi temei al bucuriei noastre. 

In al doilea rând, ne bucurăm pentru cea Preacurată deoarece, după necazurile 
şi suferinţele de care, după prezicerea dreptului Simeon, a fost plină toată viaţa ei, ea a 
primit, în cele din urmă, răsplata cuvenită virtuţii ei. Preacurata Fecioară până la fericitul 
ei sfârşit s-a micşorat pe sine, s-a smerit şi a răbdat; dar din acel moment, din ziua 
Adormirii ei, au început şi mărirea şi proslăvirea ei. Astfel, la mormântul Maicii 
Domnului s-a descoperit noua semnificaţie a morţii, dăruită de Cel ce a înviat din 
mormânt: ceea ce fusese până atunci pedeapsă a păcatului, a devenit acum martoră a 
virtuţii, răsplată pentru nevoinţele săvârşite în timpul vieţii. 

A treia pricină a bucuriei o lămureşte cântarea bisericească: „Pe Născătoarea 
de Dumnezeu, Ceea ce este în rugăciuni şi în folosinţe neadormită, nădejdea cea 
neschimbată, mormântul şi moartea nu au ţinut-o" (Condacul Adormirii). Dacă în viaţa ei 
a fost mijlocitoare pentru cei sărmani înaintea Fiului ei, după Adormirea şi înălţarea ei la 
cer au început să se împlinească în toată puterea lor cuvintele pe care ea le-a spus spre 
alinarea celor ce sufereau din pricina plecării ei: „Nu vă voi lăsa orfani după plecarea mea 
- nu numai pe voi, ci pe toată lumea o voi cerceta şi pe cei sărmani îi voi ajuta". După 
adormirea ei, Preasfânta Fecioară a devenit cea mai puternică Mijlocitoare şi Ocrotitoare a 
tuturor, cu adevărat Maica întregii lumi creştine. 

Amintindu-ne, iubiţi fraţi şi surori, de fericitul sfârşit al Maicii Domnului, 
trebuie să avem grijă să ne pregătim şi noi cum se cuvine pentru moarte, ca să o 
întâmpinăm nu cu frică, ci cu bucurie; iar pentru aceasta trebuie să ne aducem mereu 
aminte de ea. Această amintire va pregăti treptat sufletul nostru pentru trecerea în viaţa 
veşnică, va dezlega inima noastră de toate legăturile cele pământeşti, trupeşti şi pătimaşe. 
Sfinţii Părinţi spun: „Cine a dobândit aducerea-aminte de moarte, acela niciodată nu va 
putea greşi". 

Al doilea mijloc împotriva temerii de moarte este conştiinţa curată. Omul, 
care are conştiinţa curată, va putea trece liniştit pragul veşniciei - moartea trupească. Un 
asemenea om va putea spune liniştit împreună cu dreptul Simeon: „Acum slobozeşte pe 
robul Tău, după cuvântul Tău, în pace" (Luca 2, 29). Dar a cui conştiinţă poate fi cu 
adevărat liniştită? - A celui ce s-a străduit să vieţuiască cu adevărat creştineşte, a fost fiu 
ascultător al Bisericii, s-a împăcat cu Dumnezeu şi cu oamenii, s-a pregătit de moarte prin 
taina Pocăinţei, care înlătură povara păcatelor ce apasă conştiinţa, şi a gustat Trupul şi 
Sângele lui Hristos în Taina împărtăşaniei. 

Următorul mijloc, care-i dă putere omului împotriva temerii de moarte, este 
credinţa lui în nemurirea sufletului. Trupul se descompune şi putrezeşte, iar duhul, creat 

de Dumnezeu pentru nemurire, rămâne viu în veci. 

Iar cel din urmă şi cel mai puternic mijloc este credinţa nu numai în faptul că 
sufletul este nemuritor, ci şi în faptul că va veni cândva momentul ca el să se unească cu 
trupul său cel înviat şi proslăvit pentru viaţa veşnică de dincolo de moarte - fericită pentru 
drepţi şi chinuitoare pentru păcătoşi. Având credinţă vie în acest adevăr, creştinul nu 
numai că nu se va teme de moarte, dar o va întâmpina chiar cu bucurie atunci când ea va 
veni la el. Această credinţă vie - în existenţa după moarte a vieţii veşnice şi fericite - a 
însufleţit mulţimea nenumărată a mucenicilor în primele veacuri ale creştinismului şi a 
făcut ca moartea să fie pentru ei cel mai îmbucurător fapt, în ciuda chinurilor lor cumplite. 

Iubiţi fraţi şi surori, luând aminte la fericita adormire a Maicii Domnului, să 
stăruim şi noi cu osârdie pe calea vieţii presărate cu virtuţi şi să dobândim sfârşit bun şi cu 
pace prin dispreţul faţă de păcat. Cum a ajuns Preasfânta Fecioară la un sfârşit atât de 
fericit? Prin curăţia fecioriei, prin asprimea înfrânării, prin stăruinţa în rugăciune, prin 
smerenie şi răbdare în împrejurările grele, prin nădejdea în Pronia lui Dumnezeu. Aşadar, 
urmând exemplul Maicii Domnului, mergeţi pe calea cea strâmtă, care duce la viaţa 
veşnică. Da, într-adevăr, pe această cale este nevoie de răbdare. Şi, întărindu-vă cu 
nădejdea în Dumnezeu, răbdaţi şi în bucurie spre a nu cădea în înşelare, răbdaţi şi în 
nenorocire spre a nu cădea în deznădejde printre grelele ispite. Răbdaţi toate necazurile şi 
bolile şi toate greutăţile, pe care se cuvine a le răbda, spre a rămâne pe calea cea dreaptă. 
„Căci cel ce va răbda până în sfârşit, acela se va mântui" (Matei 10, 22). Procedând astfel, 
fiecare dintre noi va avea în suflet pace adevărată şi nădejdea unui sfârşit fericit, cu pace; 
ceasul cel din urmă nu ne va înfricoşa şi sfârşitul vieţii acesteia va fi pentru noi începutul 
vieţii veşnice, iar mormântul - scară către cer. Amin. 



Anul 1960 

Cuvânt la Adormirea Preasfintei Născătoare de Dumnezeu 



Anul 1961 

Iubiţi fraţi şi surori, astăzi toată lumea creştină prăznuieşte solemn şi cu 
bucurie ziua luminatei adormiri a Maicii lui Dumnezeu. Deşi pare că evenimentul 
prăznuit ne întristează şi ne umple de lacrimi, pentru că aici ne întâlnim cu moartea, totuşi 
Sfânta Biserică este îmbrăcată astăzi în haine de sărbătoare, se bucură şi se veseleşte şi ne 
cheamă şi pe noi să ne bucurăm şi să ne veselim. De ce trebuie astăzi, în ziua Adormirii 
Maicii Domnului, să ne bucurăm? - pentru că însuşi cuvântul „adormire" arată că moartea 
Maicii Domnului a fost neobişnuită. Ea a fost un somn după care îndată a urmat trezirea 
cea plină de bucurie. 

Cu câteva zile înainte de adormirea Preasfintei Fecioare, s-a arătat 
Arhanghelul Gavriil cu vestea despre plecarea ei din viaţa aceasta. Plină de credinţă 
adâncă în viaţa viitoare, viaţa veşnic-fericită, ea a primit această veste nu cu frică şi 
întristare, ci cu cea mai vie bucurie şi cu cea mai mare mulţumire către Dumnezeu; în 
acelaşi timp, puterea cea mare a lui Dumnezeu i-a adunat din toată lumea pe Apostoli în 
Ierusalim, ca aceştia să-i dea Maicii Domnului cinstirea cuvenită şi s-o înmormânteze. 
Chiar în ceasul adormirii, o lumină neobişnuită a luminat căsuţa Preasfintei Fecioare şi, pe 
cerul deschis, cei prezenţi L-au văzut pe însuşi Domnul Slavei cu îngerii şi sfinţii, venind 
în întâmpinarea Maicii Sale. Apostolul Toma, prin iconomia deosebită a lui Dumnezeu, a 
ajuns după îngroparea Preacuratei, şi a dorit să i se închine acesteia, şi au deschis 
mormântul pentru el, însă trupul Maicii Domnului nu l-au mai găsit acolo. 

In acest sfârşit minunat al Preabinecuvântatei Fecioare Măria s-au arătat spre 
mângâierea tuturor creştinilor - cu deosebită solemnitate - puterea şi măreţia Domnului 
nostru Iisus Hristos care, prin moartea şi învierea Sa, a sfărâmat boldul morţii şi, din 

înfricoşată şi chinuitoare, a facut-o pentru credincioşii Săi ucenici aducătoare de bucurie 
şi fericire. 

Până la venirea lui Hristos pe pământ, moartea era foarte înfricoşătoare pentru 
om, căci ea îl răpea, cum îşi răpeşte fiara sălbatică prada, fară putinţă de întoarcere şi nu 
exista nici un mijloc prin care să se izbăvească de ea, căci păcatul domnea peste oameni. 
Dar, după arătarea Domnului în trup şi biruinţa dobândită de El asupra păcatului şi a 
morţii, grozăvia morţii a dispărut şi aceasta a devenit ca un somn liniştit, după care va 
veni dimineaţa cea plină de bucurie a învierii celei de obşte. 

în măsura în care fiecare dintre noi biruieşte păcatul ce încă mai locuieşte în 
el, piere şi frica morţii, astfel încât biruitorii păcatului o întâmpină cu bucurie şi nu mai 
mor, ci doar se cufundă într-un somn liniştit. Cel mai grăitor exemplu al biruinţei asupra 
morţii îl vedem astăzi în Adormirea Preacuratei Fecioare Măria. Ea a fost pusă în 
mormânt doar pentru odihnă de scurtă vreme. După Maica Domnului îi vedem pe 
Apostoli, pe mucenici şi pe toţi sfinţii, întâmpinând moartea cu bucurie, ca pe cel mai 
scump prieten care, în schimbul bunătăţilor celor grabnic-trecătoare ale acestei lumi, al 
necazurilor şi nenorocirilor ei, le dăruieşte fericirea veşnică. 

Sfânta Biserică se străduieşte să sădească şi în noi aceeaşi neînfricare faţă de 
moarte, îndemnându-ne să alungăm frica prin dezrădăcinarea treptată a păcatelor din noi 
şi pe morţii ei numindu-i adormiţi, pentru că viaţa cea tară de moarte este un adevăr 
neîndoielnic pentru creştin, astfel încât el priveşte moartea doar ca pe un somn. Amin. 

Anul 1961 

Cuvânt la Adormirea Preasf intei Născătoare de Dumnezeu 



Iubiţi fraţi şi surori întru Domnul, astăzi toată Biserica lui Hristos şi odată cu 
ea şi noi prăznuim şi ne veselim duhovniceşte, lăudând slăvită Adormire şi mutare de pe 
pământ la cer a Maicii noastre, a tuturor creştinilor, a Puternicei noastre Ocrotitoare, a 
Preabinecuvântatei Fecioare Măria. Preamărită fiind de Proorocii din vechime şi fericită 
de Duhul Sfânt pentru bucuria şi fericirea ce i-au fost dinainte hotărâte de Dumnezeu, ea, 
Preacurata, vieţuind pe pământ, încă nu vede împlinindu-se în sine aceste preziceri 
dumnezeieşti; dimpotrivă, necazuri mari, lipsuri şi încercări sufleteşti însoţesc viaţa ei cea 
pământească. In viaţa ei pământească s-au împlinit asupra ei întocmai cuvintele dreptului 
Simeon: Şi prin sufletul tău va trece sabie (Luca 2, 35). Câtă durere a răbdat Preasfânta 
Fecioară, câte lacrimi ascunse a vărsat pe pământ când a văzut suferinţele cumplite şi 
moartea Iubitului ei Fiu! 

Şi, iată, astăzi, în ziua Adormirii Maicii Domnului, se pune capăt lucrării ei, în 
vremea căreia a semănat cu lacrimi. Din clipa mutării ei de pe pământ la cer, încep - şi se 
descoperă înaintea ochilor întregii lumi - măreţia ei nepământeană, slava şi fericirea ei. 

Sfânta Tradiţie povesteşte despre slăvită Adormire a Maicii Domnului 
următoarele: după înălţarea Domnului nostru Iisus Hristos la cer, Preacurata Lui Maică a 
cercetat cu deosebită dragoste acele locuri de lângă Ierusalim care purtau semnul 
rugăciunii, al suferinţei şi al morţii Iubitului ei Fiu. Muntele Eleonului, Golgota, peştera în 
care fusese îngropat Trupul Mântuitorului - au devenit locurile ei preferate de rugăciune, 
în care îşi revărsa în voie sfintele simţăminte ale inimii. Deseori şi îndelung cugeta la 
moartea ei şi la viaţa viitoare de după moarte, deseori chiar se ruga Domnului pentru 
grabnica ei plecare din această viaţă şi pentru unirea fericită cu El - cu Fiul său şi 
Dumnezeu. Şi, iată, odată, când se ruga pe muntele Eleonului, i s-a arătat Vestitorul cel 

Ceresc - Arhistrategul lui Dumnezeu, Gavriil, cel ce îi binevestise oarecând zămislirea cea 
tară sămânţă şi naşterea din ea a Mântuitorului lumii. Acum, stând înaintea Preacuratei, el 
îi prevesteşte că a venit vremea mutării ei de la pământ la cer şi a împărtăşirii de 
mângâierile harului Duhului Sfânt. 

Plină de credinţă adâncă în viaţa viitoare, veşnic-fericită, ea a primit această 
veste a Arhanghelului nu cu frică şi întristare, ci cu cea mai vie bucurie şi cea mai mare 
mulţumire către Dumnezeu. Dumnezeiescul Arhanghel i-a înmânat o ramură din Rai, ca 
simbol al viitoarei ei bucurii şi fericiri. 

înaintea morţii ei, Preacurata a dorit să-i vadă pe Sfinţii Apostoli şi L-a rugat 
pe Fiul ei să-i împlinească dorinţa aceasta. Apostolii erau în acea vreme răspândiţi în toată 
lumea, propovăduind Evanghelia împărăţiei tuturor noroadelor. Şi, iată, la rugăciunea 
Preasfmtei Fecioare, fiind răpiţi de puterea dumnezeiască, într-o clipită au fost aduşi prin 
văzduh pe nori la locul unde petrecea Preacurata în Ierusalim, spre a-i da acesteia ultima 
cinstire şi cu sfintele lor mâini să dea îngropării trupul ei neprihănit, însă minunea aceasta 
nu a fost de ajuns; în clipa Adormirii ei, s-a deschis însuşi cerul şi Domnul Slavei, cu 
mulţimea îngerilor şi a sfinţilor, a coborât El însuşi în întâmpinarea Preacuratei Sale 
Maici. 

S-a arătat însuşi Domnul ca să arate tuturor veacurilor şi noroadelor acea 
măreţie, la care ajunsese Preasfânta Fecioară Măria prin înălţimea smereniei sale şi prin 
sfinţenia vieţii celei întocmai cu a îngerilor. însuşi preacuratul ei trup, ce îl purtase în sine 
pe Dumnezeu-Cuvântul, nu a cunoscut stricăciunea, nefiind supus legii descompunerii 
fireşti; în a treia zi după Adormirea ei, Preasfânta Fecioară a fost înviată de Domnul şi cu 
noul ei trup proslăvit a fost înălţată de la pământ la cer. De această minunată mutare a ei la 
ceruri, Sfinţii Apostoli au fost încredinţaţi prin următoarele fapte minunate: prin purtarea 
de grijă a lui Dumnezeu, unul dintre cei doisprezece Apostoli ai lui Hristos, Apostolul 
Toma, nu a ajuns în Ierusalim la timp cu toţi ucenicii, ci a ajuns abia în a treia zi, suferind 

puternic din pricina faptului că nu s-a învrednicit să fie în cele din urmă clipe alături de 
Preacurata Maică a lui Dumnezeu şi să primească binecuvântarea ei. 

Atunci ceilalţi Apostoli, ca să-1 aline, au mers împreună cu el în Ghetsimani, 
unde fusese îngropat trupul Preacuratei, ca să se închine acolo înaintea ei; însă, când au 
deschis mormântul, trupul ei nu mai era acolo. Apostolii s-au întristat cumplit şi erau 
nedumeriţi, neştiind ce s-a întâmplat. Dar, iată, către seară, când erau adunaţi toţi în 
cetatea Sionului, li s-a arătat Maica Domnului, strălucind în slavă cerească, cu mulţimea 
îngerilor şi a sfinţilor şi le-a grăit: „Bucuraţi-vă, căci eu sunt cu voi în toate zilele!". Şi, 
desigur, foarte mult s-au bucurat Apostolii şi s-au alinat la gândul că Maica Domnului, 
după cum ea însăşi grăise, era nedespărţită de ei, păzindu-i prin rugăciunea şi mijlocirea 
sa pe toate căile vieţii anevoioase, pline de primejdii şi încredinţându-i totodată şi mai 
mult de adevărul învierii morţilor. 

Aşadar, moartea Maicii Domnului este doar un somn uşor, liniştit sau, cum o 
numeşte Biserica Ortodoxă, o adormire. Moartea Maicii Domnului nu are în sine nimic 
înfricoşător şi trist pentru mintea şi inima creştinului; dimpotrivă, plecarea Preasfmtei 
Fecioare îl încredinţează pe creştin că şi pentru el moartea trebuie să fie un prilej nu de 
frică şi de deznădejde, ci de cea mai mare bucurie şi de cea mai strălucită nădejde, căci ea 
este doar un somn - mai lung sau mai scurt, după care va urma trezirea cea plină de 
bucurie într-un trup nou, plin de slavă pentru viaţa cea fericită în cer. 

Maica Domnului, gustând moartea, ne încredinţează în chip deosebit de acest 
lucru, pentru că, dacă în moarte şi după răscumpărarea noastră de către Domnul Iisus 
Hristos ar fi fost ceva nefiresc, rău şi înfricoşător, atunci, cine alta dacă nu Preasfânta 
Fecioară ar fi fost supusă de Domnul acestui rău? Insă ea moare, plătind astfel datoria faţă 
de natură împreună cu toţi pământenii - spre bucuria şi alinarea noastră şi ale tuturor celor 
ce vor trebui să treacă pragul morţii, ca să ştim că moartea este cu neputinţă de ocolit şi 
că, în acelaşi timp, ea nu este pentru om un rău. Moartea este cu neputinţă de ocolit şi nu 

vatămă - iată cele două adevăruri, pe care trebuie să le ţinem minte totdeauna spre a ne 
pregăti cum se cuvine pentru ceasul sfârşitului şi a nu ne speria de el şi a nu tremura în 
faţa lui. Moartea era foarte înfricoşătoare pentru om înainte de venirea pe pământ a 
Mântuitorului Hristos, când păcatul - care era puterea morţii - domnea în neamul omenesc 
şi nu exista nici un mijloc, prin care omul să se izbăvească de păcat şi de moarte. Dar, 
după arătarea Domnului pe pământ, când El a biruit păcatul şi moartea, toată grozăvia ei a 
dispărut şi ea a devenit ca un somn paşnic, după care va veni dimineaţa cea plină de 
bucurie a învierii de obşte. 

Iubiţi fraţi şi surori, să cinstim cum se cuvine praznicul de astăzi, pregătindu- 
ne cum se cuvine pentru moarte. In acest sens, trebuie să ne străduim după puterile 
noastre să biruim păcatul ce sălăşluieşte întru noi, ca pricină a ei. Urmând exemplul 
Preacuratei Maicii Domnului, să mergem pe calea cea strâmtă, ce duce la viaţa veşnică. Pe 
această cale avem nevoie de răbdare cu care, întărindu-ne întru nădejdea în ajutorul lui 
Dumnezeu, va trebui să îndurăm cu mulţumire toate neplăcerile, suferinţele şi bolile ca, 
rămânând pe aceasta, să dobândim fericirea cea fară de sfârşit a împărăţiei Cereşti. De ne 
vom petrece viaţa asemenea Preacuratei Fecioare Măria, în chip bineplăcut lui Dumnezeu, 
în păzirea poruncilor Lui, în curăţia duhului şi a trupului şi în neîncetată căinţă pentru 
păcatele noastre, atunci în ziua adormirii noastre se va săvârşi şi asupra noastră minunea 
cea mare şi mormântul nostru va deveni scară către cer. 

Să alergăm astăzi cu rugăciune fierbinte la Maica Domnului, ceea ce a urcat 
apoi şi la cer ca să fie acoperământ şi ocrotitoare pentru lume; să-i cerem cu umilinţă 
Acoperământul ei de Maică asupra întregii noastre vieţi ca prin ocrotirea ei toţi să 
dobândim sfârşit bun, în pace şi odihnă veşnică cu drepţii. Să ne rugăm ei din adâncul 
sufletului şi cu dragoste să-i strigăm: Bucură-te, Ceea ce eşti plină de bucurie, care întru 
Adormirea ta nu ne părăseşti pe noi. Amin. 

Anul 1962 

Cuvânt la Acatistul Buneivestiri a Maicii Domnului 

Anul 1963, Vinerea din săptămâna slăbănogului 

Iubiţi fraţi şi surori, oarecând o femeie, încântată de minunata învăţătură a 
Mântuitorului Hristos, ridicând glasul, a grăit: „Fericit este pântecele care Te-a purtat şi 
fericiţi sunt sânii pe care i-ai supt" (Luca 11, 27). In aceste puţine cuvinte sunt exprimate 
acea măreţie şi acea slavă a Maicii Domnului pe care i le oferă toată lumea, văzută şi 
nevăzută, pentru dragostea şi mila ei faţă de omenirea cea chinuită. 

Prilej de bucurie este pentru inima creştină să-şi amintească totdeauna de 
această dragoste şi milă a Preasfmtei Născătoare de Dumnezeu, dar mai ales pentru noi, 
vieţuitorii şi vizitatorii acestei sfinte mănăstiri, care s-a învrednicit de minunata cercetare 
a Maicii Domnului, şi peste care ea a făgăduit că-şi va întinde fără încetare dumnezeiescul 
ei Acoperământ. 

Biserica dreptslăvitoare a lui Hristos cinsteşte mai presus de toate făpturile 
cereşti şi pământeşti pe cea mai cinstită decât Heruvimii şi mai slăvită fară de asemănare 
decât Serafimii, pe Preasfânta, Preacurata, Preabinecuvântata, Slăvită Stăpâna noastră, de 
Dumnezeu Născătoarea şi Pururea Fecioara Măria. După învăţătura Bisericii, ea este 
singura nădejde a credincioşilor, izbăvirea tuturor celor ce aleargă la ea, de necazuri şi 
nenorociri, izvor al milei şi zid nebiruit, mijlocire către Ziditorul, nădejdea neschimbată a 
credincioşilor, Bucuria tuturor celor necăjiţi şi Ocrotitoarea celor obijduiţi. Ea mijloceşte 
fară încetare pentru noi în rugăciuni înaintea lui Dumnezeu. In faţa ochilor ei - zi de zi, 
noapte de noapte, ceas de ceas şi clipă de clipă - stă mulţimea oamenilor, dintre care unii 
sunt împresuraţi de hoardele nenumărate ale nevăzuţilor vrăjmaşi ce caută pieirea lor, alţii 
sunt îngreunaţi de necazuri şi nenorociri nemăsurate, iar alţii suferă de neputinţe şi boli 
grele; şi pe toţi îi vede Preabinecuvântata Maică a lui Dumnezeu. 

In iubirea ei nemărginită pentru neamul omenesc, ea pune la inimă fiecare 
lacrimă, fiecare nenorocire şi fiecare suspin, şi îl roagă tară încetare pe dumnezeiescul ei 
Fiu şi Domn să fie milostiv către nedreptăţile omeneşti şi să-i izbăvească pe robii Săi de 
tot răul. 

Sfântul Dimitrie al Rostovului scrie: „Fiind Mijlocitoare între Dumnezeu şi 
păcatele noastre, Preasfânta Născătoare de Dumnezeu nu dă păcatelor noastre posibilitatea 
de a urca aproape înaintea lui Dumnezeu şi, prin glasul rugăciunilor ei săvârşite pentru 
noi, respinge glasurile păcatelor noastre, ce strigă împotriva noastră către Dumnezeu". De 
aceea, nu există nici-un creştin adevărat, care să nu fi înălţat cu deplină încredere şi 
dragoste rugăciunile sale către Maica Domnului, şi să nu fi simţit ajutorul ei binecuvântat. 

Iubiţi fraţi şi surori, Cuvântul lui Dumnezeu ne înştiinţează că există o lume a 
duhurilor rele, care caută neîncetat pieirea sufletelor omeneşti. Sfântul Apostol Petru le 
spune creştinilor: „Fiţi treji, privegheaţi! Potrivnicul vostru, diavolul, umblă, răcnind ca 
un leu, căutând pe cine să înghită" (1 Petru 5, 8). Unde, dar, să se ascundă omul sărman şi 
neputincios şi să-şi găsească izbăvirea de cursele acestor vrăjmaşi? Izbăvirea aceasta o 
poate găsi creştinul numai sub Acoperământul Maicii Domnului. 

In acatistul închinat ei, auzim următoarele cuvinte: 

Bucură-te, ceea ce eşti rană de mult plâns a diavolilor (Acatistul Bunei vestiri 
a Preasfmtei Născătoare de Dumnezeu, Icosul al 2-lea); bucură-te, ceea ce ai lepădat 
dintru dregătorie pe tiranul cel tară de omenie (Acatistul Bunei vestiri a Preasfmtei 
Născătoare de Dumnezeu, Icosul al 5-lea); bucură-te, ceea ce eşti muncire pentru 
vrăjmaşii cei nevăzuţi (Acatistul Bunei vestiri a Preasfmtei Născătoare de Dumnezeu, 
Icosul al 4-lea); bucură-te, căderea diavolilor (Acatistul Bunei vestiri a Preasfmtei 
Născătoare de Dumnezeu, Icosul al 6-lea). Cuvintele acestea ne încredinţează că Maica lui 
Dumnezeu izgoneşte diavolii de la noi, că numai numele ei pune duhurile rele pe fugă. Şi 
Sfânta Biserică a lui Hristos cunoaşte o mulţime de cazuri, în care Preabinecuvântata 

Maică a lui Dumnezeu i-a izbăvit pe oameni de vrăjmaşii cei nevăzuţi. In Proloage se 
povesteşte despre un om cu numele Codrat, care era îndrăcit. Odată diavolii l-au hăituit 
prin pustiu timp de zece săptămâni şi, simţind că piere de foame, îşi aştepta moartea. Dar, 
iată, într-un moment de luminare a minţii s-a rugat Maicii Domnului şi Preasfânta 
Fecioară i s-a arătat ea însăşi în pustiu, i-a izgonit din el pe diavoli, 1-a întărit, i-a arătat 
drumul înspre casa părinţilor, iar el s-a făcut întru totul sănătos; şi multe alte exemple din 
acestea sunt. 

Insă Preasfânta Născătoare de Dumnezeu nu izbăveşte numai de vrăjmaşii 
nevăzuţi; ea îi izbăveşte pe oamenii dreptcredincioşi şi de vrăjmaşii cei văzuţi. In 
Alexandria vieţuia un bărbat cucernic, milostiv şi iubitor de Hristos, care avea o soţie 
smerită şi postitoare, şi o fiică de şase ani. Odată a trebuit să meargă pentru negoţ din 
Alexandria la Constantinopol, însă, când a plecat, soţia lui 1-a întrebat: „Cui ne vei 
încredinţa pe noi, domnul nostru, în lipsa ta?" „Stăpânei noastre, Născătoarei de 
Dumnezeu!" - a răspuns bărbatul. Şi, lăsând în casă un singur slujitor, a plecat; însă 
vrăjmaşul a tot binele, diavolul, i-a insuflat acestui slujitor gândul cel rău de a ucide pe 
soţia şi fiica stăpânului său, de a-i prăda averea şi a fugi cu ea. Cu acest scop a luat un 
cuţit şi a pornit spre camera unde se aflau mama şi fiica, însă doar s-a apropiat de uşa 
camerei, unde ele se îndeletniceau cu lucrul mâinilor, că îndată a fost lovit de orbire şi, 
nevăzând nimic, nu se putea mişca nici înainte, nici înapoi. Chinuindu-se şi negăsind 
ieşirea, a început să strige şi s-o cheme pe stăpâna sa, să iasă la el şi să îl ajute. Nebănuind 
intenţia lui cea rea, stăpâna i-a răspuns: „Vino tu la noi". Atunci el a început s-o cheme pe 
fiica ei, însă mama nu a lăsat-o nici pe fetiţă să meargă la el. în cele din urmă, văzând că 
planurile lui nu s-au împlinit, într-o pornire de răutate s-a lovit cu cuţitul pe sine însuşi şi 
cu un urlet îngrozitor a căzut la pământ. Auzind zgomotul, vecinii au venit în fugă, a ieşit 
şi stăpâna, iar el, fiind încă viu, le-a povestit despre reaua sa intenţie şi nenorocirea ce i se 
întâmplase. Şi toţi cei adunaţi au dat slavă lui Dumnezeu şi Preacuratei Maicii Lui, care 
au păzit viaţa binecredincioşilor Lor robi. 

Iată, exemplul acesta ne învaţă şi pe noi, dragii mei, să alergăm totdeauna la 
ajutorul şi ocrotirea Maicii Domnului. Creştinii au avut şi au şi acum un obicei foarte bun 
de a-i încredinţa pe cei ai casei lor ocrotirii şi Acoperământului Preasfmtei Născătoare de 
Dumnezeu, când îi trimit pe aceştia departe în călătorii sau, dimpotrivă, când se despart ei 
înşişi de cei ai casei pentru anumite trebuinţe. 

Iubiţi fraţi şi surori, viaţa noastră pământească este plină de necazuri şi dureri. 
Nu în zadar este numită, atât de des, valea plângerii şi a tânguirii. Plângând se naşte omul 
şi în lumea cealaltă pleacă cu multe suspine şi chinuri. Astfel că nimeni nu poate scăpa în 
viaţa aceasta de lacrimi şi necazuri; omul are parte aici de mai multe necazuri şi 
nenorociri, decât de bucurii. Fiecare ştie din experienţă cum uneori amărăciunea vieţii îi 
copleşeşte sufletul din toate părţile, inima îi este chinuită de tristeţe şi durere şi tară voie îi 
curg uneori lacrimi din ochi. Greu îi este omului să rabde nenorocirea şi cade uneori în 
deznădejde, şi sentimentul tristeţii îl stăpâneşte. Insă, dragii mei, cel mai important este să 
nu deznădăjduiţi, să vă îmbărbătaţi! Când vă împresoară norii necazurilor astfel încât 
parcă nici-o ieşire nu mai aveţi din această situaţie, amintiţi- vă atunci că aveţi în ceruri o 
Maică, pe împărăteasa Cerurilor, care vă vede, vă aude şi ştie toate mişcările sufletului 
vostru. Chemaţi-o cu credinţă şi ea va veni la voi îndată şi vă va izbăvi de rele şi 
nenorociri! 

Să ne rugăm, aşadar, ca ea să ne audă pe toţi şi în ceasul acesta, şi să ne 
izbăvească de tot necazul şi nenorocirea, să ne curăţească de tot păcatul şi patima, şi să ne 
învrednicească de bucurie în veşnica împărăţie a Fiului ei, ca totdeauna cu dragoste să-i 
strigăm: Bucură-te, atotbună, grabnică ascultătoare, Ceea ce toate cererile noastre bine le 
împlineşti! Amin. 

Anul 1963, Vinerea din săptămâna slăbănogului. 

Cuvinte la paraclisul Maicii Domnului 



După prăznuirea Naşterii Preasf intei Născătoare de Dumnezeu 

Anul 1960, Săptămâna a 16-a după Cincizecime 

Iubiţi fraţi şi surori, astăzi Sfânta Biserică a lui Hristos şi odată cu ea şi noi 
prăznuim luminos zilele cele sfinte şi pline de bucurie de după sărbătoarea Naşterii 
Preasfintei Născătoare de Dumnezeu. Biserica ne vesteşte: „Naşterea ta, de Dumnezeu 
Născătoare Fecioară, bucurie a vestit la toată lumea; pentru că din tine a răsărit Soarele 
dreptăţii, Hristos Dumnezeul nostru" (Troparul Naşterii Preasfintei Născătoare de 
Dumnezeu). 

Femeia, după cuvântul Mântuitorului Hristos, după ce a născut copilul, nu-şi 
mai aduce aminte de durere, pentru bucuria că s-a născut om în lume (Ioan 16, 21), adică 
naşterea fiecărui om în lume aduce bucurie şi alinare părinţilor noului născut şi tuturor 
rudelor şi apropiaţilor lor. Şi nu numai naşterea, ci însăşi amintirea despre naşterea unui 
membru al familiei, ziua lui (de naştere) este aproape întotdeauna pentru familie o zi 
deosebită şi plină de bucurie, o zi de sărbătoare. Iar în ceea ce-i priveşte pe oamenii mari, 
care s-au proslăvit prin activităţi binefăcătoare spre slava patriei lor, zilele lor de naştere 
sunt sărbătorite în fiecare an cu bucurie la vremea cuvenită, chiar şi după moartea lor. 

Este limpede pricina acestei bucurii, căci naşterea omului totdeauna este un 
eveniment însemnat - ca triumf al vieţii şi al fiinţei asupra nefiinţei. Dar, dacă oamenii se 
bucură de naşterea chiar a oamenilor obişnuiţi, care dintr-o oarecare pricină le sunt 
apropiaţi, şi cu atât mai mult de naşterea oamenilor ce sunt mari în ţara lor, cât de mare 
trebuie să fie bucuria cea de obşte! Iară astăzi pomenim Naşterea Preasfintei Născătoare 

de Dumnezeu, din care s-a născut nu un simplu om şi nici măcar un om mare, ci S-a 
născut Hristos, Dumnezeul nostru, Soarele Dreptăţii, Cel ce ne-a izbăvit pe noi de păcat şi 
de robia faţă de stăpânul păcatului - diavolul - şi ne-a dăruit nouă mântuirea veşnică, viaţa 
veşnică. închipuiţi- vă un călător, pe care îl prinde noaptea pe drum şi e întuneric beznă; se 
abate din drum şi nu ştie încotro să meargă; se stârneşte furtuna, începe ploaia, îl 
străpunge frigul, este istovit şi cade în deznădejde la pământ, strigând cu frică şi cutremur 
după ajutor către Preaînaltul Dumnezeu, aştepându-şi deja moartea. Şi cu câtă bucurie, de 
nedescris, întâmpină el zorii dimineţii, ce prevestesc răsăritul soarelui! 

Iată, un asemenea dezastru a trăit tot neamul omenesc şi a fost asemenea 
călătorului nefericit timp de aproape cinci mii de ani, cât a fost împresurat de noaptea cea 
duhovnicească a rătăcirii şi a fărădelegilor. Şi, care au fost fărădelegile acestea, ne spune 
cu convingere Sfântul Apostol Pavel în primul capitol al Epistolei sale către Romani. 
După amăgirea de către ispititorul cel viclean a protopărinţilor, când păcatul - iar prin 
păcat - şi moartea au intrat în lume, neamul omenesc s-a rătăcit, s-a înstrăinat de viaţa cea 
dumnezeiască şi a pierit. Domnul, Care a văzut dinainte această pieire, nu S-a mâniat până 
în sfârşit ci, după căderea oamenilor în păcat, a rostit o hotărâre îmbucurătoare pentru 
neamul omenesc şi pierzătoare pentru ispititorul diavol. Şi, iată, zorii dimineţii, ce 
prevestesc împlinirea mântuitoarei făgăduinţe, au devenit - pentru omenirea chinuită - 
naşterea Preasfmtei Născătoare de Dumnezeu, a Preacuratei şi Preaneîntinatei Fecioare 
Măria. Amin. 

Anul 1960, Săptămâna a 16-a după Cincizecime. 

Cuvânt la paraclisul Maicii Domnului 
Maica Domnului - Mijlocitoare pentru noi, păcătoşii 

Anul 1960 

Iubiţi fraţi şi surori, într-una dintre cântările bisericeşti se spune: „Nu se 
pricepe nici-o limbă a te lăuda după vrednicie, ci se întunecă şi mintea cea mai presus de 
lume să cânte ţie, de Dumnezeu Născătoare. Insă, fiind bună, primeşte credinţa; că ştii 
râvna noastră cea dumnezeiască; pentru că tu creştinilor eşti ocrotitoare, pe tine te 
mărim!" (Irmosul Cântării a 9-a a Canonului întâi de la sfânta şi dumnezeiasca arătare a 
Domnului Dumnezeu şi Mântuitorului nostru Iisus Hristos). 

Şi, de fapt, ce laudă putem aduce după vrednicie cu buzele noastre slabe şi 
păcătoase Celei mai cinstite decât toate făpturile, mai mărite decât îngerii şi Arhanghelii, 
Preabinecuvântatei Fecioare Măria, care s-a învrednicit a fi Maica Dumnezeului celui 
Preaînalt - Ocrotitoarea neamului creştinesc? Totuşi, pentru a fi creştini vrednici, trebuie 
totdeauna să o lăudăm (şi să fim totodată ascultători faţă de voia lui Dumnezeu!) pe 
Pricinuitoarea mântuirii noastre, având în vedere iubirea ei faţă de noi. 

Preasfânta Fecioară Măria este şi se numeşte Maica lui Dumnezeu şi Maica 
tuturor creştinilor. Ea este Maica lui Dumnezeu, pentru că din ea S-a născut în chip firesc 
Dumnezeu Cuvântul, Domnul nostru Iisus Hristos, şi este Maica tuturor creştinilor 
datorită harului înfierii. Căci, dacă Domnul nostru Iisus Hristos i-a numit pe toţi cei ce 
cred în El fraţii Săi (Matei 12, 49-50; Luca 8, 21) şi, dacă El Se află printre credincioşi ca 
Cel dintâi născut între mulţi fraţi (Romani 8, 29), noi suntem, prin urmare, fiii Născătoarei 
de Dumnezeu. 

Ca Maică a lui Dumnezeu, după vrednicia de mamă, ea trebuie să aibă la 
Dumnezeu acel har şi acea cinste pe care se cuvine a le avea o mamă faţă de fiul ei; pe de 

altă parte, ca Maică a creştinilor, în virtutea iubirii de mamă, ea trebuie să le arate 
creştinilor aceeaşi milă pe care o mamă trebuie să o arate copiilor ei. Insă harul, pe care îl 
are Preasfânta Fecioară de la Dumnezeu, trebuie să corespundă vredniciei Maicii lui 
Dumnezeu, iar această vrednicie este nemărginită; prin urmare şi harul, pe care ea îl 
primeşte, este nemărginit. 

La fel şi mila, pe care ea o arată creştinilor, trebuie să corespundă iubirii unei 
mame faţă de copiii ei, iar această iubire este, de asemenea, nemărginită. 

Punând faţă în faţă harul nemărginit pe care îl primeşte ca Maică a lui 
Dumnezeu de la Dumnezeu şi iubirea şi mila nemărginită pe care ea, ca Maică a 
creştinilor, le arată acestora, trebuie să recunoaştem că Preasfânta Fecioară Măria este un 
adânc nemăsurat de puteri şi daruri binecuvântate. 

Şi, într-adevăr, Biserica după vrednicie o laudă şi o preamăreşte pe Preacurata 
Fecioară prin multe cântări şi laude duhovniceşti, alcătuite în cinstea ei, ştiind că alt 
ajutor, atât de grabnic şi credincios, după Dumnezeu, la nimeni nu mai găsim. Ca Maică a 
lui Dumnezeu, ea are mai mult decât toţi sfinţii şi toţi îngerii îndrăznire la Fiul şi 
Dumnezeul ei, iar ca Maică a creştinilor, mai mult decât sfinţii şi îngerii ne arată nouă, 
fiilor ei, binefaceri. De aceea, Sfânta Biserică, numind-o pe Maica Domnului, 
Ocrotitoarea şi Mijlocitoarea noastră înaintea Fiului ei şi Dumnezeului nostru Iisus 
Hristos, ne porunceşte să alergăm în chip deosebit în rugăciune la Preasfânta Fecioară. 

Dar, poate va întreba cineva: Pentru ce trebuie să alergăm la mijlocirea ei când 
Hristos Mântuitorul nostru ne-a răscumpărat din păcat şi primeşte El însuşi rugăciunile 
noastre în chip nemijlocit? Da, într-adevăr, noi, credincioşii, avem îndrăznire către 
Domnul, dar numai în cazul în care conştiinţa noastră nu este împovărată de păcate, când 
inima noastră nu ne osândeşte (1 Ioan 3, 21). Dar cine se poate lăuda că are inima curată? 
Cine nu îşi dă seama că nu numai după botez, dar şi după multe spovedanii, foarte adesea 
L-a mâniat şi îl mânie pe Răscumpărătorul său prin încălcarea poruncilor Lui? Greşim în 

fiecare zi, în fiecare ceas şi în fiecare clipă; să spună aceasta conştiinţa fiecăruia. Vai 
nouă! Cu cât de multe şi felurite păcate s-a întinat viaţa noastră şi se înfăţişează ca un şir 
neîntrerupt de fărădelegi dintre cele mai grele! Câtă necurăţie este în gândurile noastre, 
câte vorbe ruşinoase sunt pe limba noastră! Câtă viclenie vede în faptele noastre Fiul lui 
Dumnezeu! Vede şi rabdă, pentru că este îndelung-răbdător. 

Dar, atât timp cât noi, nepricepuţii, vom rămâne nepocăiţi, neîndreptaţi, şi 
vom stărui în răutatea noastră, prin nerecunoştinţa noastră II vom mânia pe El şi vom 
stârni mânia Lui cea dreaptă asupra noastră. Şi atunci El nu ne va mai răbda ci, fiind gata 
să ne pedepsească, ne va ameninţa cu chinul veşnic şi cu durerea, cu moartea trupească şi 
cu alte nenorociri. Sabia Sa o va luci, arcul Său 1-a încordat şi 1-a pregătit şi în el a gătit 
unelte de moarte (Psalmii 7, 12-13). Unde, dar, vom fugi noi, păcătoşii şi nenorociţii, de la 
dreapta mânie a Fiului lui Dumnezeu? Altă scăpare nu avem decât să ne pocăim şi să 
cădem la picioarele Dumnezeului nostru, Celui iubitor de oameni. Dar, pentru că am 
încălcat poruncile Mântuitorului nostru, ne pierdem îndrăznirea către El, şi după păcatele 
noastre nu îndrăznim să strigăm la Dumnezeu, ci avem nevoie de mijlocire înaintea Lui. 
Iar această mijlocire o găsim în persoana Preasfmtei Născătoare de Dumnezeu. Noi cerem 
ocrotirea ei şi ea îl înduplecă spre noi pe Fiul ei prin mijlocirea ei, ce este mai puternică 
decât mijlocirea tuturor sfinţilor şi a tuturor îngerilor pentru ca ea, ca Maică a lui 
Dumnezeu, este mai presus decât toţi sfinţii, ea este mai cinstită decât Heruvimii şi mai 
mărită fără de asemănare decât Serafimii. Şi, când Preasfânta Născătoare de Dumnezeu II 
roagă pentru cineva pe Fiul ei şi Dumnezeu, Domnul nu îi lasă cererea fără răspuns. Cu 
dragoste mijloceşte ca înaintea lui Dumnezeu pentru toţi cei ce cred în El, când ei hotărăsc 
să renunţe la fărădelegile lor, şi să fie creştini adevăraţi şi râvnitori. Spunem cu dragoste, 
pentru că ea este din neamul nostru; ea ştie neputinţele noastre, ispitele noastre, şi cât de 
greu este să luptăm cu ele fară ajutor de sus. 

Preasfânta Fecioară îi iubeşte pe creştini cu iubire de Maică şi, de aceea, este 

cu neputinţă să nu-i ajute pe cei ce, chiar dacă din neputinţă greşesc, totuşi se căiesc şi 
doresc să se mântuiască, în pofida tuturor piedicilor întâlnite pe calea mântuirii. Iar aceste 
piedici le ştie oricine a început să trăiască creştineşte, cu dorinţa de a dobândi fericirea 
veşnică sau împărăţia Cerurilor, cea gătită drepţilor. Insă îl purtăm mereu cu noi pe 
vrăjmaşul vieţii creştineşti - trupul, care luptă împotriva duhului şi ne trage spre pământ. 
Iar în afara noastră - avem lumea păcătoasă cu nenumăratele ei sminteli şi pe cel mai rău 
potrivnic al mântuirii noastre - diavolul, care umblă, răcnind ca un leu, căutând pe cine să 
înghită (1 Petru 5, 8). Asupra celor ce se îngrijesc puţin de mântuirea lor, puţin năvăleşte 
şi el cu ispitele lui, însă cei ce doresc a dobândi desăvârşirea în viaţa creştinească, se află 
în neîncetată luptă cu el, cu cursele lui viclene, care sunt tară de număr. Şi unde, dar, să 
aflăm puteri pentru izbânda în lupta cu piedicile arătate? - în harul lui Dumnezeu şi în 
rugăciunile către Maica Domnului. „Că de nu ai fi stătut Tu înainte rugându-Te, cine ne-ar 
fi izbăvit pe noi din atâtea nevoi?". 

Iubiţi fraţi şi surori, înaintaşii noştri o cinsteau în chip deosebit pe Maica 
Domnului, şi nădejdea lor niciodată nu era acoperită de ruşine. Istoria patriei noastre 
mărturiseşte despre mila deosebită pe care Maica Domnului a arătat-o faţă de ea în zilele 
cele mai grele ale încercărilor poporului ortodox rus. Minunile săvârşite de Preasfânta 
Fecioară sunt atât de multe, încât este cu neputinţă a le număra pe toate. întreaga istorie a 
neamului nostru este plină de mărturii despre aceste mile ale Maicii Domnului, care a 
binevoit în chip deosebit asupra Rusiei pentru simplitatea şi bunătatea sufletească a 
credinciosului rus, pentru tăria şi curăţia dreptslăvitoarei lui credinţe. In vieţile sfinţilor se 
povesteşte că binecredincioşii noştri înaintaşi aveau obiceiul de a se încredinţa pe ei înşişi 
şi pe cei apropiaţi lor Acoperământului sfinţilor şi îndeosebi al Născătoarei de Dumnezeu, 
împărăteasa Cerească şi plăcuţii lui Dumnezeu erau ocrotitori nebiruiţi pentru cei ce le 
erau încredinţaţi. 

Un om binecredincios avea ca soţie o femeie blândă şi evlavioasă şi o fetiţă de 

şase ani, pe care, de asemenea, o crescuse în evlavie şi în frica lui Dumnezeu. Odată a 
trebuit să plece de acasă pentru negoţ, iar femeia, petrecându-1, 1-a întrebat: „Cui ne vei 
încredinţa pe mine şi pe fiica ta?" - „Doamnei noastre, Născătoarei de Dumnezeu" - a 
răspuns bărbatul şi, luându-şi rămas-bun de la ele, a plecat la drum. 

Şi, iată, diavolul i-a insuflat slujitorului acestei familii binecredincioase să 
ridice mâna asupra stăpânei sale şi, omorând-o, să fure cele mai preţioase lucruri şi să 
fugă. Nelegiuitul a luat din bucătărie un cuţit şi a pornit spre camera ei să săvârşească 
această nelegiuită faptă. Insă abia s-a atins de uşa ei, că îndată a fost lovit de orbire, şi nu 
se putea mişca nici înainte, nici înapoi. îndelung s-a străduit să intre, însă o putere 
nevăzută îl oprea. Nebunul, necunoscând atotputernicia Proniei lui Dumnezeu, ce poartă 
grijă de toată lumea şi mai ales de om, voia cu orice preţ să-şi ducă la îndeplinire gândul, 
ce i-1 pusese diavolul în inimă! Şi a început s-o cheme pe stăpâna sa, cerându-i să vină la 
el. Nebănuind nimic, stăpâna, totuşi, s-a mirat de rugămintea lui şi nu a mers la el, ci i-a 
poruncit lui însuşi să vină la ea. Atunci el i-a cerut să vină fiica ei, la care ea, deşi nu ştia 
nimic despre intenţia lui, i-a răspuns prin acelaşi refuz. După aceea, nelegiuitul, tară a se 
cuminţi, în deznădejde şi răutate din pricină că nu-şi putuse duce la îndeplinire gândul 
său, s-a lovit pe sine însuşi cu cuţitul. Auzind ţipătul stăpânei, îndată s-au adunat vecinii 
şi, găsindu-1 pe slujitor încă viu, au aflat ce şi cum s-a întâmplat. Toţi au cunoscut atunci 
căile, nepătrunse în acest caz, ale Proniei lui Dumnezeu şi au dat slavă lui Dumnezeu şi 
Ocrotitoarei celor credincioşi, Născătoarei de Dumnezeu şi Pururea Fecioarei Măria. 

Aşadar, cunoscând mila nespusă a Maicii lui Dumnezeu, să preţuim dragostea 
ei faţă de noi şi pe a noastră - faţă de ea, să ne păzim curaţi de toată fărădelegea şi păcatul, 
şi cu credinţă adâncă să îl cinstim pe Fiul ei, pe Domnul nostru Iisus Hristos, aşa cum II 
cinsteau binecredincioşii noştri înaintaşi. Să alergăm totdeauna la ea, la minunata 
Ocrotitoare a neamului creştinesc. De ne va lovi vreo nenorocire sau necaz sufletesc, 
degrabă să alergăm la rugăciune către Stăpâna; de ne chinuiesc păcatele sau patimile, sau 

ne stăpânesc obiceiurile rele, să alergăm la Mijlocitoarea mântuirii noastre. De ne va lovi 
amărăciunea, durerea sau boala, să ne amintim de Preabinecuvântata Fecioară, care a stat 
la Crucea Fiului său, să îndreptăm către ea rugăciunile noastre cu suspine şi să fim 
încredinţaţi că ea înţelege necazurile noastre, ea vede nenorocirea noastră, ea revarsă milă 
şi încălzeşte cu iubirea ei de Maică sufletul nostru bolnav, şi ne izbăveşte de primejdie şi 
de relele împrejurări. „Către cine voi striga, Stăpână, la cine voi alerga întru necazul meu, 
dacă nu la tine, împărăteasa Cerurilor! Tu ne ajută nouă, că întru tine nădăjduim şi întru 
tine ne lăudăm. Bucură-te, Bucuria noastră, acoperă-ne pe noi de tot răul cu cinstitul tău 
Acoperământ". Amin. 



Anul 1960 

Cuvânt la paraclisul Maicii Domnului 

Despre păzirea şi întărirea legăturii noastre cu Preasfânta Născătoare de 

Dumnezeu 

Anul 1960, Săptămâna a 7-a după Cincizecime. 

Iubiţi fraţi şi surori, istoria Bisericii cunoaşte foarte multe exemple ale 
ocrotirii deosebite şi ale ajutorului pe care Maica Domnului le-a arătat, în general, câte 
unui popor sau unui oraş întreg şi, în special, creştinilor iubitori de Dumnezeu. 
Acoperământul împărătesei Cereşti s-a întins îndeosebi peste Biserica grecilor, ce aveau 
capitala la Bizanţ - Constantinopol, peste Sfântul Munte Athos şi vieţuitorii lui - sfinţii 
călugări, şi peste Pământul nostru rusesc - când strămoşii noştri se distingeau prin buna 
cuviinţă şi evlavie, prin credinţă tare şi adâncă. Despre exemplele acestei ocrotiri nu vom 
vorbi acum, însă ele sunt foarte alinătoare şi preţioase pentru toţi şi în toată vremea. 

Acoperământul Preasfintei Stăpânei noastre, Născătoarea de Dumnezeu, ne 
învaţă să avem nădejde vie şi tare în Pronia lui Dumnezeu şi în mijlocirea ei plină de milă 
şi atotputernică îndreptată către noi. Acoperământul ei ne încredinţează în mod grăitor că 
toată viaţa noastră se află sub influenţa şi lucrarea binefăcătoare şi mântuitoare pentru noi 
ale Proniei celei de sus; ne încredinţează că Preacurata Fecioară, la fel ca toţi sfinţii, este 
prezentă în viaţa noastră, izbăvindu-ne de mari rele şi nenorociri, trimiţându-ne de sus 
binecuvântare şi ajutor ceresc. 

Acoperământul Maicii Domnului şi al sfinţilor ni se arată în chip diferit. Ni se 
arată prin dăruirea bunătăţilor pământeşti, prin păzirea vieţii noastre şi prin nenumăratele 
binefaceri, ce se revarsă fară încetare asupra noastră de la Dumnezeu, insuflându-ne să-L 
iubim, să-I mulţumim şi să-L slăvim din toată inima şi din tot sufletul. Ni se arată chiar în 

necazurile şi nenorocirile noastre, care ne învaţă să răbdăm, să nădăjduim în Dumnezeu şi 
să ne lăsăm în voia Lui cea întru- tot- sfântă. Şi, în sfârşit, ni se arată în ajutorul cel mai 
presus de fire. E drept, după originea lor, toate lucrările acestea sunt lucrările Proniei lui 
Dumnezeu şi izvorăsc din Dumnezeu care, fiind Singurul Stăpân Atotputernic şi Preabun 
al lumii, toate le cârmuieşte şi pentru toţi este Izvor nesecat al tuturor bunătăţilor sufleteşti 
şi trupeşti. Dar, când revarsă asupra noastră nespusele daruri ale milelor şi îndurărilor, 
Domnul lucrează prin uneltele harului, alese special pentru aceasta. 

El a proslăvit cetele sfinţilor Săi care, fiind plini de har, revarsă harul din 
belşug tuturor celor ce cer şi se roagă. Totuşi, aşa cum în lumea văzută toate stelele 
revarsă una şi aceeaşi lumină, dar nu în aceeaşi măsură, aşa şi în lumea duhovnicească, 
toţi sfinţii preamăriţi şi proslăviţi de Dumnezeu pot dărui harul lui Dumnezeu celorlalţi, 
dar nu în aceeaşi măsură. Maica Domnului, fiind mai presus decât toţi sfinţii, mai cinstită 
decât Heruvimii şi mai slăvită tară de asemănare decât Serafimii, este cea dintâi 
Mijlocitoare pentru noi înaintea lui Dumnezeu şi cea dintâi, care dăruieşte daruri 
binecuvântate tuturor celor ce le caută. „Nimeni din cei ce aleargă la Tine nu iese ruşinat, 
Născătoare de Dumnezeu Fecioară; ci, cerând dar bun, primeşte dăruirea către cererea cea 
de folos" - aşa crede şi învaţă Sfânta Biserică. 

Insă, ca acest Izvor nesecat al tuturor bunătăţilor duhovniceşti şi trupeşti să fie 
deschis totdeauna pentru noi, ca noi să fim totdeauna vrednici de Acoperământul 
Preasfmtei Născătoare de Dumnezeu, trebuie să ne străduim din răsputeri să păzim şi, pe 
cât va fi cu putinţă, să întărim legătura noastră lăuntrică cu ea. Cu cât mai strânsă va fi 
legătura duhovnicească între noi şi Preasfânta Născătoare de Dumnezeu, cu cât mai 
puternică va fi legătura noastră lăuntrică cu ea, cu atât mai mult şi mai des ne vom bucura 
de atotputernicul ei Acoperământ şi vom primi de la ea mare milă. Dar ce măsuri, vom fi 
întrebaţi, trebuie să luăm pentru a păzi şi a întări această legătură duhovnicească cu 
împărăteasa Cerească? - Aceleaşi măsuri, care ajută la apropierea dintre oameni şi întăresc 

legăturile de prietenie între ei. 

In viaţa obişnuită de zi cu zi, mai mult decât orice, îi apropie pe oameni 
revederile dese, discuţiile ziditoare, schimbul de gânduri şi simţăminte. Aceleaşi lucruri 
sunt necesare şi pentru păzirea şi întărirea legăturii noastre lăuntrice cu Maica Domnului. 
De aceea, adresările dese în rugăciune către Preasfânta Născătoare de Dumnezeu şi 
contemplarea plină de evlavie a acelei măreţii, ce o înalţă deasupra tuturor fiinţelor 
pământeşti şi cereşti - sunt cele dintâi condiţii spre a păzi şi a spori legătura noastră 
duhovnicească cu ea. Ştim că mulţi sfinţi nevoitori, prin rugăciune neîncetată către 
Preasfânta Fecioară Măria, au izbutit să intre în legături filiale desăvârşite cu ea, atât de 
apropiate, încât s-au învrednicit să fie vizitaţi în chip văzut de aceasta, cum li s-a 
întâmplat, de exemplu, Sfântului Grigorie al Neo-Cezareei, Cuviosului Serghie de 
Radonej, Cuviosului Serafim de Sarov şi multor, multor altora. Să ne străduim şi noi, 
iubiţi fraţi şi surori, cât mai des cu putinţă şi mai sârguincios să alergăm cu rugăciuni către 
Cereasca noastră împărăteasă. Dacă în îndeletnicirile noastre obişnuite ne sunt cu 
neputinţă rugăciunile îndelungi, pe care le săvârşeau marii nevoitori, atunci cele mai 
scurte şi săvârşite cu atenţie - întotdeauna vor fi cu putinţă. 

Cine şi ce ne va putea împiedica să citim la pravila de dimineaţă şi de seară cu 
osârdie, cu dragoste şi evlavie câteva rugăciuni către Maica Domnului? Cine şi ce ne va 
putea împiedica să mergem la slujbele bisericeşti, îndeosebi în zilele de sărbători şi 
duminici ca, lepădând toate grijile lumeşti, să ne îndreptăm cu rugăminţi osârdnice către 
Preasfânta Născătoare de Dumnezeu? Să ne străduim să sporim rugăciunile noastre către 
împărăteasa Cerească - atât pe cele de acasă, cât şi pe cele obşteşti. Un exemplu bun de 
urmat să ne fie în această privinţă binecredincioşii noştri înaintaşi care nu numai la vreme 
de necaz ci în toată vremea se îndreptau cu rugăminţi osârdnice către Preasfânta 
Născătoare de Dumnezeu şi de multe ori primeau de la ea ajutor minunat şi mai presus de 
fire. Nici pe noi nu ne va lăsa să pierim, ci totdeauna ne va ajuta şi ne va mântui, de vom 

alerga la ea mai des şi cu mai multă însufleţire, strigând şi suspinând din inimă. 

Să ne amintim, totuşi, iubiţi fraţi şi surori, că nici în viaţa noastră obişnuită 
revederile dese şi discuţiile vii nu alcătuiesc singura condiţie a sporirii cunoaşterii şi 
apropierii dintre oameni. Cel mai mult îi apropie pe oameni şi întăresc legătura de 
prietenie între ei unitatea de idei, îndeletnicirile, ostenelile şi plăcerile comune, 
asemănarea firilor şi a viziunii asupra lucrurilor. Aşadar, un alt mijloc important pentru 
susţinerea şi întărirea legăturii dorite de noi şi a comuniunii religioase cu Preasfânta 
Născătoare de Dumnezeu constă în a avea aceleaşi deprinderi cu aceasta în ceea ce 
priveşte virtutea şi a urma însuşirile ei cele asemenea cu Dumnezeu. 

Minunate şi multe la număr sunt aceste însuşiri; nu există virtute în privinţa 
căreia Maica Domnului nostru să nu fie cel mai înalt model. Tot ceea ce ştim despre ea 
din sfintele cărţi şi tradiţia bisericească, totul este vrednic de urmat. Dacă vom dori să 
dobândim credinţa în Domnul Dumnezeu şi lăsarea în voia Lui cea sfântă, dacă vom dori 
să învăţăm răbdarea, dacă vom dori smerenia creştină sau curăţia şi fecioria 
duhovnicească - în toate aceste cazuri va trebui să căutăm la Preacurata Fecioară Măria şi 
să împrumutăm din viaţa ei reguli pentru viaţa şi purtarea noastră. 

Năzuinţa ei neîntreruptă către Dumnezeu, desprinderea ei neîncetată de 
pământ şi urcuşul ei spre cer reprezintă trăsături caracteristice ale vieţii pământeşti a 
Preasfmtei Născătoare de Dumnezeu. Ca pruncă de trei ani, a fost dusă la templu pentru 
buna creştere şi acolo, departe de toate smintelile lumii, a petrecut în neîncetată rugăciune 
şi în citirea Cuvântului lui Dumnezeu. Cu atenţie şi dragoste s-a deprins cu aceste 
nevoinţe ale bunei credinţe Preasfânta Fecioară Măria, şi a urcat pe culmea de neatins a 
sfinţeniei şi a desăvârşirii morale, astfel încât s-a învrednicit a deveni Maica Fiului lui 
Dumnezeu. 

Şi după chinurile de pe cruce ale Mântuitorului, după învierea şi înălţarea Lui, 
Preacurata Maică a lui Dumnezeu şi-a dorit mai mult decât orice un singur lucru - să se 

mute mai degrabă de pe pământ la cer, spre a se uni acolo pentru totdeauna cu 
dumnezeiescul ei Fiu. Iată, aşadar, iubiţi fraţi şi surori, cât de important este pentru noi să 
împrumutăm de la Maica Domnului această desprindere de pământ, această năzuinţă către 
Patria Cerească, această cugetare la cele sfinte prin rugăciune şi această dragoste sinceră 
pentru Domnul Iisus Hristos! 

Cu durere trebuie să spunem şi să recunoaştem că, astăzi, evlavia noastră 
creştină a început să slăbească tot mai mult şi că nepăsarea faţă de tot ceea ce învaţă Iisus 
Hristos în Evanghelia Sa a început să sporească. Deşertăciunea neîncetată, grijile pentru 
nevoile, confortul şi plăcerile vieţii pământeşti atrag toată atenţia noastră, de parcă am trăi 
pe pământ în veci; însă aceasta este calea pierzării. Să căutăm mai des, iubiţi fraţi şi 
surori, la chipul luminos al împărătesei Cereşti şi să ne amintim mai des de viaţa ei cea 
sfântă. Să ne străduim totdeauna să urmăm trăsăturile sufletului ei, cele asemenea cu 
Dumnezeu. Să ne fie binecredincioşii noştri înaintaşi, şi în această privinţă, exemplu bun 
de urmat, care se distingeau prin evlavie creştină sinceră şi prin dragoste faţă de sfânta şi 
dreptslăvitoarea credinţă. De vom năzui şi noi, asemenea lor, cu sinceritate şi cu toată 
puterea spre evlavie şi sfinţenie, Preasfânta Născătoare de Dumnezeu ne va lua cu 
dragoste sub Acoperământul ei şi în tot ce este bun ne va da ajutor. 

Anul 1960, Săptămâna a 7-a după Cincizecime. 

Cuvânt la paraclisul Maicii Domnului 
Despre slava cerească a Preasfintei Născătoare de Dumnezeu 

Anul 1960 

Iubiţi fraţi şi surori, prăznuind astăzi odovania Schimbării la Faţă, am coborât 
de pe Tabor, luminaţi de ultimele raze ale slavei dumnezeieşti a Domnului, Celui ce S-a 
schimbat la faţă; şi tot astăzi, în noua zi bisericească ce a sosit, intrând în 
înainteprăznuirea Adormirii Maicii Domnului, ne apropiem de Ghetsimani, de mormântul 
în care a fost pus preacuratul trup al Preabinecuvântatei Fecioare Măria. Dar găsim 
mormântul gol, pentru că acesta nu a putut-o ţine în sine pe Maica Vieţii. Nici ea, 
asemenea Fiului ei dumnezeiesc, nu poate fi ţinută de lanţurile morţii; trupul ei nici în 
mormânt nu vede stricăciunea şi după trei zile urcă cu slavă la cer. 

Adormirea Maicii Domnului, ca şi întreaga ei viaţă pământească, poartă în 
sine pecetea celei mai mari taine şi minuni, încredinţându-ne de harul dumnezeiesc 
deosebit ce s-a sălăşluit întru ea, de grija deosebită a lui Dumnezeu faţă de ea. Uitaţi-vă 
încă de la început la naşterea ei. Din cine s-a născut Maica Domnului? Din bătrânii 
Ioachim şi Ana, în urma rugăciunii lor fierbinţi şi a unui legământ. Ioachim şi Ana, ajunşi 
la adânci bătrâneţi, când oamenii îşi pierd orice nădejde de a deveni părinţi, mulţumită 
credinţei şi nădejdii lor stăruitoare în atotputernicia lui Dumnezeu primesc un adevărat dar 
ceresc - pe Preabinecuvântata Fecioară Măria. Abia împlinise trei ani când au închinat-o 
lui Dumnezeu şi ca pruncă de trei ani au dus-o la templu ca acolo, încă din pruncie, ea să 
se poată înrudi cu duhul şi cu inima cu toţi sfinţii. Aflându-se în templul lui Dumnezeu, ea 
ar fi trebuit, după exemplul celorlalte fecioare, să stea în pridvorul lui, însă marele preot, 
în urma unei descoperiri deosebite, o duce în Sfânta Sfintelor, unde putea intra numai el - 
o dată pe an. Dumnezeiasca înţelepciune a binevoit ca Fecioara Măria - Sfânta Sfintelor 

cea însufleţită - să petreacă acolo unde se afla prototipul ei. 

Atingând vârsta cea desăvârşită, Preasfânta Fecioară trebuia, după legea 
iudaică, să-şi găsească un logodnic şi să se cunune cu el. Insă Preacurata fară şovăială a 
adus la cunoştinţă că a hotărât cu fermitate ca în toată viaţa ei să nu aparţină nimănui 
decât numai lui Dumnezeu. După consfătuiri şi rugăciuni, mai-marii preoţilor au hotărât s- 
o logodească cu un asemenea om, care să se învoiască a purta numele de soţ, fară însă a se 
folosi de drepturile lui; şi acesta a fost dreptul Iosif. în sfârşit, vine Bunavestire şi 
Arhanghelul Gavriil îi bine vesteşte Fecioarei zămislirea cea fară sămânţă şi naşterea din 
ea a Mântuitorului Hristos. Arhanghelul, Vestitorul cel Ceresc, o salută cu cuvintele: 
„Bucură-te, ceea ce eşti plină de har, Domnul este cu tine" (Luca 1, 28). 

Şi cui, parcă, i se cuveneau mai mult cinstea şi bucuria, dacă nu Maicii lui 
Dumnezeu?! Insă Dumnezeu a binevoit ca până la sfârşitul vieţii sale pământeşti să 
rămână o necunoscută, o simplă creştină, urmând Iubitului ei Fiu, Cel ce nu avusese pe 
pământ unde să-Şi plece capul. Şi, supusă în toate voii Domnului, până la moartea sa, 
Preacurata Fecioară rămâne o necunoscută, prin aceasta dând cel mai înalt exemplu de 
smerenie, devenind astfel şi mai vrednică de acea cunună a slavei, care de mult îi 
aparţinea de drept. 

Mai devreme sau mai târziu în cele din urmă, cununa aceasta trebuia să 
coboare pe capul celei mai cinstite decât Heruvimii şi Serafimii, şi a coborât în clipa 
Adormirii ei, când s-a săvârşit asupra ei marea taină a lui Dumnezeu. Maica Domnului 
Slavei moare, ca toţi oamenii, deşi parcă, după toate meritele ei nespuse, ar fi trebuit să se 
învrednicească de cele de care s-au învrednicit mai demult Enoh şi Ilie, care au fost luaţi 
la cer de vii; totuşi, Fecioarei Măria i s-a rânduit altceva. Spre bucuria şi alinarea noastră, 
a tuturor celor ce vom trebui să trecem pragul morţii, moare şi Preacurata, dând această 
datorie naturii împreună cu toţi pământenii. Dar, ca Maică a lui Dumnezeu, nu este ţinută 
de moarte, ci cu slavă se înalţă la cer şi stă de-a dreapta împăratului Dumnezeu, stă ca 



Pagina 44 



împărăteasă a celor cereşti şi a celor pământeşti. Sfântul psalmist David, văzând dinainte 
slava ei, a glăsuit: „Stătut-a împărăteasa de-a dreapta Ta, îmbrăcată în haină aurită şi prea 
înfrumuseţată" (Psalmi 44, 11). 

Stătut-a împărăteasa de-a dreapta Ta - împărăteasa celor pământeşti, pentru 
că ei i se închină şi pe ea o laudă tot neamul creştinesc: oameni de toate vârstele şi stările, 
de parte bărbătească şi femeiască. Şi oameni de vază, şi oameni de rând îşi pleacă înaintea 
ei genunchii, dându-i slavă şi cerându-i ajutor în necazurile şi nevoile lor. Şi pe cei ce cer, 
ea nu îi respinge, ci împlineşte cererile lor, căci ea este Izvor de bunătăţi şi adânc de daruri 
binecuvântate. Este şi împărăteasa celor cereşti - căci ei i se închină şi pe ea o cinstesc şi 
Cetele cele Cereşti ale duhurilor celor netrupeşti: îngerii, Arhanghelii, Incepătoriile, 
Stăpâniile, Puterile, Domniile, Tronurile, Heruvimii şi Serafimii; şi o salută acum în ceruri 
însăşi Dumnezeirea cea în trei străluciri, ca pe Prunca cea iubită a lui Dumnezeu. 

îmbrăcată în haină aurită şi prea înfrumuseţată... Preaslăvita Fecioară 
Măria - cam aşa spune Sfântul Prooroc David - străluceşte astăzi cu lumina neapusă a 
slavei dumnezeieşti. Astfel că, deşi toate sufletele drepţilor sunt luminate cu lumină 
dumnezeiască de la Soarele cel neapus al Dreptăţii şi strălucesc ca nişte astre cereşti, 
totuşi, Preaslăvita Fecioară Măria, dintre toate fericitele Puteri este mai minunată decât 
toţi. Fiind mai curată decât toţi oamenii şi îngerii, ea primeşte în toată plinătatea lumina 
Soarelui dumnezeiesc, şi ea însăşi răspândeşte această lumină, fiind cel de-al doilea Soare 
al Dreptăţii, Soare al slavei. Sfântul Grigorie Teologul spune: „Fiecăruia dintre cei aleşi i 
s-a dăruit harul în parte, iar Fecioarei - toată plinătatea harului". De aceea este ea 
proslăvită - adică are plinătatea slavei dumnezeieşti, aşa cum dinainte a văzut şi Sfântul 
Prooroc Iezechiel: „şi am privit, şi iată slava Domnului umplea templul Domnului" 
(Iezechiel 44, 4). 

Mintea noastră, iubiţi fraţi şi surori, nu îşi poate închipui acea lumină 
scânteietoare, cu care străluceşte în Rai, Fericita Fecioară; soarele şi luna sunt nişte pete 

întunecate în comparaţie cu această frumuseţe negrăită, cu a cărei contemplare se desfată 
la nesfârşit sufletele fericite ale drepţilor. Ce vedere minunată, plină de lumină pentru 
ochii tuturor sfinţilor şi chiar pentru serafimi! Pe aceasta a voit s-o vadă un tânăr, cucernic 
cinstitor al Fecioarei, şi s-a rugat către ea astfel: „Mărie, Dulce Nume, pe care eu îl 
cinstesc şi căruia mă închin, după Dumnezeu, cu toată dragostea şi evlavia sufletului meu, 
căci Tu eşti mângâierea şi bucuria lui! De am aflat har înaintea ta eu, smeritul tău rob, te 
rog, arată-mi mila aceasta: printre multele binefaceri, învredniceşte-mă a te vedea pe tine 
aşa cum eşti în Rai. Invredniceşte-mă, Preacurată Maică, de mila aceasta! Sunt gata să-mi 
pierd un ochi, numai să te văd pe tine!". 

Preacurata Stăpână a ascultat rugăciunea cucernicului său rob şi în timpul 
nopţii i s-a arătat în vis în toată strălucirea acelei slave, cu care străluceşte ea în cer. 

Când s-a trezit, tânărul într-adevăr şi-a pierdut vederea unui ochi însă datorită 
bucuriei pe care a simţit-o, fiindcă s-a învrednicit s-o vadă pe împărăteasa cerului şi a 
pământului, nu a suferit deloc. Chiar mai mult decât atât, a rugat-o iarăşi s-o mai vadă 
încă o dată, învoindu-se să-şi piardă vederea şi de la celălalt ochi, ce îi rămăsese întreg. Şi 
iarăşi s-a învrednicit s-o vadă pe împărăteasa celor de sus şi a celor de jos; dar ce credeţi, 
iubiţi fraţi şi surori? Credeţi că a orbit de tot? Intru-tot-milostiva Stăpână, arătându-i-se a 
doua oară, nu numai că nu i-a luat celălalt ochi, dar i 1-a înapoiat şi pe cel pierdut. Tânărul 
s-a trezit cu amândoi ochii sănătoşi şi, cuprins de o bucurie tară margini, i-a adus Maicii 
Domnului mii de mulţumiri cu lacrimi de umilinţă, vărsate din belşug. 

O, Intru-tot-milostivă Stăpână, împărăteasa cerului şi a pământului, primeşte 
acum şi rugăciunile noastre osârdnice şi ne acoperă pe noi cu dragostea ta! 

Primeşte şi nevoinţa postului, săvârşit de dreptslăvitorii creştini pentru numele 
tău cel sfânt şi arată-ne nouă mila ta. Depărtează de la noi mânia lui Dumnezeu, cea cu 
dreptate pornită asupra noastră, păzeşte-ne de toate cursele vrăjmaşului şi ne învaţă să-L 
iubim pe Fiul tău, pe Domnul nostru Iisus Hristos. întăreşte credinţa în noi, că Tu eşti 

temelia tare a credinţei şi ne învredniceşte şi în viaţa viitoare să te mărim pe tine şi să 
grăim: Bucură-te, împărăteasa cerului şi a pământului, bucură-te, Ceea ce eşti plină de 
bucurie, bucură-te, Ocrotitoare plină de osârdie a neamului creştinesc! Amin. 



Anul 1960 

Cuvânt la paraclisul Maicii Domnului 
Despre însemnătatea lucrurilor mărunte din viaţa noastră 



Anul 1961, Săptămâna a 3-a după Cincizecime 

„Ceea ce eşti păzitoare creştinilor nebiruită şi rugătoare neîncetată către 
Făcătorul, nu trece cu vederea glasurile cele de rugăciune ale păcătoşilor; ci sârguieşte ca 
o bună spre ajutorul nostru, care cu credinţă ne rugăm ţie: Grăbeşte spre rugăciune şi te 
nevoieşte spre îmblânzire, apărând pururea pe cei ce te cinstesc pe tine, Născătoare de 
Dumnezeu" - aşa glăsuieşte deseori, cu deosebită înduioşare, Sfânta Biserică spre 
cinstirea şi lauda Preabinecuvântatei Fecioare Născătoare de Dumnezeu, aşternând 
înaintea ei toate rugăciunile noastre nevrednice şi atribuindu-i ei tot ajutorul cel venit, la 
bună vreme, de sus. 

Biserica admite ca adevăr neîndoielnic faptul că Acoperământul Preasfmtei 
Născătoare de Dumnezeu se întinde peste tot neamul omenesc şi îndeosebi peste neamul 
creştinesc şi peste fiecare dintre noi în parte. Preasfânta Fecioară, ca o Maică 
multiubitoare, iubeşte tot neamul omenesc, dar cel mai mult pe creştini; poate ea să 
rămână indiferentă faţă de viaţa şi soarta oamenilor, să nu poarte grijă de ei, să nu îi 
acopere cu Acoperământul ei? Rugăciunile împărătesei Cereşti, săvârşite pentru noi, sunt 
primite cu bunăvoire de Fiul ei şi Dumnezeu. La rugămintea ei, El a săvârşit prima Sa 
minune, prefacând apa în vin în Cana Galileii. Şi această lecţie evanghelică este pentru 
creştini cea mai îmbucurătoare dovadă a acelui adevăr, că Maica Domnului mijloceşte în 
chip neobosit pentru creştini înaintea Fiului ei. 

Să ne amintim, iubiţilor, această istorie evanghelică şi să ne oprim la ea, 
cercetând-o mai în amănunt. Să luăm aminte la faptul că evenimentul petrecut în Cana 
Galileii nu are, parcă, o aşa de mare însemnătate; totuşi, Preasfânta Fecioară nu a lăsat 

nici acest lucru mărunt al vieţii fară atenţia ei deosebită, încredinţându-ne că 
Acoperământul ei se întinde peste toată viaţa noastră, peste toate împrejurările, atât peste 
cele neînsemnate, cât şi peste cele ce au mare însemnătate pentru noi. 

Viaţa fiecărui om în parte, dar şi a noroadelor întregi, este alcătuită în 
principal din mărunţişuri - din grija pentru hrană, îmbrăcăminte, locuinţă, din satisfacerea 
modestă a nevoilor modeste, din supărările, necazurile şi bucuriile de zi cu zi. Au loc şi 
evenimente importante, însă mult mai rar decât cele mărunte, în care se scurge cea mai 
mare parte a vieţii omeneşti. Aceste mărunţişuri, cu toate că par neînsemnate, în totalitatea 
lor au cea mai mare însemnătate - şi trupească şi sufletească. Ele fac viaţa noastră amară 
sau plăcută, anevoioasă sau uşoară. In funcţie de ele se formează şi orientarea şi starea 
morală, caracterul moral al oamenilor. Sub influenţa împrejurărilor fericite, unii oameni se 
desăvârşesc în virtuţi, alţii, dimpotrivă, încep să se afunde în păcate. Astfel, de exemplu, 
în bunăstare şi fericire, într-un om sporesc mulţumirea de sine, bunătatea, bunăvoinţa, 
binefacerea, mulţumirea faţă de Dumnezeu, iar într-altul se dezvoltă iubirea de sine, 
moleşeala, nepăsarea faţă de nenorocirile altora, înclinaţia către desfătări şi alte patimi, pe 
care le poate avea un om bogat şi fericit. La fel se întâmplă şi cu cei ce trăiesc sub povara 
lipsurilor, sub influenţa împrejurărilor nefericite: la unii sporesc virtuţile, iar la alţii - 
patimile; într-unii iau naştere răbdarea, lăsarea în voia lui Dumnezeu, bărbăţia, sârguinţa, 
rugăciunea, iar într- alţii - nerăbdarea, cârteala, lenevia, deznădejdea cu urmările ei cele 
pierzătoare. 

Importanţa lucrurilor mărunte din viaţa noastră este foarte mare, de aceea este 
cu neputinţă să le trecem cu vederea şi trebuie să le dăm o atenţie de două ori mai mare, 
ca prin toate mijloacele să fie îndreptate şi să slujească spre folosul, spre binele omului. Şi 
prima confirmare a acestui lucru o vedem în faptul că Preasfânta Fecioară nu trece cu 
vederea nici evenimentele, care sunt neînsemnate la prima vedere în viaţa oamenilor, ci 
ele stau sub Acoperământul ei şi sunt obiectul mijlocirii ei înaintea Iubitului ei Fiu. 

Cu ce prilej a mijlocit ea către Fiul ei, singura dată pomenită în Evanghelie? - 
Cu prilejul isprăvirii vinului la nunta din Cana Galileii. Nu era, oare, un lucru mărunt al 
vieţii faptul că la nuntă se sfârşise vinul, se sfârşise după ce îl băuseră? Se cuvenea, parcă, 
să dea atenţie acestui fleac Preasfânta Fecioară Măria - marea Sfântă şi Nevoitoare şi, cu 
atât mai mult, Dumnezeu-Omul Iisus Hristos? Şi, totuşi, ce au făcut? Şi Maica Domnului, 
şi Hristos au căutat cu milostivire la acest lucru mărunt! 

Maica Domnului a înţeles cu inima ei iubitoare că lipsa vinului la nuntă ar fi 
pricinuit mâhnire şi mirilor şi oaspeţilor lor, ar fi întunecat veselia tuturor în cel mai 
solemn moment al vieţii noilor căsătoriţi şi le-ar fi lăsat pentru totdeauna o amintire 
neplăcută. Şi, iată, ea însăşi, fără să o fi rugat altcineva, hotărăşte să-i ajute pe aceşti 
oameni. Maica Domnului, după cum se vede, nu socoteşte acest lucru mărunt al vieţii un 
mărunţiş sufletesc. Şi se îndreaptă rugătoare către Fiul ei - Dumnezeu-Omul spre a 
înlătura necazul, ce îi aştepta pe oaspeţii chemaţi la nuntă. „Nu mai au vin" (Ioan 2, 3) - îi 
spune Ea lui Hristos, rugându-L prin această înştiinţare să-i izbăvească pe noii căsătoriţi 
de necazul ce părea cu neputinţă de înlăturat. Şi ce face Hristos? Socoteşte El, oare, că 
acest lucru mărunt al vieţii - lipsa vinului la nuntă şi mijlocirea Maicii Sale sunt nedemne 
de atenţia Sa? Nu, începătorul nevoinţei, Purtătorul Crucii şi învăţătorul Hristos spune 
numai că este prea devreme pentru împlinirea cererii Maicii Sale, însă nu socoteşte nici 
rugămintea ei nepotrivită, nici faptul însuşi nedemn de atenţia Sa. Şi acolo, ca şi în tot 
locul, le vine oamenilor în ajutor, încredinţându-ne că şi noi trebuie să fim atenţi cu tot 
ceea ce alcătuieşte viaţa, a noastră şi a aproapelui nostru. Căci în viaţă nimic nu este 
neînsemnat şi lipsit de importanţă. Amin. 

Anul 1961, Săptămâna a 3-a după Cincizecime 

Cuvânt la paraclisul Maicii Domnului 
Preasfânta Fecioară - nădejdea noastră neruşinată 

Anul 1961, săptămâna a 13-a după Cincizecime 

„Ceea ce eşti păzitoare creştinilor nebiruită şi rugătoare neîncetată către 
Făcătorul, nu trece cu vederea glasurile cele de rugăciune ale păcătoşilor; ci sârguieşte ca 
o bună spre ajutorul nostru, care cu credinţă ne rugăm Ţie: Grăbeşte spre rugăciune şi Te 
nevoieşte spre îmblânzire, apărând pururea pe cei ce Te cinstesc pe Tine, Născătoare de 
Dumnezeu" - aşa glăsuim deseori cu deosebită înduioşare spre cinstirea şi lauda 
Preabinecuvântatei Fecioare Născătoare de Dumnezeu, aşternând înaintea ei toate 
rugăciunile noastre nevrednice şi atribuindu-i ei tot ajutorul cel venit la bună vreme de 
sus. 

De ce avem acest devotament total către Preasfânta Stăpâna noastră, 
Născătoarea de Dumnezeu, şi ce voieşte a ne insufla autorul acestei cântări prin acest 
simţământ atât de viu al evlaviei lui faţă de ea? Biserica îşi exprimă aici credinţa şi 
convingerea sa că cea dintâi, atotputernică şi grabnică Ajutătoare şi Mijlocitoare a tuturor 
înaintea lui Dumnezeu este, într-adevăr, Preabinecuvântata Fecioară Născătoare de 
Dumnezeu; că ea, stând înaintea Tronului Fiului ei şi Dumnezeului nostru, se roagă fară 
încetare pentru mântuirea, binecuvântarea şi păzirea avuţiei Lui. Astfel, Biserica ne 
insuflă că Preasfânta Fecioară, devenind Maica Fiului lui Dumnezeu - a 
Răscumpărătorului nostru -, a devenit Maica tuturor drepţilor şi limanul de nădejde al 
păcătoşilor. Peste toată lumea creştină sunt întinse preacuratele ei braţe, cu minuni şi 
semne binefăcătoare - zălogurile vădite şi dovezile neîndoielnice ale milei şi ocrotirii ei, 
atât de multe, încât este cu neputinţă a le număra cineva. Acea măreţie nemăsurată, prin 
care ea este înălţată în ceruri mai presus de Heruvimi şi Serafimi, este egalată cu adevărat 

de mila ei nespusă pe care o arată în tot locul pe pământ printre creştini. 

De aceea, cu vrednicie şi cu dreptate, Sfânta Biserică cu neîncetate glasuri o 
măreşte pe Maica lui Dumnezeu, îndemnându-ne şi pe noi, nevrednicii, să o lăudăm. Şi 
toţi ne aflăm sub ocrotirea şi Acoperământul ei atotputernic şi suntem îmbrăţişaţi de 
marea ei milostivire. In nimicnicia noastră, ne bucurăm să avem un ajutător bun şi 
credincios în nevoile noastre şi mai ales în primejdii; şi cu atât mai mult ne bucurăm să 
avem nădejdea în Preasfânta Fecioară Măria şi în mijlocirea ei pentru noi înaintea 
Tronului Celui Preaînalt. Multe nevoi avem, duhovniceşti şi trupeşti, pe care nimeni în 
afară de El nu le împlineşte, multe avem şi primejdii, de tot felul, pe care nimic în afară de 
atotputernicul Lui ajutor nu le înlătură. 

Şi, printre altele, rugăciunile şi cererile noastre deseori nu ajung la împăratul 
Ceresc din pricina păcatelor noastre şi a cumplitei noastre nevrednicii. Deseori cerem şi 
strigăm către Domnul, însă Domnul nu ne ascultă pentru că cerem tară credinţă, strigăm 
tară nădejde. Deseori avem înclinaţie spre bine, dar nu îl putem urma; dimpotrivă, facem 
ceea ce înăuntru ne dezgustă. Vrem să fim virtuoşi, însă rămânem, ca şi înainte, păcătoşi. 
Făgăduim să urâm păcatul, dar nu ne putem despărţi de obişnuinţa cu el şi nu putem 
nimici în inima noastră desfătarea cu acesta. Şi, după cuvântul Sfintei Scripturi, bem toată 
nedreptatea ca apa (Iov 15, 16). 

Şi tocmai în aceste neputinţe, nevoi şi primejdii duhovniceşti ale noastre, 
Preasfânta Fecioară mijloceşte pentru noi, cei ce nu suntem cu desăvârşire întăriţi în 
credinţă, nădejde şi dragoste, şi apleacă milostivirea Fiului ei şi a Dumnezeului nostru 
către noi, nevrednicii, cerându-I milă, apărare şi ocrotire. Ştiind neputinţele noastre, ea 
caută cu milostivire la cele mai mici nevoi şi trebuinţe ale noastre. 

Fiind de o fire cu noi, ea ne iubeşte cu iubire deplină, sfântă şi, cunoscând din 
experienţă multele nevoi, necazuri şi umilinţe, este deosebit de apropiată de cei nefericiţi, 
de cei cu inima zdrobită, orfani, bolnavi, neputincioşi, prigoniţi şi obijduiţi. Deschideţi 

Istoria Bisericii şi uitaţi-vă în viaţa binecredinciosului neam în trecut şi se va înfăţişa 
înaintea voastră, în toată plinătatea, mulţimea binefacerilor şi a minunilor revărsate de 
Maica Domnului peste neamul omenesc. Amin. 

Anul 1961, săptămâna a 13-a după Cincizecime 

Cuvânt la paraclisul Maicii Domnului 

Despre puterea ajutorului binecuvântat, arătat de Maica Domnului 

creştinilor 

Anul 1961, săptămâna a 15-a după Cincizecime 

Iubiţi fraţi şi surori, în viaţa Cuviosului Moise Murin se povesteşte că, atunci 
când sfântul acesta a intrat în mănăstire, în ciuda marilor nevoinţe ale omorârii de sine, ale 
omorârii trupului său, era împresurat cu putere de gândurile cele necurate. Acestea l-au 
dus pe nevoitor la mare tulburare şi deznădejde, aşa încât s-a hotărât să plece din 
mănăstire în lume. Aflându-se într-o asemenea luptă trupească, Moise a mers la un bătrân 
înainte-văzător, Isidor, şi i-a destăinuit amărăciunea şi intenţia sa. 

Bătrânul 1-a luat pe cuvios de mână, 1-a dus pe acoperişul casei sale şi i-a spus: 
„Uită-te către apus!". El s-a uitat şi a văzut o mare mulţime de demoni, care forfoteau şi 
se pregăteau de luptă. Apoi Isidor a spus: „Uită-te spre răsărit!". Moise s-a uitat şi înaintea 
ochilor lui s-au înfăţişat cete de îngeri luminoşi, strălucitori (mult mai mulţi decât 
vrăjmaşii demoni), care, de asemenea, se pregăteau de luptă, căci din mila lui Dumnezeu 
aceşti îngeri buni au fost şi sunt trimişi de Dumnezeu în ajutorul nevoitorilor virtuţii. 
După această vedenie şi după ce sfântul bătrân 1-a povăţuit cum să-şi ducă lupta, Cuviosul 
Moise, însufleţit, s-a întors iarăşi la el în chilie şi, biruind ispitele vrăjmaşilor, a început să 
lucreze cu mai multă încredinţare la mântuirea sa. 

Asemenea ispite întâmpină în calea sa orice creştin şi de nu ne-ar fi însufleţit 
nădejdea în puterea Oştirilor Cereşti, în rugăciunile sfinţilor şi, mai ales, ale 
Preabinecuvântatei Fecioare Născătoare de Dumnezeu, de mult am fi căzut fară a ne mai 
putea ridica vreodată. însă nădejdea sfântă în ajutorul ceresc ne îmbărbătează, ne dă puteri 
spre a răbda cu mulţumire toate necazurile. 

în împrejurările grele ale vieţii, nu ne pierdem curajul şi nu cădem în 
deznădejde, căci credem că avem în ceruri un Tată milostiv - pe Dumnezeu, o Maică 
preabună - pe împărăteasa Cerească şi ocrotitori atotputernici - pe toţi sfinţii, care sunt 
fraţii noştri mai mari şi ajutătorii noştri. De aceea, inima creştinului totdeauna trebuie să 
fie liniştită şi blândă în necazuri, neclintită în nădejdea ei tare în Domnul. Domnul cel 
milostiv, în nespusa Lui iubire pentru noi, spre mângâierea şi mântuirea noastră, în 
vremurile nou-testamentare le-a dat oamenilor o singură Ajutătoare şi Ocrotitoare şi ne-a 
făcut pe noi fiii ei, facând-o pe ea Maica întregului neam omenesc, aşa cum în Vechiul 
Testament Eva a fost maica tuturor celor vii de pe pământ. 

De aceea, Sfânta Fecioară Măria este şi se numeşte Maică din două motive: în 
primul rând, este Maica lui Dumnezeu şi, în al doilea rând, este Maica tuturor creştinilor. 
Ea este Maica lui Dumnezeu în virtutea naşterii celei după fire, căci cu adevărat L-a 
născut din pântecele ei neîntinat pe Fiul lui Dumnezeu, Care a unit în trupul ei firea 
dumnezeiască cu cea omenească într-un întreg, într-un ipostas. Ea este Maica tuturor 
creştinilor în virtutea înfierii celei după har, pentru că noi toţi suntem numiţi de Cuvântul 
lui Dumnezeu fraţi ai lui Iisus Hristos (Evrei 2, 1- 12) şi El, precum spune apostolul Pavel, 
este printre noi ca Cel dintâi născut între mulţi fraţi (Romani 8, 29); prin urmare, noi 
suntem fiii Născătoarei de Dumnezeu. Ca Maică a lui Dumnezeu, după vrednicia de 
mamă, Preasfânta Fecioară are la Dumnezeu acel har şi acea cinste pe care se cuvine a le 
avea o mamă faţă de fiul ei. Pe de altă parte, ca Maică a creştinilor, în virtutea iubirii de 
mamă, ea le arată creştinilor aceeaşi milă, pe care o arată o mamă copiilor ei. 

Insă harul pe care îl are Preasfânta Fecioară de la Domnul, trebuie să 
corespundă vredniciei Maicii lui Dumnezeu; şi fiindcă această vrednicie este nemărginită, 
prin urmare, şi harul primit de ea este nemărginit. La fel şi mila pe care împărăteasa 
Cerească o arată creştinilor trebuie să corespundă iubirii unei mame faţă de copiii ei; şi, 
precum iubirea aceasta este nemărginită, aşa şi mila, arătată de ea, este nemărginită. De 

aceea, având în vedere, pe de o parte, harul ei nemărginit şi, pe de altă parte, iubirea ei 
nemărginită, trebuie să recunoaştem că Preasfânta Fecioară este un adânc nesecat de 
daruri binecuvântate. Ca Maică a lui Dumnezeu, ea are mai mult decât toţi sfinţii şi îngerii 
îndrăznire către Dumnezeu, Fiul său, iar ca Maică a creştinilor, ne arată, mai mult decât 
toţi sfinţii şi îngerii, nouă, copiilor ei, binefaceri. 

Se cunoaşte din istorie următorul exemplu: Coriolan, cel mai nobil dintre 
patricieni şi brav comandant de oşti, a fost izgonit de locuitori din vechea Romă pe 
nedrept. Infuriindu-se, el şi-a chemat armata şi a pornit război împotriva ţării 
nerecunoscătoare şi, biruitor, s-a apropiat de Roma; oştile lui au înconjurat oraşul, l-au 
asediat şi l-au strâmtorat, şi el însuşi a urcat cel dintâi pe zidurile cetăţii, ţinând în mână 
sabia şi ameninţând cu moartea, gata să ardă din temelii capitala Imperiului şi să-i ucidă 
pe locuitorii ei cu sabia, să-şi potolească cu sângele lor mânia lui cea dreaptă, şi să şteargă 
ruşinea ce i-a fost pricinuită pe nedrept. 

Atunci romanii şi-au recunoscut greşeala, s-au căit pentru fapta lor nedreaptă, 
de frică şi ruşine s-au tulburat şi s-au adunat la sfat - gândindu-se ce să facă - şi nu au 
găsit nimic decât numai să meargă şi să cadă la picioarele acestui bărbat, cerându-i iertare 
şi îngăduinţă. Aşadar, au pornit: în frunte senatorii, după ei dregătorii, apoi poporul de 
rând şi femeile cu copiii - toţi cu lacrimi în ochi şi adâncă deznădejde pe chip. 

Şi ce a făcut Coriolan? A rămas neînduplecat, nu şi-a plecat urechea la 
rugăminţi, nu s-a lăsat înmuiat de lacrimile lor; dimpotrivă, mai mult s-a înfuriat şi a vrut 
să dea semnalul de luptă, să ucidă şi să piardă tot. Deodată însă, a văzut în mulţime chipul 
întristat al nobilei femei Veturia - al mamei sale, şi şi-a adus aminte de iubirea ei duioasă 
de mamă; a văzut-o şi într-o clipă faţa lui s-a luminat, mânia a încetat, sabia s-a lăsat grea 
şi i-a căzut din mână. Coriolan a oprit atacul, s-a împăcat cu locuitorii Romei, şi a intrat în 
oraşul natal nu ca duşman, ci ca prieten. Astfel, prezenţa unei mame s-a dovedit a fi mai 
importantă decât rugăminţile nenumărate ale poporului, căci cu adevărat nimic nu este 

mai plăcut pentru un fiu decât numele mamei lui, şi nimic nu este mai puternic decât 
lacrimile şi rugăciunile ei. 

Acum să luăm aminte la noi înşine şi să aplicăm această povestire în viaţa 
noastră. Chiar dacă suntem creştini, totuşi suntem supuşi căderii în păcate şi greşim în 
fiecare zi, ceas şi clipă chiar, iar conştiinţa ne mustră pentru aceste greşeli pe fiecare 
dintre noi. 

Foarte adesea viaţa noastră se prezintă ca un şir neîntrerupt de păcate şi 
fărădelegi dintre cele mai grele. Câtă necurăţie este în gândurile noastre, câte vorbe 
ruşinoase sunt pe limba noastră, şi câtă viclenie este în faptele noastre! Şi Domnul vede 
toate acestea, vede şi rabdă, totuşi, atâta vreme cât noi, nepocăiţi fiind şi înverşunaţi în 
rău, vom continua să mâniem fără frică dreptatea lui Dumnezeu, stârnind zi după zi mânia 
Lui cea dreaptă şi necugetând deloc la îndreptare; va veni vremea, când El nu ne va mai 
răbda ci, întrarmându-Se cu sabia şi cu săgeţile mâniei Lui înfricoşate şi neîmblânzite, ca 
un straşnic luptător se va ridica împotriva noastră şi ne va ameninţa cu desăvârşita 
nimicire, cu moartea şi cu chinul veşnic. 

„O, neam necredincios şi îndărătnic, până când voi fi cu voi?" - le-a spus 
Domnul iudeilor (Matei 17, 17). După păcatele noastre, şi noi suntem asemenea poporului 
iudeu, şi nouă ne sunt adresate aceste cuvinte înfricoşătoare. „Neam necredincios" suntem 
- nu pentru că nu avem credinţă în general, ci pentru că nu avem faptele credinţei, am 
pierdut frica de Dumnezeu, am călcat în picioare legea lui Dumnezeu, ne-am înstrăinat de 
iubirea Domnului şi ne-am lăsat ademeniţi de poftele noastre. „Până când voi fi cu voi" - 
în Biserica şi în Tainele Mele? Până când vă voi suferi pe voi? Până când vă voi sprijini şi 
vă voi păzi cu blândeţea şi îndelunga Mea răbdare? Până când? - cu aceste cuvinte 
Domnul „sabia Sa o va luci, arcul Său 1-a încordat şi 1-a pregătit şi în el a gătit unelte de 
moarte" (Psalmi 7, 12-13). 

Şi cine va răbda săgeţile lui Dumnezeu? Unde vom fugi noi, păcătoşii şi 

nenorociţii, de această mânie a Fiului lui Dumnezeu? O singură scăpare avem - să ne 
pocăim şi să alergăm la mijlocirea preoţilor care sunt aici, pe pământ, în Biserică şi la 
mijlocirea sfinţilor, care sunt în Rai. Aşadar, să ne închipuim că toţi preoţii, şi monahii, şi 
arhiereii săvârşesc pe pământ rugăciuni şi, mai mult decât atât, toţi sfinţii în Rai - şi 
proorocii, şi apostolii, şi mucenicii şi cuvioşii înalţă rugăciuni la Tronul lui Dumnezeu şi 
cer să fim miluiţi. Măreţ este tabloul alcătuit de cei ce mijlocesc, însă mult mai măreţ 
decât el este cuvântul Maicii Domnului. Când Se întoarce Judecătorul cel înfricoşător şi 
vede chipul Maicii Sale, al acestei Maici întru totul sfinte şi iubite, care se roagă Lui, 
îndată Se înseninează şi devine blând, liniştit, aruncă sabia şi arcul mâniei Sale 
dumnezeieşti şi ne arată îngăduinţa şi iubirea Sa: „căci mult poate rugăciunea Maicii spre 
îmblânzirea Stăpânului" (Rugăciune către Născătoarea de Dumnezeu, Ceasul al 6-lea.). 
Ceilalţi sfinţi se roagă Domnului ca robi, însă ea - ca Maică a lui Dumnezeu II roagă pe 
Fiul, pe Care L-a născut, L-a hrănit şi L-a crescut, şi pe Care L-a iubit cu toată dragostea 
ei. Toţi sfinţii mijlocesc pentru noi ca pentru nişte fraţi, iară Preasfânta Fecioară - ca 
pentru nişte fii! 

De aici să înţelegeţi cât de importantă este pentru noi alergarea în rugăciune la 
Maica Domnului, câtă milă şi ajutor ne arată ea nouă şi câtă evlavie şi cinstire trebuie să-i 
arătăm noi, creştinii! Ea este şi Maica lui Dumnezeu şi Maica noastră. Fiind Maica 
noastră, trebuie să o cinstim şi să avem evlavie faţă de ea, pentru că aceasta este 
îndatorirea noastră firească, întărită de legea lui Dumnezeu; de cealaltă parte, fiind Maica 
lui Dumnezeu, trebuie mai mult să o cinstim şi mai multă evlavie să arătăm faţă de ea, 
căci, fiind Maica Stăpânului cerului şi al pământului, o cinstesc cu evlavie înşişi sfinţii şi 
chiar îngerii şi arhanghelii. Cel ce nu o cinsteşte şi nu o respectă pe mama sa nu este 
vrednic să se numească om; cel ce nu o cinsteşte pe Născătoarea de Dumnezeu şi nu are 
evlavie către ea, nu este vrednic să se numească creştin. Despre felul în care Dreapta 
Judecată a lui Dumnezeu îi pedepseşte pe hulitorii şi defăimătorii numelui împărătesei 
Cereşti, ne vorbeşte o istorioară legată de icoana ei din Kalujka, a cărei prăznuire am 

săvârşit-o astăzi. 

La şapte verste de oraşul Kaluga, în satul Tinkov, în casa boierului Hitrov 
locuiau două tinere slujnice. Odată s-a întâmplat să urce în pod, unde zăceau felurite 
vechituri. Una dintre aceste tinere, cu numele Evdokia, uşuratică şi neobrăzată, râdea mult 
şi spunea vorbe necuviincioase; cealaltă, dimpotrivă, o făcea să tacă şi o oprea pe prietena 
ei de la necuviinţe. Şi, iată, aranjând lucrurile, această tânără evlavioasă a găsit un sul de 
pânză aspră. Desfacându-1, a văzut înfăţişarea minunată a unei femei, îmbrăcate în 
veşminte negre, ca ale unei monahii, şi care citea cu chipul evlavios şi smerit o carte. 
Arătând-o pe egumenă (aşa a numit-o tânăra pe femeia zugrăvită pe pânză), aceasta a 
încercat şi mai tare s-o oprească pe Evdokia de la vorbele neruşinate, însă aceea nu numai 
că nu s-a oprit, dar a şi scuipat pe icoană, zicând: „Iată cât mă tem eu de egumena ta!". 
Insă chiar în clipa aceea, pe neaşteptate, parcă trăsnită de ceva, Evdokia a căzut fară 
simţire; mâinile şi picioarele i s-au strâmbat, tot trupul i-a căzut în slăbănogire, şi a rămas 
fară vedere şi fară grai. 

Speriată, prietena ei a alergat degrabă la stăpânul lor şi i-a povestit totul. 
Evdokia a fost găsită abia vie, cu spume la gură, a fost mutată într-o cameră şi aşezată sub 
sfintele icoane în aşteptarea morţii ei. S-a întâmplat, totuşi, o minune: noaptea li s-a arătat 
în vis părinţilor ei Preasfânta Născătoare de Dumnezeu şi le-a spus: „Fiica voastră, prin 
fapta ei necuviincioasă faţă de chipul înfăţişat pe pânză, nu a jignit o călugăriţă, ci pe 
mine; fiindcă această înfăţişare este chipul meu prin care, din voia Fiului meu şi 
Dumnezeu, eu voi mijloci pentru oraşul vostru şi locuitorii lui. Mâine dimineaţă să-i 
înştiinţaţi pe preoţi şi, împreună cu ei rugându-vă înaintea icoanei mele ponegrite, s-o 
stropiţi pe cea slăbănogită cu apă sfinţită şi ea va primi tămăduire". 

Dimineaţa, îndată ce s-a săvârşit molebenul, bolnava s-a tămăduit într-adevăr, 
şi de atunci şi-a îndreptat viaţa. După aceea, icoana a fost pusă în ramă, şi a fost aşezată în 
casa boierului la loc de cinste. La scurt timp după aceea, slujbaşul Prohor, care locuia în 

casa boierului Hitrov, şi care era surd de mulţi ani, de trei ori a văzut-o în vis pe Maica 
Domnului, care i-a poruncit să se roage pentru tămăduire înaintea icoanei ei. Prohor a 
împlinit această poruncă şi după rugăciune a adormit, căzând într-un somn lung şi profund 
(două zile şi două nopţi a dormit buştean); în acest timp, din urechile lui a ieşit multă 
infecţie, iar când s-a trezit, s-a simţit sănătos. 

Tot atunci unica fiică a boierului, Evdokia, s-a îmbolnăvit grav şi nu mai avea 
nici-o nădejde de însănătoşire. Icoana Maicii Domnului i-a apărut în vis şi i-a poruncit să 
se roage înaintea ei pentru a dobândi tămăduire. Părinţii au început să se roage împreună 
cu ea, iar bolnava îndată s-a însănătoşit. 

După aceste minuni boierul nu a mai cutezat să ţină icoana la el în casă şi cu 
cinste a mutat-o în biserica „Naşterii Maicii Domnului" din Kalujka. Şi aceasta a săvârşit 
acolo multe minuni. Astfel, un locuitor din Kaluga, cu numele Petelin, al cărui trup era 
slăbănogit, a fost dus la această biserică pe pat. După molebenul săvârşit înaintea icoanei, 
el a început să se închine, apoi să se ridice şi, în cele din urmă, s-a ridicat în picioare, iar 
peste câtva timp s-a însănătoşit deplin. In semn de mulţumire pentru vindecarea sa, 
Petelin a îmbrăcat icoana în ramă de argint. 

In afară de binefacerile arătate anumitor persoane, icoana făcătoare de minuni 
a Maicii Domnului şi-a arătat puterea şi ajutorul ei binecuvântat şi în izbăvirea întregului 
oraş Kaluga, cum fusese prezis mai înainte de împărăteasa Cerească. In anul 1771, când 
în Kaluga se dezlănţuise ciuma, la rugămintea locuitorilor, icoana Preasfmtei Fecioare, 
cea proslăvită prin minuni, a fost adusă în oraş. Timp de trei zile s-au rugat înaintea ei, 
săvârşind în jurul oraşului procesiuni religioase, şi rugăciunea locuitorilor a fost auzită, 
căci molima ce se dezlănţuise a trecut. In amintirea acestei minunate izbăviri, s-a hotărât 
pe 2 septembrie, în fiecare an, prăznuirea în cinstea icoanei Maicii Domnului din Kalujka. 

Mulţumită ocrotirii Maicii Domnului, în timpul năvălirii francezilor în anul 
1812, oraşul a fost izbăvit în chip minunat de cei de alt neam. Mulţi locuitori evlavioşi au 

văzut atunci icoana Maicii Domnului stând în văzduh, înconjurată de Puterile Cereşti, şi 
chiar în vremea aceea ruşii i-au învins pe duşmani. în amintirea acestui eveniment, s-a 
hotărât a doua prăznuire a icoanei Maicii Domnului din Kalujka - pe 12 octombrie. 

Având asemenea dovezi ale ocrotirii neîncetate a Maicii Domnului, să sporim 
credinţa noastră faţă de ea, şi cu toţii, de la mic la mare, să o chemăm în ceasurile 
încercărilor, necazurilor şi bolilor pe Preasfânta Fecioară, ca să ne fie Ajutătoare în 
primejdii, iar ea, ca o maică bună şi multmilostivă, ne va auzi pe noi, ne va da mâna ei în 
ajutor şi ne va păzi de rău. Către cine voi striga, Stăpână, la cine voi alerga întru necazul 
meu, dacă nu la tine, împărăteasa Cerurilor! Bucură-te, Ocrotitoare plină de osârdie a 
neamului creştinesc, bucură-te, Bucuria noastră, acoperă-ne pe noi de tot răul cu cinstitul 
tău Acoperământ. Amin. 

Anul 1961, săptămâna a 15-a după Cincizecime 



Pagina 61 



Cuvânt la paraclisul Maicii Domnului 
Despre arătările minunate ale Născătoarei de Dumnezeu 

Anul 1961, săptămâna a 27-a după Cincizecime 

„Bucură-te, ceea ce ai împreunat cu Domnul pe cei credincioşi" - îi cântă 
Biserica Maicii Domnului, punându-şi în ea toată nădejdea sa, ca în Mijlocitoarea 
mântuirii noastre şi a unirii noastre cu Dumnezeu, a logodirii tainice cu Mirele Ceresc. Şi 
câte suflete sfinte s-au unit deja cu Hristos sub binecuvântatul şi atotputernicul 
Acoperământ al Născătoarei de Dumnezeu, şi au intrat în cămara cerească, şi se bucură 
acum şi se fericesc în lăcaşurile cereşti! Iar aceşti aleşi ai Maicii lui Dumnezeu sunt fară 
de număr. 

Ei şi-au pus în împărăteasa Cerească toată nădejdea lor, au alergat la ea în 
toată vremea cu rugăciunile şi cererile lor, iar ea i-a îndreptăţit şi i-a mântuit. împreună cu 
ea au trecut marea ispitelor şi au ajuns la liman liniştit în lăcaşurile veşnice ale cerului. 
Faptele pomenite mai sus, care s-au întâmplat anumitor creştini şi anumitor ţări şi oraşe, şi 
s-au săvârşit prin mijlocirea Maicii Domnului, sunt foarte alinătoare pentru toţi şi în toată 
vremea. Ele ne încredinţează în mod grăitor că toată viaţa noastră se află în grija 
binefăcătoare şi mântuitoare a Proniei Dumnezeieşti, şi că Preacurata Stăpână ia parte cât 
se poate de real la soarta noastră, izbăvindu-ne de mari rele şi nenorociri, şi trimiţându-ne 
binecuvântare şi ajutor ceresc. 

„Nimeni din cei ce aleargă la Tine nu iese ruşinat, Născătoare de Dumnezeu 
Fecioară; ci cerând dar bun, primeşte dăruirea către cererea cea de folos" - spune Sfânta 
Biserică. Insă, ca acest Izvor nesecat al tuturor bunătăţilor, duhovniceşti şi trupeşti, să fie 
deschis totdeauna pentru noi, ca noi să fim totdeauna vrednici de Acoperământul 
Preasfintei Născătoare de Dumnezeu, trebuie să ne străduim din răsputeri să păzim şi, pe 

cât va fi cu putinţă, să întărim legătura noastră lăuntrică cu ea. 

Cu cât mai strânsă va fi legătura duhovnicească între noi şi Preasfânta 
Născătoare de Dumnezeu, cu cât mai puternică va fi legătura noastră lăuntrică cu ea, cu 
atât mai mult şi mai des ne vom bucura de atotputernicul ei Acoperământ, şi vom primi de 
la ea mare milă. Pentru întărirea acestei legături lăuntrice a noastră cu împărăteasa 
Cerească sunt necesare adresările dese în rugăciune către Preasfânta Născătoare de 
Dumnezeu şi contemplarea plină de evlavie a acelei măreţii ce o înalţă pe ea deasupra 
tuturor fiinţelor pământeşti şi cereşti. De asemenea, trebuie să ne sârguim a o urma în ceea 
ce priveşte dumnezeieştile ei virtuţi - smerenia, răbdarea, năzuinţa ei neîntreruptă către 
Dumnezeu, lepădarea neîncetată de pământ şi lăsarea totală în voia lui Dumnezeu. Ştim 
din istoria Bisericii că mulţi sfinţi nevoitori, prin rugăciune neîncetată şi asemănarea cu 
Preacurata în ceea ce priveşte stările lor sufleteşti, au izbutit să intre în legături filiale cu 
ea atât de apropiate încât s-au învrednicit să fie vizitaţi în chip văzut de ea. Despre aceste 
arătări ale Maicii Domnului vom discuta acum. 

Paginile Istoriei Bisericeşti sunt pline de dovezi minunate ale apropierii 
deosebite a Maicii Domnului faţă de cei cu credinţă în Hristos. In cele douăzeci de veacuri 
de existenţă pe pământ a Bisericii Creştine, Istoria Bisericească a înregistrat o mulţime de 
cazuri în care Născătoarea de Dumnezeu s-a arătat nevoitorilor bunei credinţe - aievea sau 
în vis. Arătările Maicii Domnului creştinilor aveau ca scop să-i însufleţească pe aceştia în 
nevoinţele bunei credinţe, să-i aline în necazuri, şi să-i înveţe pe credincioşi căile 
mântuirii. 

înfăţişarea Maicii Domnului, care se arăta aievea, era atât de luminoasă, încât 
lumina binecuvântată, ce izvora din ea, era pentru mulţi nevoitori cu neputinţă de îndurat 
şi îşi pierdeau puterea de a o vedea şi a o percepe. Le revenea din nou această putere 
numai dacă erau atinşi. In unele vedenii, împărăteasa Cerească se arăta învăluită în 
purpură împărătească cu cruci de aur, iar pe cap avea cunună de aur cu o cruce în partea 

de sus, iar alteori apărea în mantie albastră peste hiton (Hitonul este o cămaşă lungă de in 
tară mâneci, deseori împodobită cu chenar decorativ, cusut uneori cu aur. Hitonul lui 
Hristos este, de obicei, de culoare roşie, simbolizând firea omenească a Mântuitorului). 
Rareori avea ca haină mantia călugărească, iar în acest caz ţinea în mâini cârja stăreţească. 
însoţitorii ei, în vremea arătărilor, erau diferiţi sfinţi: Ioan Inaintemergătorul, apostolul 
Ioan Teologul, mai-marele apostolilor - Petru, Sfântul Nicolae - Făcătorul de minuni, 
cuvioşii Lavrei Pecerska din Kiev, cuvioşii de la Athos, din Pskov, Novgorod, Solovăţ, 
Valaam, mucenici, muceniţe şi alţi drepţi şi, de asemenea, cete de îngeri. 

Ceasurile şi locurile în care Maica Domnului se arăta nevoitorilor erau, de 
asemenea, foarte diferite. Ea li se arăta în vremea şederii lor la rugăciune - dimineaţa, în 
miezul zilei, seara, la miezul nopţii şi la trei ceasuri după miezul nopţii. Se arăta în 
biserici, în chilii mănăstireşti, în bordeiele din pădure peste care apoi se ridicau biserici 
sau mănăstiri. Sfântul Andrei cel nebun pentru Hristos, cuvioşii atoniţi Cosma şi Matei o 
contemplau aievea pe Maica Domnului în biserică, înaintea ochilor lor ea urmărea 
purtarea celor ce se rugau, le împărţea daruri binecuvântate sub forma feluritelor monede, 
şi ea însăşi se ruga cu lacrimi pentru toată lumea. 

De vederea Preasfmtei Născătoare de Dumnezeu de multe ori s-a învrednicit 
Cuviosul nostru Serafim de Sarov în îndelungata sa viaţă ascetică. Din istorisirea vieţii lui 
aflăm că pe 25 noiembrie 1825, ieşind din zăvorâre, a plecat în pădurea din Sarov la 
îndepărtata sa chilie pustnicească. Şi, iată, pe malul râului Sarovka, lângă izvorul 
Teologului, bătrânul a văzut-o pe Maica Domnului şi pe apostolii Petru şi Ioan Teologul 
care stăteau în spatele ei pe colină. Maica Domnului a lovit în pământ cu sceptrul ei şi 
îndată a ţâşnit din el, ca o fântână, un izvor de apă limpede. Cuviosul a căzut înaintea 
Maicii Domnului şi a rugat-o să binecuvânteze apa izvorului, iar împărăteasa Cerească i-a 
făgăduit cu blândeţe că-i va împlini cererea. în acelaşi timp, i-a dat sfaturi lămurite cu 
privire la construirea mănăstirii din Diveevo. Ea a rostit numele a opt surori fecioare din 

obştea dinainte a primei egumene Alexandra, a dat o rânduială diferită şi a poruncit să fie 
primite în noua obşte numai fecioare. Şi a făgăduit că totdeauna va fi ea însăşi egumena 
acestei mănăstiri, pe care a numit-o „al patrulea lăcaş de pe pământ" (se înţelege - după 
Iviria, Athos şi Kiev). 

In anul 1830, Cuviosul Serafim s-a învrednicit iarăşi de arătarea Maicii 
Domnului, iar despre aceasta i-a povestit el însuşi preotului de la Diveevo, părintelui 
Vasile Sadovsk, următoarele: „Astăzi - a spus el - împărăteasa Cerească 1-a cercetat pe 
sărmanul Serafim şi 1-a acoperit cu har nespus, zicându-i: «Iubitul meu! Cere de la mine 
ce voieşti». Şi eu am cerut ca toţi orfanii din pustia lui Serafim să se mântuiască, iar 
Maica Domnului i-a făgăduit sărmanului Serafim această bucurie nespusă". 

Ultima dată când Maica Domnului 1-a vizitat pe Cuviosul Serafim împreună 
cu alţi locuitori cereşti, a fost dimineaţa devreme, în ziua Buneivestiri, în anul 1831, 
precum ne încredinţează monahia Eupraxia de la Diveevo, care a fost martoră a acestei 
vedenii. In ajunul Buneivestiri, în anul 183 1, ea a venit la părintele Serafim, fiind chemată 
de el. Bătrânul a întâmpinat-o cu bunăvoinţă şi i-a spus: „Ah, bucuria mea! Câtă milă şi 
har ne pregăteşte Maica Domnului în acest praznic!", şi a adăugat: „Repetă, măicuţă, de 
câteva ori la rând: Bucură-te, Mireasă nenuntită! Aliluia!". Eupraxia a început să plângă, 
arătându-şi nevrednicia ei, însă Cuviosul, alinând-o, i-a spus: „Chiar dacă eşti nevrednică, 
eu I-am rugat pe Domnul şi pe Maica Domnului pentru tine". Zicând aceste cuvinte, a 
îmbrăcat-o cu mantia lui şi a început să citească acatiste: către Mântuitorul, către Maica 
Domnului, către Sfântul Nicolae, către Ioan Botezătorul şi canoane: către îngerul păzitor 
şi către Toţi Sfinţii. 

După citirea canonului către Toţi Sfinţii, deodată s-a auzit un zgomot, precum 
zgomotul făcut de copacii pădurii în bătaia vântului. Apoi a început a răsuna o cântare, 
uşa s-a deschis singură şi chilia s-a umplut de bună mireasmă şi de o neobişnuită lumină 
cerească. Bătrânul a căzut în genunchi şi, ridicând mâinile spre cer, a glăsuit: „O, 

Preabinecuvântată, Preacurată Fecioară, Stăpână Născătoare de Dumnezeu!". In acele 
clipe, înaintea ochilor părintelui Serafim şi ai surorii din Diveevo au început a intra 
locuitorii cereşti. In frunte veneau doi îngeri şi fiecare dintre ei ţinea în mână, unul în 
dreapta, celălalt în stânga, câte o ramură cu flori înflorite. în urma lor venea însăşi 
împărăteasa Cerească şi după ea două câte două veneau 12 sfinte muceniţe şi cuvioase: 
Varvara, Ecaterina, Tecla, Marina, Irina, Eupraxia, Pelaghia, Doroteea, Macrina, Iustina, 
Iuliana şi Anisia. După ele veneau Sfântul Ioan Inaintemergătorul şi Apostolul Ioan 
Teologul în haine albe strălucitoare. Maica Domnului avea o mantie strălucitoare, sub 
mantie - un hiton verde, încins cu un brâu înalt, iar peste mantie se vedea un fel de 
epitrahil. Pe capul ei se afla o coroană minunată, împodobită cu cruci, iar părul 
împărătesei Cereşti cădea desfăcut peste umeri. După câte se părea, era mai înaltă decât 
toate fecioarele, iar sfintele fecioare toate aveau cununi, de asemenea părul desfăcut şi 
erau îmbrăcate în haine de diferite culori. Chilia cea strâmtă a Cuviosului devenise parcă 
mai încăpătoare şi lumina care o inunda era o lumină aparte, mai puternică şi mai 
strălucitoare ca lumina soarelui. 

La vederea locuitorilor cereşti, sora de la Diveevo a căzut fără simţire, şi nu a 
ştiut cât a durat discuţia bătrânului cu ei. Şi-a revenit abia atunci când Maica Domnului 1-a 
întrebat pe Cuvios: „Cine este aceasta, care se află la tine?", iar părintele Serafim cu 
adâncă evlavie i-a răspuns: „Este măicuţa aceea pentru care m-am rugat ţie, Stăpână - să 
fie aici la arătarea ta". Atunci Preacurata s-a apropiat de Eupraxia şi, luând-o de mâna 
dreaptă, a grăit: „Ridică-te, fecioară, şi nu te teme de noi. Fecioare ca şi tine au venit aici 
împreună cu mine". Eupraxia s-a ridicat şi Maica Domnului i-a spus pentru a doua oară: 
„Nu te teme. Am venit în vizită". Şi i-a poruncit monahiei să se apropie de locuitorii 
cereşti, şi să-i întrebe cum îi cheamă şi care este viaţa lor. 

Prinzând curaj, Eupraxia s-a apropiat şi i-a întrebat acestea mai întâi pe îngeri, 
apoi pe toţi sfinţii. Şi toţi i-au spus numele, viaţa şi nevoinţele lor. 

Intre timp, Maica Domnului a stat de vorbă cu Cuviosul Serafim şi i-a 
poruncit să le impună ascultarea surorilor de la Diveevo, spunând că, de vor împlini 
această ascultare, „vor fi cu mine şi cu tine, dar - de vor pierde înţelepciunea - se vor lipsi 
de a sta în rândul acestor sfinte fecioare". Apoi împărăteasa Cerească i-a spus părintelui 
Serafim: „în curând, iubitul meu, vei fi împreună cu noi", şi 1-a binecuvântat, după care 
şi-au luat rămas-bun de la stareţ şi toţi ceilalţi sfinţi, Inaintemergătorul şi apostolul Ioan 
Teologul l-au binecuvântat, iară fecioarele şi el şi-au sărutat reciproc mâinile. Surorii de la 
Diveevo i-au spus: „Vederea aceasta ţi s-a dăruit pentru rugăciunile părinţilor de la Sarov: 
Serafim, Marcu, Nazarie şi Pahomie" şi apoi, într-o clipită, luminoasa ceată a locuitorilor 
cereşti a pierit din ochii lor. Această minunată vizită a durat, precum a spus apoi însuşi 
Cuviosul, patru ceasuri şi, pe lângă aceasta, a adăugat, zicând: „Iată ce bucurie ni s-a 
dăruit! Există un temei, pentru care să avem credinţă şi nădejde în Domnul". 

Asemenea Cuviosului Serafim de Sarov, s-au învrednicit de arătarea Maicii 
Domnului: Atanasie Atonitul, grecii care au construit Lavra Pecerska din Kiev, Cuviosul 
Serghie de Radonej şi mulţi, mulţi alţii. De asemenea, s-au învrednicit a o vedea aievea pe 
Maica Domnului şi unii nevoitori pe care Biserica nu i-a trecut în rândul sfinţilor cum ar 
fi, de exemplu, schiegumenul Filaret din pustia Glinskaia, monahul Dositei din aceeaşi 
pustie, schimonahul Iosif de la Optina şi mulţi alţii, pe care este cu neputinţă a-i număra. 

Misionarul din munţii Altai, arhimandritul Macarie (Gluharev), a auzit de la 
străinii care locuiau acolo şi erau botezaţi, că în gubernia Tomsk, cu un an înainte de 
venirea lui, Preasfânta Fecioară se arătase aievea unor copii din munţii Altai. Arătându-se 
unui băieţel, i-a proorocit astfel: „Fiule, după un an va veni aici Macarie şi îl vei vedea, iar 
el te va învăţa să te rogi Acelui Dumnezeu Care a făcut munţii Altai". Băieţelul a întrebat- 
o cum va arăta el, iar Femeia cea plină de lumină - Maica Domnului - 1-a dus la râul 
Maiuma şi i-a arătat pe suprafaţa apei chipul arhimandritului Macarie. După un an, într- 

adevăr, a sosit misionarul pomenit şi în rândul localnicilor nou-botezaţi s-a aflat şi acest 
băieţel păgân, ce s-a învrednicit a sta de vorbă cu Maica lui Dumnezeu. Iată cât de 
apropiată este împărăteasa Cerurilor de neamul omenesc şi îndeosebi de cel creştinesc! 

Să ne sârguim şi noi cât mai des cu putinţă să alergăm în rugăciune către 
Preasfânta Fecioară Măria spre a ne întări şi noi legătura noastră lăuntrică cu Maica 
Domnului, spre a ne învrednici să fim fiii ei. Mai ales în zilele acestea ale Postului 
Naşterii Domnului să ne străduim a ne aduce aminte de acestea şi a ne ruga mai cu osârdie 
Maicii lui Dumnezeu, curăţindu-ne sufletul, prin post şi pocăinţă, de toată întinăciunea şi 
necurăţia. Căci necurăţia sufletului sunt patimile sufleteşti: răutatea, ura, viclenia, zavistia, 
clevetirea, osândirea, îmbuibarea, beţia, iubirea de plăceri, vorbele ruşinoase, lenevia, 
nepăsarea şi celelalte patimi omeneşti. Curăţindu-ne de aceste patimi, vom urma Maicii 
Domnului în ceea ce priveşte desăvârşirile ei, şi ne vom învrednici astfel de şi mai mare 
milă şi minuni din partea ei; şi ne vom învrednici a întâmpina cu bucurie duhovnicească şi 
acest praznic mare şi luminos al Naşterii lui Hristos, pentru care ne pregătim acum. In 
această bună lucrare, să ne fie exemplu binecredincioşii noştri înaintaşi care şi pe Maica 
Domnului o iubeau, şi poruncile lui Dumnezeu cu frică şi evlavie le păzeau, posturile cu 
râvnă şi folos sufletesc ţinând, după care şi praznicele Domnului le întâmpinau cu 
adevărată şi înaltă bucurie duhovnicească. 

Să ne punem toată nădejdea în împărăteasa Cerurilor şi să ne rugăm ei şi 
acasă, şi în biserică, cu sinceritate şi căldură, cerând totdeauna ajutorul şi mijlocirea ei, să 
ne întărească în toate intenţiile şi lucrările noastre bune, să facem ceea ce este bineplăcut 
Domnului şi să ne învrednicim de sfârşit bun la apusul vieţii noastre vremelnice. 

Către cine voi striga, Stăpână, la cine voi alerga întru necazul meu, dacă nu la 
tine, împărăteasa Cerurilor! Cine va primi plânsul şi suspinarea mea, dacă nu tu, Cea tară 
de prihană... Căci robii tăi suntem, să nu ne ruşinăm! Amin. 

Anul 1961, săptămâna a 27-a după Cincizecime 

Cuvânt la paraclisul Maicii Domnului 
Despre smerenia Preasfintei Născătoare de Dumnezeu 

Anul 1962 

„Că, iată, de acum mă vor ferici toate neamurile. Că mi-a făcut mie mărire Cel 
Puternic şi sfânt este numele Lui" (Luca 1, 48-49) - a răspuns Preasfânta Născătoare de 
Dumnezeu la salutarea dreptei Elisabeta, iar îndelungatul şir de veacuri, ce au trecut din 
clipa în care au fost grăite cuvintele acestea, adeveresc împlinirea lor. Numele Maicii 
Domnului este cinstit şi preamărit de toţi creştinii. Alegerea ei pentru marea taină a 
întrupării Fiului lui Dumnezeu, curăţia şi înalta sfinţenie a vieţii ei, punerea în slujba lui 
Dumnezeu pentru mântuirea oamenilor, mijlocirea la Tronul lui Dumnezeu pentru toată 
lumea şi şirul neîntrerupt de binefaceri arătate celor ce au nevoie de ajutorul ei - iată 
razele neasemuitei slave, ce aparţine Maicii Domnului. 

Tot ceea ce este legat de slava Preasfintei Născătoare de Dumnezeu, ca Maică 
a tuturor creştinilor, trebuie să fie scump pentru inima fiecărui credincios. Iată de ce, 
având evlavie sinceră către Preasfânta Fecioară, începem şi în anul acesta ciclul 
învăţăturilor săptămânale din fiecare vineri în cinstea şi spre slava Preacuratei Fecioare 
Măria. 

Toţi scriitorii bisericeşti spun că nimeni dintre pământeni nu a avut asemenea 
dragoste pentru Dumnezeu, cum a avut Preasfânta Fecioară. Dragostea ei pentru 
Dumnezeu a fost unită cu smerenia, pentru care s-a şi învrednicit să devină Maica Fiului 
lui Dumnezeu. 

Fiecare dintre vieţuitorii pământeşti trebuie să înveţe smerenia - tocmai 
smerenie nu a avut protopărintele nostru Adam, care a făcut neascultare şi L-a mâniat pe 
Dumnezeu; însă nu numai de smerenie are nevoie omul. Cel ce trebuie să se smerească, 

adică să-şi înfrângă voia lui cea nesupusă, care nu doreşte ceea ce voieşte Dumnezeu, încă 
nu cunoaşte tainele iubirii. El este încă în afara lui Dumnezeu, nu umblă întru Dumnezeu. 
Omul desăvârşit nu cunoaşte smerenia ca pe o silnicie faţă de sine; smerenia lui este 
iubire. „Iată roaba Domnului. Fie mie după cuvântul tău" (Luca 1, 38) - acesta este glasul 
omului, care nu are voia sa şi viaţa sa, este expresia bucuriei Celei ce nu ştie nimic în 
afară de fericirea de a aparţine Domnului, pe Care II iubeşte şi Care o iubeşte. 

Şi a zis Măria: Măreşte sufletul meu pe Domnul. Şi s-a bucurat duhul meu de 
Dumnezeu, Mântuitorul meu, că a căutat spre smerenia roabei Sale (Luca 1, 46-48). 

Cel ce II iubeşte pe Dumnezeu, parcă nu are cuvintele sale. Cuvântul lui e 
sfânt, este întemeiat pe Cuvântul lui Dumnezeu şi, de aceea, este desăvârşit faţă de 
cuvântul omenesc. Noi preţuim cuvintele noastre, libertatea noastră, ştiind sigur că pentru 
fiecare cuvânt vom da răspuns lui Dumnezeu; însă altceva vedem la Preasfânta Fecioară 
Măria. Ea grăieşte cuvinte sfinte sau tace şi păstrează cuvintele auzite în inima ei. Ea nu a 
venit în lume să propovăduiască, precum a făcut Fiul ei; iubirea pentru Dumnezeu, în cea 
mai mare parte a vieţii ei, o face să fie aproape nevăzută. 

Tot ce este lumesc trece prin faţa ei, dar ea nu îşi opreşte privirea peste nimic 
din cele pământeşti. Preasfânta Fecioară Măria grăieşte în viaţă numai ceea ce este strict 
necesar, chiar mai puţin decât ceea ce este necesar. Cuvintele ei sunt întotdeauna scurte, 
simple şi atrag atenţia nu asupra ei, ci asupra Fiului ei. La doisprezece ani după 
Bunavestire, auzim glasul ei blând şi domol, adresându-se Fiului ei când Acesta a rămas 
în Ierusalim, şi ea împreună cu dreptul Iosif L-au căutat îndelung: „Fiule, de ce ne-ai făcut 
nouă aşa? Iată, tatăl Tău şi eu Te-am căutat îngrijoraţi" (Luca 2, 48). Insă acest glas domol 
se stinge îndată la răspunsul dat de Fiul ei: „Nu ştiaţi că în cele ale Tatălui Meu trebuie să 
fiu?" (Luca 2, 49). 

încă o dată o vedem pe Născătoarea de Dumnezeu, aşteptând smerită lângă 
uşa casei, unde Domnul propovăduieşte cuvântul Său dumnezeiesc. Dar şi aici, după un 

răspuns în aparenţă aspru: „Cine este mama Mea şi cine sunt fraţii Mei? Mama mea şi 
fraţii Mei sunt aceştia care ascultă cuvântul lui Dumnezeu şi-1 îndeplinesc" (Matei 12, 48- 
50; Luca 8, 21) - ea parcă se face nevăzută, iese din câmpul atenţiei noastre. 

Preasfânta Fecioară II iubea pe Dumnezeu şi pe oameni, fiindcă a-L iubi pe 
Dumnezeu înseamnă a-i iubi pe oameni şi a avea milă faţă de ei. Suspinul omenesc 
ajungea în chip nevăzut la inima ei; şi nu numai suspinul, dar şi cea mai mică plângere 
omenească o auzea. Acestea le putem vedea din ceea ce s-a povestit despre nunta din 
Cana Galileii. Tocmai aici vedem cum era inima celei ce L-a născut pe Iisus Hristos, căci 
ea se descoperă înaintea noastră ca o minune. Dacă citim la suprafaţă, atenţia noastră în 
acest loc al Evangheliei se concentrează asupra apei, care s-a prefăcut în vin. Dar, de vom 
chibzui adânc, vom vedea că la această nuntă ies la iveală taina legăturii dintre 
Născătoarea de Dumnezeu şi Domnul, şi mijlocirea ei viitoare la Tronul Fiului ei, căci 
începutul milei îi aparţine ei. Ea observă că la ospăţ nu mai este vin: „Nu mai au vin" 
(Ioan 2, 3), şi prin aceste câteva cuvinte îşi exprimă rugămintea ei. Totuşi, Hristos 
zăboveşte: „Ce ne priveşte pe mine şi pe tine, femeie? încă n-a venit ceasul Meu" (Ioan 2, 
4). Dar ea stăruie; Preasfânta Fecioară se îngrijeşte de veselia nunţii. Apoi cererea inimii 
ei îşi găseşte expresia în privirea rugătoare, iar această privire îl înduplecă pe Fiul ei. 
Atunci Preacurata, cu bucurie, spune slugilor: „Faceţi orice vă va spune" (Ioan 2, 5). Ea 
L-a înduplecat pe Fiul ei; şi precum atunci, aşa şi acum, ea vede tot, aude tot şi de toţi îi 
este milă. 

Şi încă o dată, ultima în Evanghelie, o vedem pe Născătoarea de Dumnezeu 
stând lângă Crucea pe care este răstignit Fiul ei. Domnul, adresându-se lui Ioan, îi spune: 
„Iată mama ta!" (Ioan 19, 27), însă şi aici îndată uităm de ea, cu frică contemplându-L pe 
Domnul cel Răstignit pentru păcatele noastre. Iar ea, Cea fără prihană, stă în acest timp 
lângă Crucea, cu sabia ce nu o dată i-a străpuns sufletul. Nicicum şi niciunde nu îşi 
exprimă Preasfânta Fecioară simţămintele ei, nu plânge, nici nu se înflăcărează ca 

celelalte femei. Sfânta Fecioară a fost atât de simplă, atât de bine a ascuns totul în sine, că 
nici evangheliştii nu au găsit ce să spună despre ea. Citind Evanghelia, este greu să ne 
închipuim existenţa ei pământească, este greu să îi aflăm viaţa. Şi în vremea vieţii Fiului 
ei a stat în umbră, şi după înălţarea Lui la cer a rămas o necunoscută. Totuşi, acum ştim că 
viaţa Născătoarei de Dumnezeu a fost cea mai bună dintre toate câte au existat pe pământ. 
După slăvită ei Adormire, Domnul a proslăvit-o şi râuri de minuni izvorăsc din mila 
Preacuratei Fecioare Măria tuturor celor ce o cheamă în rugăciuni. 

Ca o Maică iubitoare, plină de milă, îşi arată împărăteasa Cerească grija 
pentru Biserica lui Hristos, pentru toţi credincioşii. Câte exemple găsim în vieţile sfinţilor, 
în istoria Bisericii, când ea însăşi se arată oamenilor - în vis sau aievea, când ea însăşi le 
arată calea către mântuire, îi ia în chip văzut sub Acoperământul ei şi le oferă ajutorul ei 
atotputernic! 

Spune un teolog: „Dumnezeu ne iubeşte fară măsură, căci a murit pe Cruce 
pentru noi, totuşi, în inima Lui există şi dreptate, căci este Dumnezeu. Insă Maica lui 
Dumnezeu are numai milă". Inima Fecioarei este atât de duioasă încât, de am uni inimile 
tuturor mamelor, am avea doar o bucată de gheaţă în comparaţie cu inima Maicii 
Domnului. Datoria noastră este s-o cinstim şi să alergăm la ea după ajutor, aşa cum făceau 
înaintaşii noştri. Să ne rugăm înaintea ei astăzi şi noi, şi să strigăm cu cuvintele cântării 
bisericeşti: nu avem alt ajutor, nu avem altă nădejde, decât numai pe tine, Stăpână! Tu ne 
ajută nouă, că întru tine nădăjduim şi întru tine ne lăudăm, căci robii tăi suntem, să nu ne 
ruşinăm! Amin. 



Anul 1962 

Cuvânt la paraclisul Maicii Domnului 
Maica Domnului - zidul şi apărarea tuturor credincioşilor 



Iubiţi fraţi şi surori întru Hristos! Adunându-ne în fiecare zi de vineri în 
biserica Domnului şi săvârşind împreună preamărirea Maicii Domnului, prin aceasta 
atragem asupra noastră mila împărătesei Cereşti şi adeverim împlinirea proorociei ei: „Că, 
iată, de acum mă vor ferici toate neamurile" (Luca 1, 48). 

Sfânta Biserică a lui Hristos, ca răspuns la această proorocie, o înalţă pe 
Maica Domnului prin imnuri de laudă, cântând: „Cine nu te va ferici pe tine, Preasfântă 
Fecioară? Cine nu va lăuda Naşterea ta cea Preacurată...", căci din ea a ieşit Izbăvitorul 
lumii, Soarele Dreptăţii, Hristos, Dumnezeul nostru. 

După păcatul neascultării, cei dintâi oameni au pierdut harul, firea lor s-a 
întunecat, şi vrednicia ei cea plină de lumină s-a stins. Ca urmare, am fost izgoniţi din 
împărăţia vieţii şi în locul desfătărilor Raiului am primit viaţa vremelnică, iar odată cu ea - 
moartea şi decăderea neamului nostru. Toţi am început a prefera pământul înaintea cerului 
şi nu ne-a rămas nici-o nădejde de mântuire, decât numai dacă ni s-ar fi dat ajutor de sus. 
Omenirea, pierzând legătura harică cu Dumnezeu, vreme de cinci mii de ani a rătăcit într- 
un întuneric cumplit, aşteptând răsăritul soarelui, ca un călător ce a rătăcit drumul în 
întunericul nopţii. Cu cât mai mult trecea timpul, cu atât mai adânc se afunda omenirea în 
căderea morală, acoperită de întunericul acestei nopţi duhovniceşti, întunecându-şi 
raţiunea şi săvârşind fapte netrebnice, neroade. 

Proorocii de demult, înfăţişând starea morală a omenirii din vremea aceea, 
glăsuiau: „Nu este drept nici unul; nu este cel ce înţelege, nu este cel ce caută pe 
Dumnezeu. Toţi s-au abătut, împreună, netrebnici s-au făcut. Nu este cine să facă binele, 
nici măcar unul nu este. Mormânt deschis este gâtlejul lor; viclenii vorbit-au cu limbile 

lor; venin de viperă este sub buzele lor; gura lor e plină de blestem şi amărăciune; iuţi sunt 
picioarele lor să verse sânge; pustiire şi nenorocire sunt în drumurile lor; şi calea păcii ei 
nu au cunoscut-o; nu este frică de Dumnezeu înaintea ochilor lor" (astfel redă cuvintele 
proorocilor Sfântul Apostol Pavel, Romani 3, 10-18). 

Nimeni nu ştia cum să îndrepte firea omului şi s-o ridice la valoarea dinainte. 
Nici legea firii, nici legea scrisă, nici îndemnurile trimişilor lui Dumnezeu nu au fost în 
stare să tămăduiască plaga omenească. Boala neamului omenesc o putea tămădui numai 
Cel ce 1-a făcut pe om şi prin Care toate există - numai Domnul Dumnezeu. Iar pentru 
aceasta a trebuit ca Dumnezeu să Se întrupeze şi să proslăvească firea noastră cea lipsită 
de slavă în Adam. Şi, iată, Preaînţeleptul şi Milostivul Dumnezeu îşi alege un vas din firea 
noastră, îl împodobeşte ca pe o biserică măreaţă şi El însuşi Se sălăşluieşte întru el spre a 
împăca cu Tatăl omenirea. Şi tocmai la această mare taină a unirii Cuvântului cu trupul 
nostru a slujit Preacurata Fecioară Măria, Ceea ce L-a încăput în sine pe Cel Neîncăput şi 
L-a născut pe Răscumpărătorul lumii, Mântuitorul şi Dumnezeul nostru, Domnul Iisus 
Hristos. Făcătorul lui Adam a devenit noul Adam, ca să-1 mântuiască pe cel vechi. 

Preaslăvita Fecioară, aleasă de Dumnezeu să slujească la taina întrupării 
Fiului lui Dumnezeu, a fost arătată dinainte, încă din Vechiul Testament, şi Sfânta 
Scriptură îi atribuie multe nume, arătând virtuţile ei şi acea bucurie pe care ea o aduce 
lumii. Citind cu atenţie Scriptura, putem găsi răspândite peste tot proorocii în care este 
arătată Preasfânta Născătoare de Dumnezeu; şi, adunându-le laolaltă, putem vedea clar ce 
slavă a primit de la Dumnezeu Preacurata Fecioară. Sfântul prooroc Isaia, văzând-o 
dinainte, o numeşte „Grădină", „Fecioară", „Carte" şi, printre altele, „pecetluită". Sfântul 
prooroc Iezechiel o numeşte „Poartă zăvorâtă", îndreptată spre răsărit, prin care trece 
numai Dumnezeu. Sfântul prooroc Daniel o numeşte „Munte înalt", Sfântul prooroc 
Avacum o numeşte „Munte umbrit", iar Sfântul prooroc şi psalmist David o numeşte 
„Munte Sfânt", în care a binevoit să Se sălăşluiască Dumnezeu. Sfântul prooroc Zaharia o 

numeşte „Sfeşnic de aur, împodobit cu şapte candele". In alte locuri ale Sfintei Scripturi 
este numită „Scara lui Iacov", „Toiagul lui Aaron", „Rădăcina lui lesei", „Rug nemistuit", 
„Masă Sfântă", „Jertfelnic", „Cădelniţă de aur", „Sfânta Sfintelor", „Tablele Legii", 
„Heruvimul Slavei" şi multe alte nume îi sunt atribuite. 

Şi tocmai prin această Sfântă Fecioară a fost adusă în lume bucuria. Această 
Fecioară a devenit Mijlocitoare între măreţia dumnezeiască şi nimicnicia noastră, fiind 
începutul luminii şi al milei dumnezeieşti faţă de oameni. Iar după slăvită sa Adormire, 
înconjurată de slavă cerească, cu cetele sfinţilor îngeri a stat înaintea ucenicilor Domnului 
ca o atotputernică Ajutătoare şi Rugătoare la Tronul Fiului său şi Dumnezeu, pentru toţi 
cei ce cu credinţă şi cu dragoste aleargă la ea şi cer ajutorul ei. „Nu avem alt ajutor, nu 
avem altă nădejde" - strigă către Maica Domnului Biserica lui Hristos în toată vremea, 
cerând Acoperământul şi ocrotirea ei. Ea a devenit acum liman de nădejde pentru toţi cei 
ce caută mântuirea. 

După cum spune şi Sfântul Dimitrie al Rostovului, când Dreptul Judecător a 
voit să pedepsească toată lumea prin apele potopului, a lăsat pentru toate felurile de 
animale un singur mijloc de scăpare - arca lui Noe. Cine nu s-a aflat în ea, a pierit în apele 
potopului, iar tot cel ce a intrat în aceasta, a scăpat de la pieire. La fel şi acum, Acelaşi 
Judecător nemitarnic, hotărând după sfârşitul lumii să-i pedepsească pe păcătoşi prin 
potop de foc, i-a dat întregului neam omenesc un liman de nădejde pentru mântuire - pe 
Preacurata Fecioară Măria, ce-şi întinde astăzi peste noi Acoperământul milei sale. 
Oricine aleargă sub Acoperământul ei se poate mântui uşor, iar cel ce nu doreşte să alerge 
sub acest acoperământ, negreşit se va afunda cu diavolul în iazul cel de foc, care este 
veşnic. 

Pe Preacurata Fecioară, Domnul a dăruit-o Bisericii Sale ca principală apărare 
a credincioşilor. Toţi împăraţii pământeşti construiesc cetăţi pentru apărarea supuşilor lor 
în faţa năvălirii celor de alt neam, îngrădindu-le cu ziduri înalte; aşa şi împăratul Ceresc a 

zidit pentru oamenii Săi o cetate mare, ca în această cetate, apărată de un zid puternic, 
robii Săi să se poată ascunde în faţa năvălirilor demonului rău. 

Domnul, Cel ce a întemeiat Pământul, a zidit pe el şi cetatea Bisericii, pe care 
porţile iadului nu o pot birui, fiindcă cetatea aceasta este întărită pe Piatra cea din capul 
unghiului, Care este însuşi Hristos Dumnezeu; şi zidul acestei cetăţi este 
Preabinecuvântata Fecioară Măria, zid nebiruit de nici-o putere a iadului. Ea este zid 
pentru creştini, este apărare în faţa tuturor vrăjmaşilor văzuţi şi nevăzuţi. Duhurile 
întunecate pier în faţa tăriei şi puterii ei, ca fumul de la faţa focului; de asemenea, şi 
vrăjmaşii cei văzuţi fug din faţa puterii ei, sau se smeresc, sau sunt biruiţi de tot. 

In afară de toate acestea, ea este zid şi în faţa mâniei lui Dumnezeu, căci îi 
apără de ea pe cei ce se roagă ei, opreşte cu rugăciunile ei dreapta mânie a lui Dumnezeu 
şi o preface în milă. Atât de mari sunt grija şi iubirea Maicii Domnului faţă de neamul 
omenesc. După mărturia Istoriei Bisericeşti, timp de douăzeci de veacuri de existenţă a 
Bisericii Creştine, Preabinecuvântata Fecioară Măria a luat parte în chip nemijlocit atât la 
soarta Bisericii, cât şi la soarta fiecărui credincios. Ea s-a arătat credincioşilor aievea şi în 
vis, dându-le învăţături duhovniceşti, arătându-le evenimente viitoare, îmbărbătându-i, 
întărindu-i şi alinându-i. 

De exemplu, Cuvioşii Serghie de Radonej şi Atanasie Atonitul au auzit din 
gura ei preziceri legate de viitorul luminos al mănăstirilor întemeiate de ei. 

Cuviosului Serghie, Maica Domnului i-a vestit, zicând: „Rugăciunea ta pentru 
ucenicii şi mănăstirea ta a fost auzită. Nu te mâhni, pentru că de acum ea va avea de toate 
din belşug. Eu voi fi neîncetat în mănăstirea ta, păzind-o şi acoperind-o". Cuviosul 
Atanasie a primit de la ea următoarea poruncă: „Nu părăsi însingurarea ta, căci eu te voi 
ajuta şi toate cele de trebuinţă îţi vor fi dăruite din belşug. Lavra ta va fi proslăvită între 
toate mănăstirile Athosului". 

Unora dintre nevoitori, Maica Domnului le-a arătat locuri pentru nevoinţele 

lor. Cuviosului Kiril de la Lacul Alb, i-a spus: „La Lacul Alb îţi este gătit locul mântuirii"; 
Cuvioasei Măria Egipteanca, Stăpâna i-a poruncit: „Mergi dincolo de Iordan şi acolo îţi 
vei găsi liniştea"; de asemenea, Cuviosului Petru Atonitul, Preasfânta Fecioară i-a zis: „Tu 
te vei linişti pe muntele Athos". Şi mai mult: „Pentru a sluji în libertate lui Dumnezeu, nu 
există alt loc mai bun decât muntele Athos. Pe acesta eu l-am primit de la Fiul Meu şi 
Dumnezeu ca moştenire, iar de acum muntele acesta se va numi grădina mea, căci mult 
iubesc acest loc. Va veni vremea când el se va umple de la un capăt la altul de călugări; şi, 
dacă ei vor sluji lui Dumnezeu din tot sufletul lor şi vor păzi cu credinţă poruncile Lui, de 
mari daruri îi voi învrednici în ziua cea mare a Fiului Meu. încă de aici, de pe pământ, le 
voi uşura bolile şi ostenelile lor, şi le voi da posibilitatea să aibă cu puţine mijloace 
îndestulare în viaţă, voi slăbi lupta vrăjmaşului îndreptată împotriva lor, şi voi face să fie 
numele lor slăvit pe tot pământul". 

Un alt nevoitor atonit, Cuviosul Cosma Zografu, căutându-şi calea mântuirii 
sale, s-a rugat odată înaintea icoanei Maicii Domnului, zicând: „Preasfântă Născătoare de 
Dumnezeu, roagă-te Fiului tău să mă povăţuiască pe calea mântuirii!", şi îndată a auzit din 
icoană glasul Maicii Domnului: „Fiule şi Dumnezeul meu, învaţă-1 pe acest rob al Tău 
cum să se mântuiască". Ca răspuns la rugăciunea împărătesei Cereşti, a ajuns la urechile 
Cuviosului glasul Mântuitorului Hristos: „Să se retragă din mănăstire la linişte". 

Maica Domnului are grijă de neamul creştinesc şi-i ajuta pe credincioşi în 
nevoile lor, chiar şi în cele mai mici - atât de mult îi iubeşte pe creştinii pe care însuşi 
Domnul i-a făcut fiii ei. Iubindu-i pe credincioşi, nu îi lasă nici tară ocrotirea şi ajutorul ei 
binecuvântat, pentru care a arătat şi arată icoanele ei pe pământ binecredinciosului popor, 
prin care ea însăşi îi alină şi îi tămăduieşte pe toţi cei necăjiţi şi întristaţi ce aleargă la ea 
cu credinţă. Mai mult de două sute de icoane ale ei, făcătoare de minuni, a trimis pe 
pământ celor suferinzi, tămăduind toate bolile şi revărsând râurile milei sale. 

în rândul marilor sfmţenii, proslăvite pe pământul nostru rusesc, se află şi 

icoana făcătoare de minuni a Maicii Domnului de la Poceaev, a cărei pomenire se 
săvârşeşte pe 23 iulie. Icoana aceasta s-a proslăvit prin multe semne şi minuni; în cărţile 
mănăstireşti sunt însemnate cazuri ale învierii morţilor, ale izbăvirii de moarte năprasnică, 
de boli grele, cu neputinţă de vindecat, ale izbăvirii din robie, ale pedepsirii şi mustrării 
celor rătăciţi şi multe alte minuni. 

Această icoană făcătoare de minuni se află la Lavra Poceaev de aproape patru 
sute de ani; totuşi, muntele Poceaev a fost proslăvit de Maica Domnului cu mult timp 
înainte, cu şase sute de ani în urmă. Mai demult, în anul 1340, când pe muntele acesta nu 
existau locuitori, s-au sălăşluit pe el doi călugări care, pentru viaţa lor cuvioasă, s-au 
învrednicit de arătarea împărătesei Cereşti. Odată, după pravila de rugăciune, unul dintre 
ei şi-a dorit să urce pe vârful muntelui şi deodată a văzut o vedere minunată: pe o piatră, 
într-un stâlp de foc stătea Maica Domnului. Uimit, bătrânul a mers degrabă să-i vestească 
aceasta împreună-nevoitorului său, şi amândoi au văzut minunea. Vedenia aceasta a văzut- 
o şi un al treilea ales - păstorul Ioan Bosoi, care îşi păştea în vremea aceea turmele la 
poalele muntelui. Toţi au văzut acea vedere minunată şi au dat slavă lui Dumnezeu. 

Iar pe piatra unde a stat Preasfânta Născătoare de Dumnezeu a rămas urma 
tălpii ei drepte, plină de apă limpede, proaspătă, ce a devenit mai târziu un izvor de 
tămăduire a bolilor. 

După aproape două sute de ani, a trecut prin locurile acelea, venind de la 
Constantinopol, mitropolitul Neofit, şi la rugămintea unei femei binecredincioase, pe 
nume Ana Goiskaia, a poposit pentru o vreme în casa acesteia. Plecând de la ea, în semn 
de mulţumire pentru ospitalitatea ei, Vlădica i-a lăsat o icoană a Maicii Domnului, pe care 
o luase cu el din Constantinopol. 

După câtva timp s-a observat că din icoană ieşea o lumină neobişnuită, apoi 
datorită ei s-a tămăduit fratele cel orb al Anei Goiskaia - Filip. Având evlavie faţă de 
această sfinţenie, Ana a dat icoana călugărilor, ce se aflau pe muntele Poceaev, şi pe 

stâncă s-a zidit o biserică în cinstea Adormirii Maicii Domnului, iar în jurul ei s-a zidit o 
mănăstire, care s-a numit de atunci Poceaev. Tot astfel a început să se numească şi icoana, 
care a săvârşit mai mult de şase sute de minuni, dintre care vom aminti doar câteva. 

Odinioară, un călugăr de la Poceaev, fiind înrobit de tătari, suferea cumplit în 
robie pentru că se afla departe de mănăstirea sa şi nu putea auzi frumoasele slujbe 
mănăstireşti. Odată, apropiindu-se praznicul Adormirii Maicii Domnului, s-a rugat ei cu 
lacrimi să-1 izbăvească din robie. Şi, iată, într-o clipită a fost răpit de puterea 
dumnezeiască şi pus în faţa altarului din biserica Adormirii. Apoi cu inima înduioşată a 
adus înaintea icoanei Stăpânei Născătoare de Dumnezeu adâncă mulţumire. 

Altădată, turcii au năvălit pe pământul din jurul mănăstirii Poceaev şi, 
apropiindu-se, au asediat mănăstirea. Călugării şi mirenii asediaţi, neavând nădejde în 
puterile lor, s-au rugat cu lacrimi Maicii Domnului, cerându-i apărare. Cu lacrimi şi 
înduioşare au strigat înaintea icoanei ei făcătoare de minuni: „Miluieşte-ne, Maica lui 
Dumnezeu şi ne arată nouă milele Tale cele de demult! Tu eşti Apărătoarea neamului 
creştinesc; nu îi lăsa să piară pe cei ce-ţi slujesc ţie!". Apoi, când au cântat condacul 
împărătesei celei alese, deasupra bisericii s-a arătat Maica Domnului cu Acoperământul 
larg desfăcut, acoperindu-le mănăstirea, înconjurată de o lumină puternică, cu mulţime de 
îngeri, îmbrăcaţi în haine ostăşeşti, cu săbii în mâini. Această vedere i-a determinat pe 
turci să înteţească atacul şi unii dintre ei au început chiar să arunce săgeţi în Maica 
Domnului şi în ostaşii cereşti, dar săgeţile s-au întors şi i-au rănit pe ei înşişi. Atunci, în 
tabăra turcilor s-a produs tulburare şi pe turci i-a cuprins frica, văzând că ostaşii cereşti 
alergau după ei; aruncând armele, turcii au luat-o la fugă, nepricinuind mănăstirii nici-un 
rău. Atât de minunat a fost izbăvită mănăstirea prin ocrotirea Maicii Domnului, în anul 
1675. 

De asemenea, a venit odată la Lavra Poceaev o fetiţă de nouă ani cu bunica ei, 
care era oarbă din naştere. După ce s-au rugat înaintea icoanei făcătoare de minuni, fetiţa 

şi-a spălat ochii cu apă din talpa Maicii Domnului şi îndată a văzut. 

Iubiţi fraţi şi surori întru Hristos, toate exemplele acestea adeveresc faptul că 
Maica Domnului îi iubeşte tară măsură pe cei ce aleargă la ea şi nădăjduiesc în ajutorul ei. 
Datoria noastră de creştini este s-o cinstim şi s-o slăvim pe Maica Domnului şi totdeauna 
să-i mulţumim pentru toate milele şi îndurările ei cele mari, arătate nouă şi întregului 
neam omenesc. Trebuie să-i fim deosebit de recunoscători Maicii Domnului pentru faptul 
că şi acum suntem păziţi de ea şi ne-am învrednicit de cinstea de a ne ruga în biserica 
aceea, în care au păşit sfintele tălpi ale împărătesei Cereşti, şi în care odihnesc moaştele 
plăcutului lui Dumnezeu, Cuviosul Serghie. Să o cinstim, aşadar, pe Preasfânta Fecioară, 
şi să alergăm totdeauna la ea în necazurile noastre, şi să-i dăm slavă, cântându-i: Bucură- 
te, Ocrotitoare plină de osârdie a neamului creştinesc; bucură-te, Bucuria noastră, 
acoperă-ne pe noi de tot răul cu cinstitul tău Acoperământ. Amin. 

Cuvânt la paraclisul Maicii Domnului 

Tâlcuirea evangheliei privitoare la Născătoarea de Dumnezeu şi 
pregătirea pentru Naşterea lui Hristos 

„Cine nu te va ferici pe tine, Preasfântă Fecioară? Cine nu va lăuda Naşterea 
ta cea Preacurată?". Acest imn de laudă către Maica Domnului deseori îl auzim, dragii 
mei, în slujba bisericească. Ce zidire plină de bucurie şi alinare pentru suflet dobândim 
când ne amintim de Maica Domnului! Toată viaţa ei - începând de la naştere până în zilele 
ei cele din urmă, până la slăvită ei Adormire - este plină de taine şi minuni şi este marcată 
de semnele alegerii ei deosebite de către Dumnezeu. 

Maica Domnului se naşte în chip minunat din părinţi bătrâni şi neroditori, din 
drepţii Ioachim şi Ana, în urma rugăciunilor lor, săvârşite cu lacrimi către Dumnezeu 
pentru dăruirea unui prunc. Apoi, îndată ce împlineşte trei ani, este dusă la templul lui 
Dumnezeu unde, aflându-se în comuniune neîncetată cu Dumnezeu, este crescută într-o 
atmosferă religioasă spre a fi pregătită, spre a deveni vrednică de a-L zămisli şi a-L naşte 
pe Dumnezeu Cuvântul. Şi, îndată ce ajunge la vârsta desăvârşită, se descoperă prin ea 
întregii lumi taina lui Dumnezeu, cea din veac ascunsă. Din înălţimile cereşti coboară în 
Nazaret la Fecioara Măria, Arhanghelul lui Dumnezeu, Gavriil, şi îi vesteşte zămislirea şi 
naşterea din ea a Mântuitorului lumii, a Domnului nostru Iisus Hristos. 

însufleţită de această nespusă bucurie cerească, Fecioara se duce în grabă la 
ruda ei, la dreapta Elisabeta, precum aţi auzit din Evanghelie: „Şi în acele zile, sculându- 
se Măria, s-a dus în grabă în ţinutul muntos, într-o cetate a seminţiei lui Iuda. Şi a intrat în 
casa lui Zaharia şi a salutat pe Elisabeta" (Luca 1, 39-40). Sfinţii Părinţi tâlcuiesc, 
spunând că ţelul vizitei Preasfintei Fecioare la dreapta Elisabeta a fost sfinţirea Inainte- 
mergătorului, ce se afla încă în pântece, umplerea lui de Duhul Sfânt. „Dar nu greşim - 

spun alţi tâlcuitori - dacă presupunem şi alt motiv". Primind de la Arhanghel vestea cea 
minunată, Preacurata nu putea să nu împărtăşească cuiva bucuria sa, şi cel mai apropiat de 
ea în vremea aceea era dreptul Iosif, însă ea, spre a nu-1 tulbura, a hotărât să nu-i 
dezvăluie taina cea dumnezeiască, şi a dorit s-o împărtăşească dreptei Elisabeta, pentru 
care motiv a şi plecat în ţinutul muntos, în cetatea seminţiei lui Iuda. 

Pentru a înfăţişa mai bine poziţia ţinutului muntos, trebuie să avem în vedere 
faptul că Palestina în zilele vieţii pământeşti a lui Iisus Hristos se împărţea în patru părţi: 
în nord era Galileea, unde se născuse Preasfânta Fecioară, la sud se afla Iudeea, la mijloc 
între ele se întindea Samaria, iar la răsărit era Pereea sau, altfel spus, ţinutul de dincolo de 
Iordan. Iudeea, la rândul ei, era împărţită de la nord la sud de un lanţ muntos, şi era astfel 
alcătuită din două părţi: una muntoasă şi alta câmpenească. Partea muntoasă era locul 
unde se afla cetatea seminţiei lui Iuda, despre care Sfinţii Părinţi spun că era oraşul 
Hebron, un oraş preoţesc vechi, în care locuiau drepţii Zaharia şi Elisabeta. 

Când Preasfânta Fecioară a intrat în casa lui Zaharia, ea a salutat-o cu bucurie 
pe Elisabeta. Salutul acesta la iudei era exprimat prin cuvintele „pace ţie", însă pe buzele 
Preasfmtei Maici aceste cuvinte au avut o putere deosebită, cu totul neobişnuită. 

„Când a auzit Elisabeta salutarea Măriei, pruncul a săltat în pântecele ei şi 
Elisabeta s-a umplut de Duh Sfânt" (Luca 1, 41). îndată ce Elisabeta a auzit cuvintele 
salutării Măriei, pruncul a săltat în pântecele ei. Prin cuvântul „a săltat", Sfinţii Părinţi 
înţeleg mişcarea plină de bucurie a pruncului în pântece, datorată lucrării Duhului Sfânt, 
de Care dreapta Elisabeta s-a umplut în clipa aceea. 

Prin lucrarea Sfântului Duh, Elisabeta a recunoscut-o pe Maica lui Dumnezeu 
în Preacurata Fecioară. „Şi cu glas mare a strigat şi a zis: Binecuvântată eşti tu între femei 
şi binecuvântat este rodul pântecelui tău. Şi de unde mie aceasta, ca să vină la mine Maica 
Domnului meu? Căci iată, cum veni la urechile mele glasul salutării tale, pruncul a săltat 
de bucurie în pântecele meu" (Luca 1, 42-44). Dreapta Elisabeta, din insuflarea Sfântului 

Duh, o salută pe Preasfânta Fecioară nu ca pe sărmana fecioară, pe care ea o ştia, ci ca pe 
adevărata Maică a lui Dumnezeu. Numind-o „binecuvântată între femei", ea repetă 
cuvintele Sfântului Arhanghel Gavriil, ceea ce nu a putut să nu o mire pe Fecioara Măria. 
Iar când a spus: „binecuvântat este rodul pântecelui tău", mai mult a mirat-o pe Preasfânta 
Fecioară, pentru că nimeni în afară de ea nu ştia această taină, pe care i-o vestise 
Arhanghelul. 

Bucurându-se, dreapta Elisabeta o întreabă pentru care merite sau fapte bune 
s-a învrednicit de o asemenea milă, ca să vină la ea Maica Domnului? 

„Şi fericită este aceea care a crezut că se vor împlini cele spuse ei de la 
Domnul" (Luca 1, 45) - o fericeşte ea pe Preasfânta Fecioară, pentru că aceasta a crezut 
tară îndoială cuvintele Bine vestitorului. înaintea ochilor ei se afla în vremea aceea 
pedeapsa lui Dumnezeu, care venise pentru necredinţa soţului ei, a dreptului Zaharia. De 
aceea o fericeşte Elisabeta cu atâta însufleţire pe Fecioară şi spune că negreşit se vor 
împlini cele spuse ei, că Se va naşte din ea Hristos Mântuitorul şi împărăţia Lui nu va 
avea sfârşit. 

Şi a zis Măria: „Măreşte sufletul meu pe Domnul. Şi s-a bucurat duhul meu de 
Dumnezeu, Mântuitorul meu, că a căutat spre smerenia roabei Sale. Că, iată, de acum mă 
vor ferici toate neamurile" (Luca 1, 46-48). In stare de fericire şi bucurie duhovnicească, 
Preasfânta Fecioară, tot din insuflarea Duhului Sfânt, rosteşte cuvintele prooroceşti, pe 
care atât de des le auzim. Ea se bucură de Dumnezeu, Mântuitorul său şi al întregii lumi, a 
Cărui venire în lume se apropie. Cu cât mai aproape este binele şi cu cât mai mare este el, 
cu atât mai vie este bucuria. Izvorul bunătăţilor cereşti şi pământeşti este în pântecele 
feciorelnic al Preasfmtei; putea ea să nu se bucure cu mare bucurie de Domnul? Unde este 
Dumnezeu, acolo este adâncul bucuriei şi soarele veseliei străluceşte veşnic. 

Dar, bucurându-se de mărirea ei, ea atribuie toată această bunăvoire a 
Domnului faţă de ea nu virtuţilor ei, ci numai milei lui Dumnezeu. „Că mi-a făcut mie 

mărire Cel Puternic" (Luca 1, 49). Prin ce s-a făcut vrednică de această milă? Fiind 
împodobită cu toate virtuţile, mai cinstită decât Heruvimii, nu spune nimic despre meritele 
şi virtuţile sale, ci spune numai că Domnul a căutat spre smerenia roabei Sale. Prin 
„smerenie", Sfinţii Părinţi înţeleg aici nu virtutea smereniei, pe care oricum nu ar fi arătat- 
o Preasfânta Fecioară, cea mai smerită dintre toţi oamenii, ci starea sau poziţia umilă a 
omului de rând în societate. Preasfânta Fecioară era într-adevăr cea mai săracă dintre toate 
fecioarele din Israel şi totodată o necunoscută, dar acum, când Dumnezeu a căutat la ea, la 
umilinţa ei, a devenit cea mai slăvită dintre toate. 

Cuvintele prooroceşti, rostite de ea din insuflarea Duhului Sfânt - „Că, iată, de 
acum mă vor ferici toate neamurile" - sunt adeverite de întreaga istorie a celor două mii de 
ani de existenţă a Bisericii Creştine. Cu adevărat, numele Maicii Domnului este învăluit 
de slavă şi înconjurat de evlavie şi niciunuia dintre sfinţi nu i s-au rânduit în Biserică 
atâtea sărbători, nici nu i s-au închinat atâtea cântări şi slujbe dumnezeieşti câte i s-au 
rânduit şi i s-au închinat Preacuratei Fecioare Măria. Vreme de douăzeci de veacuri, din 
generaţie în generaţie, oamenii credincioşi o cinstesc pe Maica Domnului şi aleargă la ea 
în nevoile şi necazurile lor, ca la o Atotputernică Apărătoare şi Ajutătoare. 

Iată că şi la noi au ajuns aceste cuvinte prooroceşti, şi avem cinstea de a o 
slăvi pe Ocrotitoarea noastră cerească. Şi cum să nu o fericim şi să nu o cinstim pe 
Preasfânta Fecioară, care prin naşterea sa a adus în lume cea mai mare bucurie! Ea L-a 
născut pe Mântuitorul lumii, a Cărui Naştere slăvită o vom prăznui luminos în curând. 
Steaua Betleemului deja s-a ivit pe cer şi arată întregii lumi calea spre Izvorul vieţii 
noastre - dumnezeiescul Prunc Hristos, Cel născut pentru mântuirea noastră. 

Am intrat deja în pridvorul acestui mare eveniment şi, prin post şi rugăciune, 
ne gătim pentru întâmpinarea Mântuitorului. Precum protopărinţii şi drepţii Vechiului 
Testament au aşteptat şi s-au gătit pentru primirea Răscumpărătorului timp de cinci mii de 
ani şi jumătate, aşa şi Sfânta Biserică a rânduit înaintea praznicului Naşterii lui Hristos 

cinci săptămâni şi jumătate de post, ca prin înfrânarea noastră, precum protopărinţii, prin 
aşteptarea cea chinuitoare, curăţindu-ne sufletul şi trupul, să fim vrednici de întâmpinarea 
marii zile a Naşterii Mântuitorului. 

Chemându-ne la săvârşirea postului, Biserica ne cheamă în zilele lui şi la 
rugăciune osârduitoare. Spre a ne deştepta acum la rugăciune, să cugetăm, dragii mei, 
neîncetat, iată la ce: Fiul lui Dumnezeu, Cel Unul-Născut lasă acum cerul şi Se 
micşorează pe Sine până acolo încât Se naşte într-o peşteră, unde sălăşluiesc vitele şi este 
aşezat nu în leagăn, ca pruncii obişnuiţi, ci în iesle. Pentru cine Se umileşte atât de mult 
Domnul, înaintea Căruia tremură Heruvimii şi Serafimii, şi se clatină temeliile 
pământului? Pentru noi, păcătoşii şi netrebnicii, pentru că Ii suntem dragi şi ne iubeşte cu 
nespusa Lui dragoste dumnezeiască. 

Simţiţi adânc toate acestea şi vă umiliţi şi II iubiţi din tot sufletul pe Cel ce vă 
iubeşte la nesfârşit. Iar pentru ca şi postul să ne fie de folos, să ne amintim învăţătura 
Bisericii cu privire la săvârşirea lui. Biserica ne îndeamnă să ţinem postul bineplăcut 
Domnului, căci postul adevărat înseamnă depărtare de rele, înfrânarea limbii, alungarea 
mâniei, lepădarea poftelor, a vorbăriei deşarte, a minciunii şi a călcării jurământului; lipsa 
acestora înseamnă post adevărat şi bineplăcut. Postul trupesc nu este necesar tot timpul, 
însă postul lăuntric este necesar în toată ziua şi în tot ceasul. Postul trupesc începe şi se 
sfârşeşte, însă postul duhovnicesc este neîntrerupt şi trebuie să se sfârşească doar odată cu 
viaţa noastră când, dezbrăcându-ne de trupul cel muritor, ne vom îmbrăca în nemurire şi 
nepătimire. 

Aşadar, de voiţi să ţineţi post adevărat, mai întâi de toate înfrânaţi- vă limba de 
la tot cuvântul cel deşert, cu atât mai mult de la cel urât şi necuviincios. începeţi postul 
duhovnicesc cu acest mic mădular trupesc, care este totodată şi marele nostru vrăjmaş. 
Biruindu-1 pe el, vă veţi putea înfrâna tot trupul vostru; în caz contrar, limba vă va târî, ca 
un cal sălbatic, cu tot cu postul vostru prin hăţişurile minciunii, ale clevetelii, ale 

osândirii, ale răutăţii şi ale vicleniei. 

Voiţi să ţineţi post adevărat? Lăsaţi - odată cu mâncarea - toată ura, pizma şi 
cearta şi fiţi în toate şi faţă de toţi blânzi, liniştiţi, smeriţi, binevoitori şi iubitori; acestea le 
cere însăşi perioada postului. Voiţi să ţineţi post adevărat? înlăturaţi odată cu bucatele şi 
toate celelalte patimi şi pofte trupeşti, care aduc mai mare vătămare sufletului, decât 
aduce îmbuibarea trupului. 

Şi, în sfârşit, de voiţi să ţineţi post adevărat, bine-plăcut Domnului, nu uitaţi să 
vă împodobiţi sufletul cu faptele milei. Ajutaţi după puteri celui sărac, alinaţi pe cel 
nenorocit, cercetaţi pe cel bolnav. Alegeţi şi împliniţi măcar una dintre aceste virtuţi şi-L 
veţi întâmpina cu bucurie pe Hristos Mântuitorul, Ce Se naşte, simţind în sufletul vostru 
aceeaşi bucurie, pe care a simţit-o Preasfânta Fecioară Măria, şi împreună cu ea negreşit 
veţi glăsui: Măreşte sufletul meu pe Domnul. Şi s-a bucurat duhul meu de Dumnezeu, 
Mântuitorul meu! Amin. 

Cuvânt la paraclisul Maicii Domnului 
Despre lăsarea în voia lui Dumnezeu 



Anul 1963, săptămâna a 7-a după Cincizecime 

Iubiţi fraţi şi surori întru Hristos! Preacurata Fecioară Măria, cât a trăit pe 
pământ, a fost împodobită cu multe virtuţi creştineşti, prin care a şi aflat milă la 
Dumnezeu şi pentru care este fericită acum de toate neamurile omeneşti. Printre multele şi 
minunatele ei virtuţi, a strălucit mai mult ca soarele virtutea supunerii faţă de voia lui 
Dumnezeu. „Iată roaba Domnului. Fie mie după cuvântul tău" (Luca 1, 38) - i-a răspuns 
Preasfânta Fecioară Măria Arhanghelului Gavriil, celui ce i-a binevestit zămislirea cea 
fară sămânţă şi naşterea din ea prin pogorârea Duhului Sfânt, a Dumnezeu-Omului Iisus, a 

a 

Fiului lui Dumnezeu. In acest răspuns al Preasfmtei Fecioare se vede supunerea totală, 
necondiţionată faţă de voia lui Dumnezeu, iar exemplul Născătoarei de Dumnezeu trebuie 
să fie negreşit urmat şi de noi. Să ne supunem şi noi, asemenea ei, voii lui Dumnezeu, în 
toate faptele noastre şi în toate întâmplările vieţii. 

Ce gânduri ne îndeamnă la supunerea totală faţă de voia lui Dumnezeu? Mai 
întâi de toate, Dumnezeu este atotprezent şi atotînţelept - toate le ştie şi le îndreaptă spre 
mai bine, iar noi suntem neprevăzători, lipsiţi de chibzuinţă în judecăţile noastre, şi nu 
numai că nu putem pătrunde în viitor, dar uneori nu pătrundem nici în prezentul care este 
lângă noi şi se vede clar, şi ne facem planuri în dauna noastră. 

Dumnezeu este atotputernic şi nimic nu este pentru El cu neputinţă, iar noi 
suntem neputincioşi şi pentru noi multe sunt cu neputinţă de înfăptuit din pricina 
mărginirii firii noastre. Dumnezeu este bun şi ne doreşte tuturor tot binele şi mântuirea, 
iar noi suntem răi şi răzvrătiţi şi, de aceea, ne dorim cel mai adesea ceea ce este vătămător 
sufletului şi potrivnic lui Dumnezeu. Aşadar, cum să nu ne lăsăm cu totul în voia Lui? 

Chiar dacă prin judecăţile lui Dumnezeu se năruiesc dorinţele şi planurile noastre dragi, 
cu toate acestea nu trebuie să cârtim, să ne descurajăm. înţelepciunea lui Dumnezeu ştie 
pe cine şi pe ce cale să-1 ducă spre ţelul menit lui. 

De obicei, toţi ne dorim să avem sănătate, să nu suferim pe patul de boală, să 
ne deosebim prin frumuseţe şi forţă trupească, prin aptitudini sufleteşti, să ocupăm în 
societate cele mai înalte şi onorabile funcţii şi să ne bucurăm de faimă, să nu trăim în 
umbră şi, în sfârşit, ne dorim să avem bogăţie, să nu ducem lipsă de nimic şi să nu trăim în 
sărăcie. Cugetul nostru trupesc ne insuflă să dobândim aceste lucruri lumeşti, iar omul 
cârteşte faţă de calea sa în cazul neîmplinirii dorinţelor sale, cârteşte faţă de Dumnezeu, îl 
pizmuieşte pe aproapele său, şi la urma urmelor rezultă răul, păcatul. Dar să judece fiecare 
în sinea sa, îndrăzneşte cineva dintre noi să spună că el este vrednic de o soartă mai bună 
decât cea pe care i-a dăruit-o Dumnezeu? „Dar, omule, tu cine eşti care răspunzi împotriva 
lui Dumnezeu? Oare făptura va zice Celui ce a facut-o: De ce m-ai făcut aşa? Sau nu are 
olarul putere peste lutul lui, ca din aceeaşi frământătură să facă un vas de cinste, iar altul 
de necinste?" - spune Sfântul Apostol Pavel (Romani 9, 20-21). 

Dreapta judecată a lui Dumnezeu răsplăteşte fiecăruia, dând ceea ce găseşte că 
este mai corect, mai bun. Cine dintre noi îndrăzneşte să afirme că, fiind fericit, s-ar purta 
mai bine, mai cinstit, mai cuviincios şi mai cu frică de Dumnezeu? Experienţa de veacuri 
ne arată contrariul; fericirea totdeauna îl strică, îl înfumurează pe om, iar nefericirea îl 
trezeşte, îl smereşte. Având neîncetat sănătate şi bunăstare, bogăţie şi onoruri, omul, chiar 
şi cel cu minunate daruri sufleteşti, poate începe foarte uşor să se înfumureze, să se înalţe 
sufleteşte şi să devină mândru, distant, iubitor de stăpânire, avar, desfrânat şi chiar apostat. 
Istoria poporului evreu, a regilor lui, David şi Solomon, şi de asemenea istoria lui 
Nabucodonosor şi povestirea despre Evloghie, tăietorul în piatră, adeveresc lucrul acesta. 

Evloghie, cât a fost tăietor în piatră, muncea toată ziua şi nu mânca nimic până 
seara, iar seara, întorcându-se acasă, căuta pe cei sărmani şi străini, îi aducea sub 

acoperişul său şi îi hrănea. Această rânduială a vieţii o ţinea încă din tinereţe şi a ţinut-o 
până la bătrâneţe. Odată, Cuviosul avva Daniil din Pustia Sketică, minunându-se de 
neobişnuita bunătate a lui Evloghie, şi-a zis în sinea sa: „Ce s-ar întâmpla cu acest om 
dacă ar fi bogat? Cât bine ar face el atunci tuturor!". Cugetând la aceasta, a început avva 
să-L roage pe Dumnezeu să-1 răsplătească pe Evloghie cu bogăţie. Trei săptămâni a postit 
bătrânul şi a făcut cu osârdie rugăciuni, şi iată, i s-a arătat în vis un Tânăr deosebit de 
frumos, care i-a spus: „Mai bine este pentru Evloghie să rămână aşa cum este el acum; 
totuşi, pentru rugăciunea ta puternică, săvârşită pentru el, îl voi înzestra cu bogăţie, dar 
numai dacă te vei pune tu chezaş pentru sufletul lui" - şi în scurt timp printr-o minune, 
Evloghie, într-adevăr, s-a îmbogăţit. Dar ce s-a întâmplat cu el? Bogătaşului a început să i 
se pară strâmtă căsuţa lui şi înjositoare meseria dinainte; pleacă la Ţarigrad şi îşi cumpără 
acolo o casă mare şi frumoasă, intră în legătură cu înalţii demnitari şi el însuşi devine, în 
cele din urmă, demnitar, dintr-un om harnic devine un trândav nepăsător, dintr-un om bun 
şi primitor de străini devine un îngâmfat şi un om crud la inimă, căci le porunceşte 
slugilor să-i gonească pe străini, iar pe cerşetorii cei sâcâitori să-i bată chiar. Iată cum au 
schimbat bogăţia şi onorurile firea lui Evloghie! 

Regele evreu Solomon era mai înţelept decât toţi cei ce trăiau pe pământ şi 
totodată era mai bogat şi mai slăvit decât toţi, însă nici înţelepciunea nu 1-a păzit de la 
căderile şi slăbiciunile care se află în toţi oamenii. Iată de ce mărturiseşte regele David 
înaintea lui Dumnezeu: „Bine este mie că m-ai smerit; Mai înainte de a fî umilit, am 
greşit; pentru aceasta cuvântul Tău am păzit" (Psalmii 118, 71; 67). La fel şi despre evrei, 
Cuvântul lui Dumnezeu vesteşte: „A mâncat Iacov, s-a îngrăşat Israel şi s-a făcut 
îndărătnic; îngrăşatu-s-a, îngroşatu-s-a şi s-a umplut de grăsime; a părăsit pe Dumnezeu, 
Cel ce 1-a făcut şi a dispreţuit cetatea mântuirii sale" (Deuteronomul 32, 15). Când 
Domnul îi pedepsea pe evrei prin războaie şi alte nenorociri, ei se întorceau la El, îşi 
aduceau aminte că El era scăparea lor; iar când trăiau în linişte, belşug şi bunăstare, uitau 
iarăşi de Dumnezeu şi se depărtau de Ziditorul lor. 

Iar în ceea ce îl priveşte pe Nabucodonosor, acesta, fiind împăratul 
Babilonului, şezând pe tronul împărătesc şi fiind împodobit cu laurii multelor sale 
biruinţe, s-a îngâmfat şi i s-a năzărit că este asemenea Celui Preaînalt, nevoind să 
recunoască asupra sa puterea Atotţiitorului. Dar, iată, Domnul îl smereşte până la starea de 
asemănare cu dobitoacele şi acelaşi Nabucodonosor se trezeşte şi începe a-L slăvi pe 
Domnul şi a spune în auzul tuturor că Cel Preaînalt are stăpânirea peste împărăţia 
oamenilor şi o dă cui voieşte... şi nimeni nu poate să-L împiedice la lucrul Lui şi să-I zică: 
„Ce faci Tu?" (Daniel 4, 22; 32). Vedeţi ce diferenţă este în gândurile, simţămintele şi 
faptele omului atunci când omului i se schimbă starea? Când este fericit - se înfumurează, 
uită de Dumnezeu, iar în nenorocire îşi vine în fire, se smereşte şi îşi aminteşte de 
Creatorul său. 

Unui pustnic evlavios, care dorea să afle de ce a voit Pronia lui Dumnezeu să-1 
răpească prin moarte năprasnică pe singurul fiu al unui creştin milostiv şi primitor de 
străini, îngerul i-a descoperit că, de ar fi ajuns copilaşul acelui om la vârsta desăvârşită, ar 
fi devenit tâlhar, l-ar fi făcut de ruşine pe tatăl său şi el însuşi ar fi pierit sufleteşte, iar tatăl 
său ar fi trebuit să răspundă pentru el la înfricoşata Judecată a lui Dumnezeu. Dar, aşa, a 
murit nevinovat şi se va învrednici de împărăţia lui Dumnezeu şi nu îl va lipsi de 
răsplătire pe tatăl său. 

Aşa şi noi, dragii mei, trebuie să ţinem minte că, atunci când Dumnezeu 
Atotştiutorul hotărăşte oamenilor o soartă sau alta, are ca ţel principal felul în care să-1 
ducă mai uşor pe fiecare dintre noi la mântuirea veşnică. Atotştiutorul Dumnezeu ştie că 
această cale largă şi lată a bunăstării, a bogăţiei, a îndestulării, a sănătăţii, a slavei şi a 
desfătărilor duce negreşit la pieire, iar calea cea strâmtă şi îngustă a ostenelilor, a 
lipsurilor, a necazurilor şi a nenorocirilor, dimpotrivă, duce la mântuire. De aceea El 
trimite fiecărui om mai multe necazuri decât bucurii, mai multe pierderi decât câştiguri, 
mai multe osteneli şi lacrimi decât tihnă şi desfătări; tocmai de aceea şi la cei mai fericiţi 

oameni din lumea aceasta, oricare ar fi ei, toate bucuriile sunt amestecate cu amărăciunea, 
toate alinările şi desfătările sunt otrăvite cu tristeţea şi plictiseala; liniştea lor aparentă 
deseori este năruită de neliniştea lăuntrică. 

Aşadar, supunându-ne voii lui Dumnezeu, să ne mulţumim cu acea soartă pe 
care o primim de la El, zicând: Domnul a dat, Domnul a luat; fie numele Domnului 
binecuvântat! (Iov 1, 21), crezând cu adevărat că tară voia Lui nici-un fir de păr din capul 
nostru nu va pieri (Luca 21, 18), şi că toate împrejurările vieţii noastre Tatăl Ceresc le-a 
îndreptat şi le va îndrepta mereu spre adevărata noastră bunăstare şi mântuire. Să stăm cu 
duhul liniştit în toate schimbările vieţii, văzând în împrejurările favorabile mila şi darul lui 
Dumnezeu, iar în cele nefavorabile - mustrarea nevredniciei noastre, curăţirea şi 
pregătirea noastră pentru mai bine. 

Aşadar, iubiţi fraţi şi surori, urmând Preacuratei Fecioare Măria, să primim cu 
supunere soarta noastră pământească, ţinând minte că Domnul este foarte milostiv către 
cel ce se supune hotărârilor Proniei Lui fară nici-o condiţie. Preasfânta Fecioară Măria 
pentru supunerea ei a fost proslăvită şi preamărită mai mult decât îngerii şi Arhanghelii, 
astfel că acum nu numai neamul omenesc îi slujeşte şi se închină ei, ci şi cetele Puterilor 
celor fără de trup o slăvesc cu multă evlavie. Acest lucru îl adevereşte şi evenimentul 
bisericesc, pomenit astăzi şi legat de minunata arătare şi lucrare a Sfântului Arhanghel 
Gavriil. 

Iată ce se povesteşte despre acest eveniment la Sfântul Munte Athos. La 
sfârşitul veacului al 10-lea, la Athos, într-o chilie pustnicească, se nevoia împreună cu 
ucenicul său un ieromonah bătrân. Odată, acesta a plecat la priveghere la o biserică din 
Kareia şi 1-a lăsat pe ucenic în chilie, poruncindu-i ca la vremea rânduită să săvârşească 
slujba singur. In timpul nopţii a venit la ucenic un monah necunoscut şi a rămas să 
înnopteze la el. Când a venit vremea dumnezeieştii slujbe, amândoi s-au aşezat la 
rugăciune şi au început a-L slăvi pe Domnul. In timpul cântării a noua a canonului, 

ucenicul bătrânului ieromonah a voit să cânte obişnuita cântare a Sfântului Cosma Maium 
„Ceea ce eşti mai cinstită decât Heruvimii...", însă oaspetele deodată a început să cânte o 
cântare nouă şi necunoscută lui: „Cuvine-se cu adevărat să te fericim, Născătoare de 
Dumnezeu, cea pururea fericită şi prea nevinovată şi Maica Dumnezeului nostru", la care 
a adăugat şi „Ceea ce eşti mai cinstită" până la sfârşit. 

înduioşat şi mişcat de această cântare nouă şi minunată, ucenicul a început a-1 
ruga pe străin să-i scrie şi lui cuvintele ei, ca şi el s-o poată slăvi astfel pe Născătoarea de 
Dumnezeu. „Nici noi, nici înaintaşii noştri - a spus el - până acum niciodată nu am auzit o 
asemenea cântare". Necunoscutul i-a cerut hârtie şi cerneală, însă în chilie nu exista aşa 
ceva. Atunci oaspetele a luat o plăcuţă de piatră şi a scris pe ea cu degetul toată cântarea 
pomenită. Piatra s-a înmuiat ca ceara sub mâna făcătoare de minuni a tainicului 
necunoscut şi cuvintele rugăciunii s-au imprimat adânc pe plăcuţă. După ce a terminat de 
scris, oaspetele a spus: „De acum să cântaţi mereu aşa şi voi, şi toţi dreptslăvitorii 
creştini", apoi a spus că îl cheamă Gavriil şi dintr-odată, ca un fulger, s-a făcut nevăzut. 
Plăcuţa cu cântarea imprimată pe ea a fost dusă apoi la Constantinopol, şi de acolo s-a dat 
de veste tuturor Bisericilor despre minunea întâmplată şi despre introducerea cântării 
îngereşti în rânduiala slujbelor bisericeşti în cinstea Maicii Domnului. Iar icoana, înaintea 
căreia Arhanghelul Gavriil (şi, precum crede Biserica, tocmai el a fost) a cântat în chilia 
călugărului atonit minunata cântare cerească, în loc să se mai numească „Miluitoarea", a 
început a se numi „Cuvine-se cu adevărat". 

Iubiţi fraţi şi surori, datoria noastră este să o slăvim şi să o iubim pe Maica 
Domnului, iar ea, Atotmilostiva, cu dragoste va răspunde la dragostea noastră şi ne va 
acoperi pe noi de tot răul. Aşadar, să ne rugăm ei totdeauna, şi dimineaţa şi seara; şi astăzi 
să strigăm la ea şi să-i cântăm: Bucură-te, Bucuria noastră, acoperă-ne pe noi de tot răul 
cu cinstitul tău Acoperământ! Amin. 

Anul 1963, săptămâna a 7-a după Cincizecime 

Cuvânt la paraclisul Maicii Domnului 

Maica Domnului - Steaua de dimineaţă, care prevesteşte arătarea Soarelui 

Dreptăţii, a Mântuitorului Hristos 

Anul 1964, săptămâna a 2-a a Postului Mare 

„Cine nu te va ferici pe tine, Preasfântă Fecioară? Cine nu va lăuda Naşterea 
ta cea Preacurată?". Cu aceste cântări pline de bucurie, iubiţi fraţi şi surori întru Hristos, 
toate marginile lumii creştineşti o laudă şi o preamăresc pe Preacurata Fecioară Măria, 
care s-a învrednicit să II încapă în sine pe Cel Neîncăput şi să devină Maica Dumnezeului 
Celui Preaînalt, iar prin aceasta să ajute la mântuirea noastră. 

Când şarpele viclean, ispititorul, a izbutit să îi înşele pe primii oameni şi astfel 
să năruiască fericirea lor din Rai, când moartea a devenit soarta întregii omeniri, atunci 
Dumnezeu Atotmilostivul a binevoit să semene o nouă sămânţă a vieţii şi a mântuirii în 
omenirea care se pierdea. Când 1-a osândit pe şarpele ispititor, Domnul a spus: „Duşmănie 
voi pune între tine şi între femeie, între sămânţa ta şi sămânţa ei; aceasta îţi va zdrobi 
capul" (Facerea 3, 15). Şi din această clipă înţelepciunea lui Dumnezeu începe să 
clădească mântuirea neamului omenesc, pregătind-o şi pe Femeia care să-L poată încăpea 
pe Cel Neîncăput. 

Dar, oare, era cu putinţă să găsească aşa de grabnic în omenirea cea molipsită 
de otrava păcatului, o femeie atât de curată şi neîntinată, încât Cel mai Sfânt decât toţi 
sfinţii să poată deveni sămânţa ei? Au trecut ani, veacuri, milenii şi Nădejdea neamurilor - 
Mântuitorul - nu S-a arătat pe pământ. Păcătosul neam omenesc, fiind vinovat înaintea lui 
Dumnezeu şi negăsind jertfa care să-L înduplece pe Dumnezeu asupra păcatelor sale, 
căzuse sub povara blestemului lui Dumnezeu, şi răbda tot felul de nenorociri şi suferinţe 
pentru vina sa. Neamul omenesc, odată ce s-a poticnit, s-a abătut din ce în ce mai mult de 

la adevărata cale a lui Dumnezeu, rătăcindu-se şi rămânând în întunericul vieţii păcătoase. 
Mai mult de cinci mii de ani a durat această noapte duhovnicească, în care a petrecut 
omenirea, săvârşind toate faptele cele urâte, de ruşine şi întunecându-şi cu desăvârşire 
raţiunea şi judecata sa. 

Iată cum au vorbit despre aceste vremuri proorocii Vechiului Testament: „Nu 
este drept nici unul; nu este cel ce înţelege, nu este cel ce caută pe Dumnezeu. Toţi s-au 
abătut, împreună, netrebnici s-au făcut. Nu este cine să facă binele, nici măcar unul nu 
este. Mormânt deschis este gâtlejul lor; viclenii vorbit-au cu limbile lor; venin de viperă 
este sub buzele lor; gura lor e plină de blestem şi amărăciune; iuţi sunt picioarele lor să 
verse sânge; pustiire şi nenorocire sunt în drumurile lor; şi calea păcii ei nu au cunoscut-o; 
nu este frică de Dumnezeu înaintea ochilor lor "(Romani 3, 10-18). 

Aşadar, în zilele din urmă, când „sămânţa răului" atinsese culmile ei cele mai 
înalte, când, după cât se părea, nu mai era cu putinţă să se vadă biruinţa binelui asupra 
răului, Pronia lui Dumnezeu o arată lumii pe Fecioara cea curată, ce se dovedeşte vrednică 
de a deveni Maica Răscumpărătorului - a Dumnezeu-Omului. Se poate să nu se bucure 
oamenii la vederea cu ochii credinţei a acestui eveniment aducător de bucurie? Căci a 
venit sfârşitul suferinţelor omeneşti şi este aproape vremea împăcării oamenilor cu 
Dumnezeu! Ea s-a arătat ca Steaua de dimineaţă, care străluceşte în întunericul păcatului 
şi vesteşte lumii că după ea va răsări curând Soarele duhovnicesc - Hristos Mântuitorul, 
Cel ce prin învăţătura Sa dumnezeiască îi va lumina pe toţi cei ce vor veni la El. 

Născând pe Dumnezeu-Cuvântul, Preacurata Fecioară Măria a devenit Maica 
lui Dumnezeu, însă ea este totodată şi Maica întregului neam omenesc şi îndeosebi a 
neamului creştinesc, şi mijloceşte pentru noi ca pentru fiii ei. Iar noi trebuie să o cinstim 
pe ea după vrednicie ca pe Maica lui Dumnezeu şi Maica noastră Cerească; Domnul i-a 
numit „fraţii săi" pe toţi cei ce cred în El (Matei 12, 50; Luca 8, 21), prin urmare, toţi 
creştinii prin harul lui Dumnezeu sunt fiii Maicii Domnului. Iar ea, dragii mei, se 

îngrijeşte de fiii săi şi se roagă pentru ei, luând parte cu adevărat la soarta fiecărui creştin 
încă de la naşterea lui până în cele din urmă zile ale vieţii lui. Odată, Sfântul Andrei cel 
nebun pentru Hristos a fost răpit la cer, unde a văzut mulţimea sfinţilor locuitori cereşti, 
însă nu a văzut-o pe Maica Domnului. Când a întrebat: „Unde este, dar, împărăteasa 
Cerească?" - îngerul i-a răspuns că ea este pe pământ, îi alină pe cei necăjiţi, îi ajută pe cei 
bolnavi şi pe toţi cei aflaţi în necazuri şi nenorociri. 

Maica cea bună a Bunului împărat, împărăteasa Cerească, a lăsat pe pământ 
icoanele sale ca semn al iubirii ei faţă de pământeni, prin care arată nenumăratele mile şi 
revarsă râurile de minuni ale bunătăţii sale tuturor celor ce aleargă cu credinţă şi evlavie la 
ea. 

Astăzi se prăznuieşte pomenirea icoanei Maicii Domnului din Rjev, a cărei 
istorie este următoarea. In anul 1539, în satul Klocika, judeţul Rjev, gubernia Tver, doi 
hoţi au plănuit să fure doi cai din satul vecin. După ce i-au furat, au plecat să-i vândă la un 
târg, ce se afla departe de ei. Cu puţin înainte de a ajunge la târg, hoţii au ascuns caii în 
pădure şi au plecat mai departe. Şi, iată, mergând prin pădure, au văzut deodată într-un 
copac o icoană a Maicii Domnului; minunându-se de aceasta, s-au întors acasă şi i-au spus 
unui consătean ceea ce au văzut. 

Pentru cercetarea acelui semn minunat, a fost trimis un călugăr cu numele 
Ştefan care, ajungând la locul arătat împreună cu o sută de enoriaşi, a văzut într-unui 
dintre copaci o cruce, şi la o oarecare depărtare de ea - icoana Maicii Domnului, atârnând 
într-un pin. îndată ce Ştefan a luat icoana de acolo, s-a auzit un zgomot neobişnuit de 
puternic şi din icoană a început să strălucească o lumină neobişnuită; în acelaşi timp, 
datorită ei a primit tămăduire un om dintre cei ce se aflau acolo şi care avea picioarele 
bolnave. Iar când au început să slujească înaintea icoanei un moleben cu sfinţirea apei, 
îndată după săvârşirea acestuia, o fetiţă oarbă a început să vadă, şi o mulţime de alte 
minuni s-au săvârşit atunci datorită icoanei, numai într-o săptămână - douăzeci şi şapte la 



Pagina 95 



număr. 

Cât a stat icoana în acel loc, râuri de minuni au izvorât din ea, însă numai o 
sută cincizeci de tămăduiri primite de la această icoană au fost scrise. 

Totuşi, minunile nu au încetat nici după aceea; când icoana a fost dusă la 
Moscova, a arătat semne minunate şi acolo, tămăduind feluriţi bolnavi şi neputincioşi. In 
cinstea ei s-a construit în Moscova o biserică, şi s-a hotărât ca în ziua a 11-a a lunii iulie 
să se săvârşească procesiune religioasă. 

Apoi, când s-a făcut o copie a icoanei, originalul a fost trimis înapoi în 
gubernia Tver. 

Şi noi, oare, dragii mei, să nu o cinstim pe Maica Domnului, când ea ne 
iubeşte atât de mult?! Să o iubim, aşadar, şi să o cinstim, căci îi suntem atât de îndatoraţi! 
Să alergăm mereu la ea în nevoile noastre şi ea va împlini toate cererile noastre. Bucură- 
te, Maica Dumnezeului Celui Preaînalt, bucură-te, Ocrotitoare plină de osârdie a neamului 
creştinesc! Amin. 

Anul 1964, săptămâna a 2-a a Postului Mare 

Cuvânt la paraclisul Maicii Domnului 
Despre urmarea virtuţilor Maicii Domnului 



„Bucură-te, ceea ce eşti plină de har, Domnul este cu tine. Binecuvântată eşti 
tu între femei" (Luca 1, 28). Cu aceste cuvinte a salutat-o Trimisul Ceresc pe Preasfânta 
Fecioară, aducându-i vestea cea bună a naşterii din ea a Mântuitorului lumii. Ca răspuns la 
această salutare îngerească, auzim cuvintele prooroceşti, pe care Preasfânta Fecioară 
Măria le-a vestit rudei sale, dreapta Elisabeta. Cuvintele acestea nu au fost grăite datorită 
însufleţirii ei din acel moment, ci datorită umbririi ei de harul Duhului Sfânt. „Că, iată, de 
acum mă vor ferici toate neamurile" (Luca l, 48) - iată cuvintele prooroceşti, adeverite 
de-a lungul a două milenii, căci toate marginile lumii o slăvesc pe Preacurata, ca pe Maica 
lui Dumnezeu, o preamăresc ca pe Cea mai cinstită decât Heruvimii şi mai slăvită fără de 
asemănare decât Serafimii, şi o fericesc ca pe Apărătoarea neamului creştinesc. 

Noi, cei ce credem în Hristos, trebuie să ne socotim fericiţi şi să ne bucurăm 
duhovniceşte că avem o aşa de mare comoară duhovnicească, şi trebuie să o păzim cu 
grijă să nu ne-o răpească vrăjmaşul. Noi trebuie să o iubim pe Maica Domnului, trebuie să 
o cinstim, să o ascultăm, şi prin toate mijloacele să o preamărim prin faptele noastre bune 
şi prin exemplele bunei noastre vieţi creştineşti. Cea mai bună laudă a Maicii Domnului 
din partea noastră este ca noi să ne sârguim a urma viaţa ei cea plăcută lui Dumnezeu şi 
virtuţile ei. Iar pentru aceasta trebuie să cunoaştem în chip desăvârşit viaţa ei pământească 
şi virtuţile, cu care ea a fost împodobită şi mulţumită cărora s-a învrednicit de o aşa mare 
cinste - de a deveni Maica Domnului şi a Mântuitorului nostru Iisus Hristos, ca, luând 
seama la viaţa ei, să o urmăm şi noi după puteri şi să luăm de la ea lecţii de evlavie 
creştină, căci avem ce învăţa. 

Mai întâi de toate, începând cu naşterea ei, nu se poate să nu observăm că nu a 

fost o naştere obişnuită, asemenea naşterii obişnuite din părinţi trupeşti, ci a fost rodul 
rugăciunilor săvârşite cu lacrimi fierbinţi de nişte părinţi neroditori, căci ei, după multe 
mâhniri şi rugăciuni, au cerut un prunc şi au făgăduit că-1 vor închina lui Dumnezeu, şi ca 
răspuns la rugăciunea lor Domnul le-a dăruit o Pruncă binecuvântată, ce a fost nu numai 
alinare pentru ei, dar şi bucurie pentru întreaga lume. Iată câtă putere au rugăciunile 
părinteşti, care ne învaţă şi pe noi să alergăm mai des la rugăciune - în toată vremea, în 
toate împrejurările vieţii noastre. Pronia lui Dumnezeu a hotărât dinainte ca fiica drepţilor 
Ioachim şi Ana, Preasfânta Fecioară Măria, să devină Maica Fiului lui Dumnezeu, Celui 
întrupat. A hotărât aceasta dinainte şi datorită neasemuitei bunătăţi a lui Dumnezeu şi în 
virtutea neasemuitei vrednicii şi curăţii a Fecioarei înseşi, aleasă pentru această înaltă 
slujire. 

Se pune întrebarea: Cum, în ce chip şi în ce mediu a putut ea să lucreze şi să 
păstreze o asemenea curăţie, ce s-a dovedit a fi mai înaltă decât cea a îngerilor şi să 
dobândească vrednicia ce întrece slava Puterilor Cereşti? 

La aceasta vom răspunde: toate acestea ea le-a dobândit, crescând şi petrecând 
în Templu, unde a stat până la Bunavestire. Templul a fost învăţătorul, păzitorul şi 
împodobitorul curăţiei şi al fecioriei ei. In Templu a învăţat ea tăcerea, însingurarea şi 
meditaţia dumnezeiască, iar de aici - şi înalta rugăciune contemplativă. învăţaţi, aşadar, 
toţi cei ce sunteţi înclinaţi spre lucrurile lumeşti, din exemplul Preasfmtei Fecioare, că nu 
este cercetat sufletul de harul ceresc şi nu este semănat din belşug în inimă cuvântul lui 
Dumnezeu în deşertăciunea grijilor acestui veac, în distracţiile cu oameni lumeşti şi în 
larma discuţiilor deşarte! 

Tradiţia bisericească ne povesteşte că în vremea aflării Preasfmtei Fecioare în 
templul din Ierusalim, îngerul Domnului îi aducea hrană. Ce ne spune aceasta? Ne spune 
că Maica Domnului postea, căci cel ce nu posteşte nu are nevoie de ajutor de sus, ci 
singur se îngrijeşte de hrana pe care o doreşte, însă celor care, năzuind spre viaţa 

duhovnicească, neglijează trebuinţele trupeşti, unor asemenea iubitori de Dumnezeu li se 
trimite din cer un înger, ca prin înfrânarea peste măsură să nu-şi distrugă firea lor 
trupească; şi în acest chip postea Preasfânta Fecioară. 

Cum a petrecut timpul Preasfânta Fecioară în anii aflării sale la Templu? 
Despre aceasta, făcând referire tot la tradiţia bisericească, ne povesteşte în amănunt 
fericitul Ieronim. Dis-de-dimineaţă până la ceasul al treilea (la noi - până la ceasurile 
nouă), Preacurata se afla în rugăciune, de la ceasul al treilea până la ceasul al nouălea 
(adică până la ceasurile trei după amiază) se îndeletnicea cu rucodelia şi cu citirea 
Cuvântului lui Dumnezeu. De la ceasul al zecelea se aşeza iarăşi la rugăciune şi se ruga 
până când îngerul îi aducea hrana şi o lua din mâinile lui. 

Se pune întrebarea: Pentru ce postea aşa Preacurata în fiecare zi? Nu se poate 
spune că proceda aşa, pregătindu-se în mod conştient pentru înalta slujire - de a deveni 
Maica Mântuitorului lumii, căci taina aceasta i-a fost ascunsă până la binevestirea 
Arhanghelului. Totuşi, fie că ea însăşi, datorită năzuinţei spre viaţa duhovnicească, şi-a 
ales această nevoinţă, fie a avut insuflare de sus, de la înger, să se deprindă cu această 
virtute, nu a fost întâmplătoare această alegere a ei, ci a venit printr-o deosebită rânduială 
pentru pregătirea ei faţă de această mare taină, chiar dacă îi era încă necunoscută. 
Exemplul ei în acest caz pentru noi este cu neputinţă de urmat şi de atins, totuşi, pentru 
zidirea şi lucrarea noastră după puteri trebuie şi noi să scoatem de aici acea încredinţare 
că, dacă postul desăvârşit al Preasfmtei Fecioare a fost trebuincios şi de folos pentru ea, 
atunci şi postul nostru pentru noi, chiar dacă nu este desăvârşit, este la fel de trebuincios şi 
folositor pe calea desăvârşirii moral-creştine. 

De asemenea, tradiţia povesteşte că Preasfmtei Fecioare Măria îi plăcea să 
citească Sfânta Scriptură; mai cu seamă, cugetând adânc, citea proorocia lui Isaia despre 
faptul că „Fecioara va lua în pântece şi va naşte fiu şi vor chema numele lui Emanuel" 
(Isaia 7, 14). Exemplul acesta şi însăşi Evanghelia ne dau de înţeles că duhul ei se hrănea 

cu citirea dumnezeieştilor cuvinte, iar mintea ei era luminată de dumnezeiasca 
înţelepciune. Şi noi, dragii mei, fiecare în parte, trebuie să ne îngrijim de meditaţia 
creştină şi să nu ascultăm pe nimeni care ne abate de la citirea Sfintelor Cărţi, zicând: 
„Nu-ţi trebuie ţie şi nu-ţi este de folos aceasta!". Luaţi aminte la exemplul Preasfmtei 
Fecioare şi deprindeţi-vă zi de zi cu lectura duhovnicească, ca să crească roadele 
binecuvântate ale credinţei voastre! Duhul Sfânt, prin proorocul David, spune: „Fericit 
bărbatul, a cărui voie este în legea Domnului şi care la legea Lui va cugeta ziua şi 
noaptea. Căci el va fi ca un pom răsădit lângă izvoarele apelor, care rodul său va da la 
vremea sa - va fi un pom, ce va aduce roade bogate" (Psalmii 1, 1-3). Şi Sfântul Apostol 
Pavel scrie: „Cuvântul lui Hristos să locuiască întru voi cu bogăţie" (Coloseni 3, 16). 

La aceste trei virtuţi ale Maicii Domnului - postul, citirea cuvântului lui 
Dumnezeu şi rugăciunea - ne vom opri astăzi. Să ne sârguim în viaţa noastră să urmăm ei 
în privinţa virtuţilor, căci, precum ea s-a învrednicit de slavă neasemuită, aşa şi orice 
suflet creştin, ce năzuieşte spre virtuţi, chiar dacă nu atinge desăvârşirea împărătesei 
Cereşti, totuşi va fi luminat de harul Duhului Sfânt şi îşi va agonisi slavă în viaţa viitoare, 
de care să ne învrednicească Domnul pentru rugăciunile Preabinecuvântatei Maicii Sale. 
Bucură-te, Bucuria noastră, acoperă-ne pe noi de tot râul cu cinstitul tău Acoperământ! 
Amin. 



Pagina 100 



Cuvânt la paraclisul Maicii Domnului 

Despre lucrarea binefăcătoare a bisericii lui Dumnezeu asupra sufletului 

omului 

Iubiţi fraţi şi surori, cu nespusă bucurie şi încântare am slăvit-o astăzi pe 
Apărătoarea neamului creştinesc - pe Preabinecuvântata Fecioară Măria, care s-a 
învrednicit a fi Maica Domnului nostru Iisus Hristos, Celui întrupat. Preasfânta Fecioară 
Măria, după cum ştiţi, a fost dată ca Pruncă de trei ani spre a fi crescută în biserica lui 
Dumnezeu, unde a trăit până când a împlinit vârsta desăvârşită. In biserica lui Dumnezeu, 
sub îndrumarea cucernicilor preoţi şi a altor drepţi, bărbaţi şi femei, şi de asemenea a 
îndrumătorilor celor nevăzuţi - a îngerilor lui Dumnezeu şi a Domnului însuşi - ea a 
dobândit acele calităţi morale şi duhovniceşti care au facut-o să devină Maica Fiului lui 
Dumnezeu, Celui ce a devenit Om. 

Creşterea în Biserică a facut-o să fie atât de înţeleaptă întru Domnul, atât de 
curată şi sfântă, încât Cel mai Sfânt decât sfinţii nu S-a îngreţoşat de ea, ci a intrat în 
pântecele ei fecioresc, a luat trup din curatele ei sângiuri şi, după naşterea Sa, a crescut 
sub sfânta ei povăţuire. Această influenţă binefăcătoare a Bisericii asupra creşterii 
Preasfîntei Fecioare Măria ne duce la convingerea că bisericile Domnului au o foarte mare 
importanţă educativă pentru fiecare creştin. Dacă noi vom da, într-adevăr, atenţie acestei 
influenţe, pe care bisericile Domnului o au în formarea intelectului, în dezvoltarea şi 
alcătuirea inimii şi a voinţei creştinilor, nu vom putea să nu recunoaştem în bisericile 
Domnului cele mai bune şi mai înalte instituţii de învăţământ. Amin. 

Cuvânt la paraclisul Maicii Domnului 
După prăznuirea Naşterii Preasf intei Născătoare de Dumnezeu 



Iubiţi fraţi şi surori, în aceste zile, Sfânta Biserică - iar odată cu ea şi noi - 
prăznuim luminos zilele de bucurie de după prăznuirea Naşterii Preasfintei Născătoare de 
Dumnezeu. Dacă, după cuvântul Mântuitorului Hristos, femeia, după ce a născut copilul, 
nu-şi mai aduce aminte de durere, pentru bucuria că s-a născut om în lume (Ioan 16, 21) şi 
dacă, prin urmare, naşterea fiecărui om trebuie să fie însoţită de bucuria mai mare sau mai 
mică a părinţilor lui, cât de mare a trebuit să fie bucuria părinţilor Preasfintei Fecioare 
Măria, când această Pruncă aleasă de Dumnezeu le-a fost dăruită în urma rugăciunilor lor 
îndelungi şi a suspinelor cu lacrimi - dăruită la acea vreme în care ei, din pricina 
bătrâneţilor lor înaintate, nu mai nădăjduiau deloc să aibă un copil, şi pentru nerodirea lor 
primeau cele mai grele umiliri şi ponegriri din partea oamenilor? Ziua preacinstitei 
Naşteri a Fecioarei Născătoare de Dumnezeu trebuie să fie zi de sărbătoare universală, de 
bucurie generală, aşa cum cântă şi Sfânta Biserică astăzi: „Naşterea ta, de Dumnezeu 
Născătoare Fecioară, bucurie a vestit la toată lumea". 

Naşterea este aducătoare de bucurie pentru acei oameni cărora şi pentru care 
se naşte un prunc. Dacă el se naşte numai pentru o familie, bucuria este numai pentru acea 
familie, dar dacă se naşte pentru un popor şi un stat întreg, atunci bucuria cuprinde un 
popor întreg, un stat întreg. Iar Preasfânta Fecioară s-a născut nu numai pentru părinţii şi 
rudele sale, şi nu numai pentru un anumit popor, ci pentru toţi oamenii, pentru toată 
lumea: „Iată, vei zămisli - i-a binevestit îngerul maicii ei, Ana - şi vei naşte pe 
Preabinecuvântata, întru care se va binecuvânta tot genunchiul pământesc, căci de 
naşterea ei se va bucura toată lumea şi prin ea se va da mântuire lumii întregi". 

Prin ce i-a bucurat atât de mult pe pământenii cei din veac mâhniţi şi întristaţi, 

Mieluşeaua cea blândă a lui Dumnezeu - Neîntinata Fecioară Măria? 

„Că din tine - cântarea bisericească răspunde la această întrebare - a răsărit 
Soarele Dreptăţii, Hristos Dumnezeul nostru. Şi, dezlegând blestemul, a dat 
binecuvântare; şi, stricând moartea, ne-a dăruit nouă viaţă veşnică" (Troparul Naşterii 
Preasfmtei Născătoare de Dumnezeu). Iată pricina bucuriei pentru toată lumea în Naşterea 
Preasfmtei Născătoare de Dumnezeu! Izvorul adevăratei bucurii pentru toate fiinţele 
raţionale este Unul Domnul Dumnezeu - de aceea şi primii oameni au fost fericiţi atât 
timp cât s-au aflat în legătură apropiată cu Domnul, Fiinţa cea Atotmulţumită şi 
Atotfericită. Dar, îndată ce această legătură s-a rupt prin căderea în păcat a protopărinţilor 
noştri, pământul, cel creat pentru desfătarea omului, a devenit temniţă întunecată pentru 
el, valea plângerii şi a tânguirii unde, după cum ne încredinţează Sfântul Apostol Pavel, 
toată făptura împreună suspină şi împreună are dureri până acum (Romani 8, 22). 

Ca să pună sfârşit acestor suspine şi dureri şi să-i întoarcă pământului bucuria 
cea pierdută, trebuia să se apropie iarăşi de om Izvorul bucuriei, să strălucească iarăşi pe 
pământ Soarele Dreptăţii. De aceea, pentru izbăvirea din necazuri şi nenorociri a omului 
căzut, prin Sfatul cel mai dinainte de veci al Preasfmtei Treimi, s-a hotărât ca Fiul lui 
Dumnezeu, Cel Unul-Născut, să Se arate în trup omenesc; apoi, în timp, a fost vestit şi nu 
o dată repetat faptul că Fiul lui Dumnezeu va lua trup omenesc prin naşterea din Fecioară. 
Iată de ce, după cinci mii de ani de la căderea protopărinţilor noştri, drepţilor Ioachim şi 
Ana li se naşte în chip minunat unica fiică, Măria, care, fiind născută prin lucrarea 
deosebită a harului dumnezeiesc, crescută încă din pruncie în sfânta biserică şi dedicată 
întru totul Domnului, devine atât de curată şi sfântă, încât este pregătită să-L primească în 
pântecele ei pe Dumnezeu, Cel Preacurat şi Atotsfânt. Ea se învredniceşte cea dintâi dintre 
toţi oamenii să audă de la Vestitorul Ceresc cuvântul: Bucură-te\, căci din ea trebuie să 
răsară Izvorul bucuriei - Soarele Dreptăţii, Hristos Dumnezeul nostru. 

Aşadar, ziua Naşterii Preasfmtei Fecioare Măria trebuie să fie îmbucurătoare 

pentru toată lumea, fiindcă pentru toată lumea s-a şi născut această Fecioară, ca să devină 
Maica împăratului Cerului şi al Pământului, Maica Dătătorului bucuriei celei fară de 
sfârşit pentru tot neamul omenesc. 

Insă Preasfânta Fecioară Măria devine totodată şi Maica tuturor celor pe care 
Fiul ei nu Se ruşinează să-i numească fraţii Săi (Evrei 2, 11). Născându-L pe Domnul 
Iisus Hristos, pe Unicul Mijlocitor dintre Dumnezeu şi oameni, ea însăşi devine cea dintâi 
Mijlocitoare pentru ei înaintea Acestui Mijlocitor. 

Chiar dacă prin Crucea lui Hristos ne sunt câştigate şi dăruite toate puterile 
dumnezeieşti şi mijloacele spre a ajunge la Izvorul adevăratei bucurii şi a ne uni pe veci 
cu El, totuşi, noi, păcătoşii, suntem atât de slabi şi neputincioşi încât de unii singuri nu 
putem întotdeauna să ne folosim de aceste puteri şi mijloace, dăruite nouă, şi, având un 
Mijlocitor înaintea lui Dumnezeu, avem nevoie totodată şi de alţi îndrumători şi 
mijlocitori pentru mântuirea noastră. 

Asemenea îndrumători şi mijlocitori pentru noi sunt îngerii şi toţi sfinţii cei 
plăcuţi lui Dumnezeu, însă cea mai puternică îndrumătoare a noastră în lucrarea mântuirii, 
cea dintâi Apărătoare a noastră înaintea Domnului, este Preasfânta Fecioară Măria. 

Fiind mai cinstită decât Heruvimii şi mai slăvită tară de asemănare decât 
Serafimii şi având îndrăznire de Maică înaintea Fiului ei şi Dumnezeu, ea este, desigur, 
mai puternică decât toţi sfinţii cei plăcuţi lui Dumnezeu şi îngerii, şi poate mijloci mai 
mult decât ei înaintea Celui Preaînalt pentru neamul omenesc. 

Căci toţi sfinţii din cer, faţă de noi, cei ce pribegim pe pământ, sunt ca nişte 
stele neapuse, neacoperite de nori, iar Preasfânta Fecioară Măria este ca luna plină, care 
ne luminează în noaptea păcatului, pentru ca noi, asemenea israeliţilor, să nu rătăcim 
drumul către Ţara Făgăduinţei în pustiul pieirii veşnice. Precum luna, luând de la soare 
mai multă lumină decât stelele, luminează pământul cu mai multă lumină decât ele, aşa şi 
Maica Domnului, primind de la Soarele Dreptăţii dumnezeiasca lumină mult mai mult 

decât toţi sfinţii, revarsă din sine mult mai multe râuri de lumină binecuvântată asupra 
Bisericii, prin puternica ei ocrotire trimiţându-i alinare şi ajutor în toate necazurile şi 
nenorocirile şi izgonind de la ea întunericul necredinţei ce împresoară popoarele care se 
întrăinează de lumina adevărului. 

„Duşmănie voi pune între tine şi între femeie, între sămânţa ta şi sămânţa ei; 
aceasta îţi va zdrobi capul" (Facerea 3, 15). 

Să ne umplem, aşadar, de bucurie duhovnicească pentru preaslăvita Naştere a 
Maicii Domnului, de bucuria care să fie vrednică de ea şi totodată bineplăcută ei - 
Pricinuitoarei bucuriei noastre. Iar o asemenea bucurie poate fi numai bucuria întru 
Domnul, cu care îi plăcea să se însufleţească însăşi Preasfânta Fecioară. De aceea să ne 
bucurăm, desfatându-ne cu psalmi şi cântări duhovniceşti, cu cugetarea la legea 
Domnului, zidindu-ne prin discuţii mântuitoare de suflet şi prin săvârşirea faptelor de 
milostenie. Amin. 

Cuvânt la paraclisul Maicii Domnului 
Căci mult poate rugăciunea Maicii spre îmblânzirea Stăpânului 



In numele Tatălui şi al Fiului şi al Sfântului Duh! 

„Nu avem alt ajutor, nu avem altă nădejde, decât numai pe tine, Stăpână! Tu 
ne ajută nouă, că întru tine nădăjduim şi întru tine ne lăudăm, căci robii tăi suntem, să nu 
ne ruşinăm" - cu aceste cuvinte de rugăciune aleargă totdeauna Biserica la cea care, prin 
harul lui Dumnezeu, a devenit Ocrotitoarea întregii lumi şi a fiecărui suflet creştin în 
parte. Şi ce bucurie aduc în inima noastră aceste cuvinte binecuvântate! Mai ales atunci 
când sufletul nostru este îngreunat de povara păcatelor sau a necazurilor, sau este slăbit de 
întristare sau deznădejde, inima creştină găseşte în aceste cuvinte îmbărbătare, alinare şi 
împăcare. Câtă bucurie aduc ele atunci sufletului nostru! 

In clipele triste, grele pentru suflet, când sufletul cade sub greutatea vreunei 
ispite păcătoase, el are nevoie mai ales de milă şi de nădejdea luminoasă într-un ajutor, şi 
toţi simţim aceasta. Chiar dacă Domnul prin firea Sa este îndelung-răbdator şi mult- 
milostiv şi nu până în sfârşit se va iuţi (Psalmi 102, 8-9), există, totuşi, din partea noastră, 
atâtea fapte nesăbuite prin care noi îngrădim intrarea harului dumnezeiesc şi atragem 
asupra noastră dreapta mânie a lui Dumnezeu. De exemplu - când nu iertăm din toată 
inima greşelile aproapelui, precum se vede din pilda despre datornicul nerecunoscător, 
căci Mântuitorul spune drept: „Tot aşa şi Tatăl Meu cel ceresc vă va face vouă, dacă nu 
veţi ierta - fiecare fratelui său - din inimile voastre" (Matei 18, 35); sau - când inima 
noastră se înalţă de mândrie, căci, după cuvântul Apostolului: „Dumnezeu celor mândri le 
stă împotrivă, iar celor smeriţi le dă har" (1 Petru 5, 5); atunci harul lui Dumnezeu pleacă 
de la noi şi vine peste noi mânia lui Dumnezeu. 

Şi tocmai atunci, în clipa părăsirii, când ne apasă mânia Domnului, sufletul 

are cel mai mult nevoie de mila Creatorului său. Dar cum putem apleca spre milă mânia 
Domnului, când nici îndrăznire nu mai avem înaintea Lui, când şi sfinţii, parcă, ne 
osândesc şi nu mijlocesc pentru noi, iar datoria păcatelor este tară margini şi o viaţă 
întreagă nu ne ajunge ca să o plătim? Ce să facem atunci şi la cine să alergăm şi de la cine 
să aşteptăm mântuirea? De la aceea care a devenit Maica noastră după har. Ea este 
Nădejdea celor deznădăjduiţi, mântuirea păcătoşilor, Maica creştinilor, Preacurata 
Fecioară Măria, Neprihănita noastră Stăpână. De aceea, chiar dacă vreun păcătos ajunge 
într-o asemenea stare nefericită, care are de o parte mânia lui Dumnezeu, iar de cealaltă nu 
are nici-un ajutor în sensul mijlocirii sfinţilor, nici atunci nu este părăsit de 
Acoperământul şi ocrotirea Preasfmtei Fecioare. Chiar dacă ştiţi aceasta, totuşi nu este de 
prisos să vă mai amintesc o dată spre a vă întări mai mult încrederea în mijlocirea Maicii 
Domnului. 

Am spus că Domnul Se mânie pentru fărădelegile noastre, dar, ca să fie mai 
clar ce înseamnă expresia „Se mânie", ca să înţelegem cât de cumplită este mânia lui 
Dumnezeu, stârnită de păcatul omenesc, vom aminti acele exemple din Sfânta Scriptură în 
care Dumnezeu S-a arătat ca Dumnezeu al răzbunării. 

Mai întâi a greşit Luceafărul cel purtător de lumină, şi Domnul, mâniindu-Se, 
1-a doborât din cer, ca pe un fulger, a deschis adâncul focului nestins şi al întunericului 
celui dinafară, şi 1-a închis acolo pe veci împreună cu ceilalţi îngeri căzuţi. 

Apoi a greşit Adam, şi Domnul, mâniindu-Se, 1-a izgonit din Rai şi 1-a osândit 
să lucreze pământul, plin de spini şi pălămidă, şi cu sudoarea feţii să-şi ude pâinea în toată 
viaţa sa. Apoi au greşit oamenii din vremea lui Noe, şi Domnul, mâniindu-Se, a trimis 
peste ei potop de apă, ploaie timp de patruzeci de zile, şi i-a înecat. Au greşit locuitorii 
Sodomei şi ai Gomorei şi ai altor cetăţi, şi Domnul, mâniindu-Se, a plouat peste ei foc din 
ceruri, şi i-a pârjolit. Au greşit evreii, şi Domnul, mâniindu-Se, i-a lăsat să cadă, biruiţi, 
prădaţi şi înrobiţi, în mâinile vrăjmaşilor - fie ale caldeilor, fie ale asirienilor; şi chiar şi 

astăzi sunt ponegriţi de oameni. 

A greşit proorocul şi psalmistul David şi, deşi era prietenul lui Dumnezeu, 
totuşi, Domnul, mâniindu-Se, nu 1-a iertat tară ca mai întâi să-i dea cea mai grea pedeapsă 
- moartea fiilor şi ciuma care i-a nimicit aproape tot regatul. Şi multe alte exemple ale 
dreptei mânii a lui Dumnezeu vedem în acele timpuri străvechi. 

Greşim şi noi, creştinii, şi Domnul Se mânie şi ne pedepseşte şi pe noi precum 
i-a pedepsit pe cei din vechime. Bolile, moartea prematură, foametea, războaiele - toate 
aceste sunt bicele lui Dumnezeu, cu care El ne pedepseşte din afară, sunt pedepse văzute. 
Dar ne lovesc şi pedepse lăuntrice, care ating sufletul nostru, când Domnul Se depărtează 
şi ia de la noi harul Său dumnezeiesc, din care pricină au loc întunecarea raţiunii, slăbirea 
voinţei faţă de tot binele, neştiinţa şi nepăsarea faţă de adevărurile credinţei şi, în general, 
de tot ce este sfânt, stăruinţa în rău şi, în sfârşit, lipsa pocăinţei. Şi acestea sunt semnele 
mâniei lui Dumnezeu - orbirea ochilor inimii, stăruinţa în rău şi nedreptatea. 

Sfinţii Părinţi spun că păcatul este cel mai mare rău şi că Dumnezeu, Care este 
Bunătatea supremă, nimic nu urăşte mai mult decât păcatul, şi Dreapta Lui Judecată nimic 
nu pedepseşte mai tare decât păcatul, această încălcare neruşinată a poruncilor 
dumnezeieşti. De aici vedem cât de mare trebuie să fie mânia lui Dumnezeu asupra 
omului care petrece în păcat. Ea este atât de mare, încât chiar şi dreptul Iov se teme de ea 
mai mult decât de chinurile cele de dedesubt. „O, de m-ai ascunde în împărăţia morţilor, 
ca să mă ţii acolo până când va trece mânia Ta, şi de mi-ai soroci o vreme, când iarăşi să-ţi 
aduci aminte de mine!" (Iov 14, 13) - glăsuieşte el. 

Şi Sfântul Ioan Gură de Aur se teme de mânia Domnului mai mult decât de 
întunericul pedepselor: „Nu este atât de cumplit să-ţi închipui nici chiar o mie de gheene - 
spune acest Sfânt - pe cât de cumplit este a vedea faţa lui Dumnezeu, întorcându-se de la 
noi şi ochiul Lui cel blând, nesuferind a căuta spre noi". Când Dumnezeu Se mânie tare pe 
păcătos, poate cineva să mijlocească înaintea Lui, să-I potolească mânia şi să o întoarcă la 

blândeţe şi la milă? 

In pustiu, evreii au săvârşit cea mai mare fărădelege, pe care o poate săvârşi 
omul înaintea lui Dumnezeu: au căzut în idolatrie, şi-au făcut un viţel de aur şi s-au 
închinat lui ca lui Dumnezeu, şi s-au lepădat de adevăratul Dumnezeu, Cel ce îi izbăvise 
din robia egipteană. Domnul Se mânie tare şi voieşte să-i piardă, să-i şteargă de pe faţa 
pământului, dar Moise mijloceşte pentru ei şi cere: „Să nu se aprindă, Doamne, mânia Ta 
asupra poporului Tău, pe care l-ai scos din ţara Egiptului cu putere mare şi cu braţul Tău 
cel înalt... Intoarce-Ţi iuţimea mâniei Tale, milostiveşte-Te şi nu căuta la răutatea 
poporului Tău. Adu-ţi aminte de Avraam, de Isaac şi de Iacov, robii Tăi, cărora Te-ai jurat 
Tu pe Tine însuţi, zicând: Voi înmulţi foarte tare neamul vostru, ca stelele cerului; şi tot 
pământul acesta, de care v-am vorbit, îl voi da urmaşilor voştri şi-l vor stăpâni în vecii. 
Atunci a abătut Domnul pieirea ce zisese s-o aducă asupra poporului Său" (Ieşirea 32, 11- 
14). Vedeţi? Rugăciunea lui Moise L-a înduplecat pe Dumnezeu şi Domnul a abătut 
pedeapsa Sa. 

Insă Moise nu era înaintea lui Dumnezeu decât un simplu rob, aşa cum nici 
Avraam, Isaac şi Iacov nu au fost decât nişte robi. Dar Preasfânta Fecioară Măria, cine 
este înaintea lui Dumnezeu? Este Maica cea iubită, aleasă dintre toate făpturile. Sfântul 
Ioan Damaschin spune că există o deosebire fără margini între robii lui Dumnezeu şi 
Maica lui Dumnezeu; şi, dacă mijlocirea robului Moise a întors iuţimea mâniei lui 
Dumnezeu şi nu a lăsat-o să-i piardă pe evreii cei închinători la idoli, mijlocirea 
Preasfmtei Fecioare Măria cu atât mai mult va întoarce această mânie dumnezeiască şi nu 
o va lăsa să cadă peste creştinii cei păcătoşi. Dumnezeu, fiind rugat de toţi sfinţii, uneori îi 
ascultă, dar alteori nici nu ia aminte la rugăciunea lor; El este Domnul, iar ei sunt robi; ei 
cer milă, iar a o da sau nu - stă în voia Lui cea liberă. Aduceţi- vă aminte: apostolul Pavel 
s-a rugat lui Dumnezeu de trei ori şi nu a fost auzit, dar, când se roagă Preasfânta 
Fecioară, Domnul totdeauna o aude, căci El este Fiul ei, iar ea este Maica Lui, iar dacă 

Fiul împlineşte cererile Maicii, aceasta nu este milă, ci datorie firească. Când Batşeba, 
mama regelui Solomon, a intrat în palatul regal, regele, precum spune dumnezeiasca 
Scriptură, s-a ridicat de pe tronul său, s-a închinat ei, a adus un alt tron, şi ea s-a aşezat la 
dreapta lui. Iar, când ea a spus că are să-i ceară o milă, el i-a răspuns: „Cere, mama mea!" 
(3 Regi 2, 20). Regele Solomon ştia că, deşi era rege, trebuia totuşi să o cinstească pe 
mama sa, ca regină. 

Preasfânta Fecioară, după mutarea ei de la pământ la cer, a intrat în cămara 
dumnezeiască a slavei cu mare cinste, fiind pusă mai presus de toate cinurile îngerilor şi 
ale Arhanghelilor şi de toţi sfinţii. Ea a fost aşezată la dreapta tronului lui Dumnezeu, 
precum vestise dinainte Duhul Sfânt: „Stătut-a împărăteasa de-a dreapta Ta, îmbrăcată în 
haină aurită şi prea înfrumuseţată" (Psalmi 44, 11). Şi Domnul împlineşte cererile ei, 
zicând: „Cere, Maica Mea, cere ceea ce voieşti şi Eu voi împlini dorinţa ta şi să ştie lumea 
Cine este Fiul tău şi cine este Maica Mea şi să te slăvească astfel toate neamurile. Cere 
tămăduire pentru cel bolnav, cere ajutor pentru cel sărman şi necăjit, cere ca vreun loc sau 
vreun oraş, în care cu evlavie este cinstit numele tău, să fie păzite de foamete, de molimă, 
de război; cere şi Eu voi împlini rugămintea ta. Fie ca slava Mea să se găsească în 
proslăvirea Maicii Mele". 

înaintaşii noştri aveau credinţă tare şi adâncă în mijlocirea cerească a Maicii 
Domnului şi deseori alergau la ea în nevoile, necazurile şi mâhnirile lor cu rugăciune 
fierbinte şi osârdnică. Iar Maica Domnului nu lăsa credinţa lor deşartă, ci le dădea ajutor 
grabnic atât dreptslăvitorului popor rus, în general, cât şi fiecărui credincios - după 
credinţa lui. Se povesteşte că o mamă, o femeie binecredincioasă, temătoare de 
Dumnezeu, 1-a condus pe fiul ei, care era ofiţer la marină şi trebuia să plece într-o cursă 
lungă şi primejdioasă. înainte de plecarea fiului ei în cursa cea lungă, ea a mers la biserică 
şi a cerut să se slujească un moleben pentru sănătatea şi bunăstarea lui înaintea unei vechi 
icoane făcătoare de minuni a Maicii Domnului. După sfârşitul molebenului mama 

ofiţerului s-a aşezat în genunchi înaintea icoanei, şi cu lacrimi a grăit: „împărăteasă 
Cerească, ţie ţi-1 încredinţez pe fiul meu şi în tine îmi pun toată nădejdea mea, tu să mi-1 
aduci înapoi şi de pe fundul mării!". 

Şi, într-adevăr, în timpul călătoriei nava a fost surprinsă de o furtună cumplită 
şi supusă cu totul distrugerii, căci turnul de comandă a fost înghiţit de valuri. Printre 
ceilalţi a fost aruncat de valuri peste bord şi fiul acestei mame temătoare de Dumnezeu. 
Aşteptându-şi moartea, el şi-a amintit dintr-odată pelerinajul făcut cu mama lui la icoana 
făcătoare de minuni, şi cu credinţă a chemat-o în ajutor pe Preasfânta Fecioară, strigând 
cu nădejde la ea: „împărăteasă Cerească, mama mea s-a rugat înaintea ta pentru mine: 
izbăveşte-mă pentru rugăciunea ei". Şi îndată un val 1-a lovit atât de tare, încât a rămas 
fără cunoştinţă şi fără simţire, iar când şi-a venit în fire, s-a văzut pe malul mării şi i-a 
mulţumit Mijlocitoarei pentru izbăvirea sa. Mare a fost minunea Născătoarei de 
Dumnezeu care, pentru credinţa şi rugăciunea mamei, 1-a izbăvit în clipa pieirii pe fiul ei! 
Această povestire este o confirmare în plus a puterii ce o are rugăciunea mamei, a faptului 
că rugăciunea mamei poate izbăvi, chiar şi de pe fundul mării. De aceea, iubiţi fraţi şi 
surori, de la mic la mare să o cinstiţi pe Preacurata Fecioară Măria, să aveţi evlavie 
înaintea numelui împărătesei Cereşti şi în toate nevoile voastre, trupeşti şi sufleteşti, să o 
chemaţi pe ea, Ocrotitoarea vieţii noastre. 

Nici-unul dintre animalele aflate în arca lui Noe nu a pierit; tot la fel nu va 
pieri nici-unul dintre creştinii ce vor alerga sub ocrotirea Sfintei Fecioare, care este 
Chivotul sfinţirii. Chiar şi de te va ameninţa toată mânia lui Dumnezeu, dacă ea va mijloci 
pentru tine, o va apleca spre milă şi blândeţe, căci mult poate rugăciunea Maicii spre 
îmblânzirea Stăpânului. De aceea glăsuieşte Sfânta noastră Biserică: „Nimeni dintre cei ce 
aleargă la Tine nu iese ruşinat, Născătoare de Dumnezeu Fecioară; ci, cerând dar bun, 
primeşte dăruirea către cererea cea de folos". 

Să o cinstim, aşadar, dragii mei, după Domnul, cel mai mult pe Preasfânta 

Născătoare de Dumnezeu. Numele Domnului nostru Iisus Hristos şi numele Preacuratei 
Lui Maici să fie scrise în inimile noastre şi niciodată să nu plece de pe buzele noastre. 
Numele Mântuitorului şi numele Preabinecuvântatei noastre Stăpâne să fie începutul şi 
sfârşitul rugăciunilor noastre de dimineaţă şi de seară. Cu aceste nume să intrăm în 
biserică şi să ieşim din ea, să începem şi să sfârşim orice lucru, ca să ne învrednicim în 
ceasul suflării celei din urmă să-L avem de o parte pe Domnul Iisus Hristos, iar de cealaltă 
- pe Preacurata Fecioară Măria, şi să fim totodată proslăviţi în împărăţia Cerurilor. Amin. 

Despre Arhimandritul Chirii Pavlov 



Arhimandritul Chirii Pavlov s-a născut la data de 8 septembrie 1919 şi mai multe 
detalii se găsesc aici APASĂ AICI . 

